- ROOMA'
- ←
- 11
- →

11
Kumponinge Isireeli-nupoong-koo Taakeng Dama'ke Tampa' Nkovuriaina'
1 Enang arekee', Kumponinge bakaning dama'duvuru' ee? Tee aa' tee' deea', bakei! Ning tee Isireeli-nupoong-koo narunge, Eebaraami' bakanaving-kooning-koo, Bensimani bakanamuiaang-koonung. 2 Kumponinge tee dama'duvuriaung Isireeli-nupoong. Otoroaina' noru'uritaa' teing bokuvuru'. Dii'ke noru'eria' dee'ma Eliasi bakaang minkunaa Daari Meekung-koo otomaung Isireeli-nupoong tuumpivuru'nung-koong? Eliasie aa'puu',
3 “ ‘Ovoring, teinge tavaaru' dakaning nakaro-nupoong, boonturoma-nairu pesi'evaarima. Teka ning narung enang o'nong, ee'noko ning napo' tee', nkaang domaang napu'koo piavoroi otong.” (1 Dauraronanka 19:10-14)
4 Ee'noko tee'puko Kumponinge ee' bari'uu',
“Ninge aa' ˜kenaanka-taa kokorei' nantoong tarearansi otong mme' kiunaava' tee-koo daang-koong kumponing-koo miring Baaelo-koo.” (1 Dauraronanka 19:18)
5 Tee tee ee'nara tee' nari' enanavarang-koo teing ee'ning taakeng otorong Kumponinge bakaning miru'uru'ning bakaang piaa-koo okora'ario'. 6 Teing piaa narunge nantoong bakaning tampurimaing dempariko nantoong biikaang nko-nko-koo okora'ario' bakaning tampuriauka' ai' piaa tee nko-nko-koong moo' deea'. 7 Tee'koo Isireeli-nupoonge tamung kaari'aamaatoko teing oki'ning naing miru'uru' biraanke nka-koo. Teing nii'ning bakaang piaa nka-koo kupi'oroma bia'orou'. 8 Tee' nari' daariari otoina', aa'pumana',
“Kumponinge avuru' tanuaang kanu'aapenung, duta kaputu'anta-koong, ee'noko kipau-anta-koong e'mung-koo basinoo'koo.” (Boto 29:4; Aisaia' 29:10)
9 Ee'noko Deevita' bakanarong-koo ee' otong:
“Biikaang paroro meekunanka tee beana deemparavaing teing baanka'urii'naang, dinkung-pina' pu'antavuriaing maku'koo. 10 Biikaang duta kaputu'aravainge ooaa'neeng-koo, ee'noko kopini manki'ke takaa'oromaatoai.” (Kena 69:22,23)
11 Enang arekee', pu'arima koonto' ee oraru'kiaakoo' ee? A, otoa'. Teing pu'aririo' Isireeli-nupoong deeainge domaang kompau' Isireeli-nupoong mamairoarira napo' dama'ke bere'arii'naang. 12 Tee'koo ookara kansi'ke biraanke kompaing Kumponing-nung avuavu' domang-anta-koonung Isireeli-nupoonge boto toto'paarai'nange Kumponing bakaang piaa kosi'aako. Enang noru'eriai, tee' deeko' bakei biraanke pankaing ookara nantoonge nkavaavaing dama'ke, Isireeli-nupoong napo' tapo'ariko Karistoo'koo.
Noru' Nkavampiaina' Kumponing-nung Piaa-koo Ee'noko Kiimata-koo
13-14 Enang tee ning dii'koo karomang Isireeli-nupoong deeaing-koo. Ning kara-okovui-nka Isireeli-nupoong deeaing-anko deemarara aa'na' mintoomaramaung kapoo' masikung-pina' noru'ansi mmaikori' Isireeli-nupoong mamairoarira moo'ariaina'. 15 Kumponing teing-eta ako' bere'arara ootukunung nantoong kansi'nupoong bakaning turani'nuka-anko bere'arako tee-anko tapo'ariko. Ee'noko tee aa'na' dakaosi' deemparavaing tenang teing Ju'nupoong Karistoo' bakaning deempariko dama'ke, nantoong boo'nuka napo' domampariaina' oro'paravainge.
16 Pankaraampuri meekupoong meekung deeko' makosi dama'naving napo' meekupoonge. Eebaraami' dovang teing Kumponing-nung koi'koong kaakeng makosinuka ee'noko bakanaving tevari-koong kaumpe'nanka makosinuka. 17 Enang tee koi' Kumponinge keenavaang-eta nii'ning kaumpe'nanka kente'uko dii' teing kaumpe'nanka pora'koong makosinuka tevari-koo be'nu'antaruru'ning kaakeng-eta iri' nari' nkaverii'naang. 18 Dii'ke tee irua' koi'koong keenavaang-koong nkaverima daangantariauka' teing kente'nii'nanka-ankoi. Daangantarima deeko' noru'eriaing keenavaang-koonge kaakenge dii' pinka'duri otong. Dii'ke kaakeng pinka'eria'. 19 Dii'ke pa ee' minkuerimang: Ee', bakei kente'aring kaumpe' nii' enang te' be'nu'marii'naang. 20 Ee', masika'. Teinoo' tee kente'ariring teinge masika'antavaavarura. Teka dii' iveka'dariri be'nu'dariri otong masika'anta narung ninka. Tee'koo baru' daangantariauka' teka tarerariri otoriai. 21 Teka Kumponinge kaumpe' keenavaang-koong papi'oa' kente'uu'nung deeko' dii' napo' tee' papi'oa' tooto'duriaing. 22 Ooveriaing Kumponing tee bakei aa'na' piaa-po'nung ee'noko napo' aa'na' kiimata-po'nunge. Kiimata teing-koo nantoong dua'arimaing-koo ee'noko piaa dii'koo bakaang piaa masika'antaveri otorining-koo otong. Nka masika'antaveriaruko deeko' tee dii' napu'duripeu'. 23 Nii'noo'koo tee teing Isireeli-nupoong kente'uru'ning napo' bere'arira Karistoo' masika'antavaako deeko' Kumponinge tee napo' be'nu'uripeu' te' napo' kente'ariru'noo'. Kumponing tee purinto' oto'evung teing napo' be'nu'anta-koo te' unapo'. 24 Dii' kaumpe'nanka pora'koong koi'keta tooto'durima otoa'na' keenavaang-koo be'nu'duru', ee'noko tee'koo bakei teing kaumpe' keenavaang-kooning kente'uu'ning napo' be'nu'koo biikanave-koo makosi.
Kumponing Bakaang Miru' Domang-anta-koo Ookara Nantoong Amutemurii'
25 Mmaikori' ee, kapoo' tero makensi'nung naurampiai dii'ka daangantariauka'na'. Ai' teing Isireeli-nupoong teing ive'iveka'poroi otong ee'noko tee' nari' otoromaatoaing bera tee-koo batei-koo Isireeli-nupoong deeaing-kooning ookara miru'nii'nanka tumpariainoo'ke basi. 26 Tenang tumpariko ookara Isireeli-nupoong moo'ariainge, Daari Meekunge ee' naumuru'na',
“Saioni-namono-ita tee Domang-anta tavo'aravaing ee'noko teie toro-antavuriaing Jeekopi'daang biikaang oraka' nko-ita. 27 Tenang ee'nang ninge tonta'evorompaing biikaang oraka' nkonanka, siompansi tee kara naroompevorontu'nung.” (Aisaia' 59:20,21; 27:9)
28 Teing Isireeli-nupoonge tampara doorenang dimpa'aama Kumponing-koo too'de-nupoong-pina' deempariko tee doorenang pari'antana' dii'ke tampa' nkaveru'. Nka teroita miru'uru'noo'koo Kumponinge ee'nariong bakei aa'na' piaavuri otong biikakatauro piaavuriko'nung-koo. 29 Teing kapoo'nanka Kumponinge avurimaing ee'noko teing nantoong avu'koo barevurimaing tonta'koo makosi deea'. 30 Dii' nii'na'mung Kumponing meumperiaruko'ning enang nkavering bakaang piaa Isireeli-nupoonge tee meumpaavaruio'. 31 Ee'noko tee tee' nari' meuntepa'ariru'nung tasi'paama teinge napo' tee piaa nkavaava'naang dii'ke nkaveru'nung ooaara. 32 Kumponinge tee nantoong ookara meumpaava'nameng-koo otoroko sira'puing bakaang piaa narunge ookara nari' domampurii'naang.
Kumponing Daangana'
33 Kumponing bakei bakaang noru' ee'noko matau aa'na' masika' ee'doonko isikung otong. Naninge bane keperuu'ke bakaang onou tasi'puarupeu' ee'noko bakaang aarumo tasi'paa'ke. 34 Tee' Daari Meekunge aa'pumana',
“Baie Kumponing bakaang onou tasi'pui otong? Baie Kumponing koong-antaevung?” (Aisaia' 40:13; Jeremaia 23:18)
35 Ee'noko
“Baa ninka Kumponing komaaru˜ otong?” (Jop 41:11)
36 Otoa'. Tee ootukunung kapoo'nanka nkonung, tarenara ee'noko miru'anta. Bakaang meenasi tee' nari' otomatoaing. Ee', ee'na'.

- ROOMA'
- ←
- 11
- →

© 1994 WBT