- 1 JOONI
- ←
- 5
- →

5
Jiisuu' Baitoampima Kansi'koong Aava Puru'ampiaina'
1 Baata teing ookara nantoong tee Jiisuu' tee ee'nara Kumponinge uripo'keta Pako'pari'nii' nii' domamuri taremuriainoo'koo masika'antavaamaing teing ee'ning Kumponing baurukaa', ee'noko baa tee naning tee Bauma piaavuainge teie teing baurukaa' nari' piaavuriainge. 2 Nii'ke tee Kumponing piaavampima ee'noko bakaang boto siompampima ee' noru'ampipeu', nii'ke teing baurukaa' nari' piaavarampiri otong. 3 Ai' tee Kumponing piaa tee miru'noo' tee nii'ke Kumponing bakaning boto siompampimatoaing. Ee'noko teing bakaning boto teing pore' deeaing nii'koo. 4 Ai' baata teing Kumponing baurukaa' teing tee tee siong-koo makosinuka bakaang aarumo kompaamaung-koo, ee'noko teing tee kansi' bakaang aarumo tee puru'ai otorong. Tee-koo ee'nung-koo Karistoo'koo baitomariri puru'ampimaung tee kansi' bakaang aarumo.
Kumponinge Tampa' Sira'puu'na' Jiisuu' Tee Bauring
5 Baie aung kansi' bakaang aarumo puru'upeu'? Tee aa' teie naninge deeko' Jiisuu' tee Kumponing Bauring masika'antavuainge puru'koo makosi.
6 Tee ee'nara Jiisuu' tee Pako'pari'nii' Kumponing Bauring taa'ni'antavari pou'nung, aa'noko: auronge paning-eta kemu'kana' karoma taa'ni'antavuu'* Ooveai Mat 3:17; Luk 9:35; Jon 12:28 aa'nou'noo'koo: ntong-koo minkiaru' ee'noko boo'aapearama ereng tuuvuu'. Nka ntong-koo minkiaru'noo'ke naro'ke deea', teka ookenge aa'nou'noo'ka ntong-koo minkiaru'noo'ke ee'noko ereng tuuvuu'noo'ke tee' nari' auronge paning-eta karoma taa'ni'antavuu'. 7 Ee'noko teie Tanuaang Meekunge tee' nari' masika'antavui taa'ni'antavumaunge,† Tanuaang Meekunge Jiisuu' maanto'antavuu' (Luk 4:1), boo'keta daa'antavuu' (Rom 8:11; Nka 17:31), ee'noko bakaning kara nkanuka taa'ni'antananka avuru' kara masikee-anta-koo (Nka 4:29-31). ee'nara Tanuaang Meekung kara masikung oko'bosi' deemparitaa'. 8 Ee', teinge ee'ninge beenaumoi sira'paamaung aa'ninge tee Tanuaang Meekung, tee aurong ntong-koo karou'nung, ee'noko tee aurong ereng tuuvuu'noo'ke karou'nung. Aing teing beenaumo biikaang noru' narung ee' oro' minkuai otong Jiisuu' tee Kumponing bauring. 9 Nantoonge kapoo' sira'paako masika'antavampimaung, teka Kumponing bakaang kara sira' tee deto basina' masika'anta-koo makosi, ee'noko aung kapoo' ninge naurampimatomaung Kumponinge ee'narai sira'puu'nung Jiisuu' Bauring tampuma. 10 Baa tee naning Kumponing Bauring masika'antavumaunge tee ee' noru'ui otong bakaang domange, Jiisuu' tee Kumponing Bauring Kumponinge naumuru'na'. Ee'noko teie masika'antavuaunge tee Kumponing tee daang minku tampumaung, ai' teie tee daang-antavumaung masika'antavuaruma tee kara Kumponinge sira'puu'nung bauring-koong. 11 Ee'noko tee kara Kumponinge sira'puu'nung tee aung: Kumponinge tee nii' domaang oparavauka'nung amuru', ee'noko tee domaang tee Bauring-koo otong. 12 Baa tee naning Bauring oto'evumaung tee-koo tee domaang otong, ee'noko baa tee naning Bauring oto'evuaung tee-koo tee domaang otoa'.
Koonto' Noru'ampipeu' Nii' Domaang Oparavaung Okomuri Otong
13 Aung tee ninge dii'koo daariamang tee Kumponing Bauring bakaang miring masika'antaverimaung-koo dii'ke noru'erii'naang dii' teing tee domaang oparavaung oto'deruring. 14 Ee'noko nii' ee' noru'ampima to'biimariri o'noring: Nii'ke kapoo' eentavampiko bakaang pia siompampiri deeko' teie tee taaramuriaing. 15 Ee'noko nii'ke ee' noru'ampira deeko', “Teie tee taaramurimaung tenang eentamariko,” nii'ke tee napo' ee' noru'ampiaing, “Nii'ke masika' nkavampiaing teing eentavampimananka tee.” 16 Dii'koo narunge ba'maiko' tee oraka'nko koonto' boo'koo makosinamurii' deeaung nkovuko oovura deeko' teie tee kunsi-koo pakuvuaing, ee'noko Kumponinge tee domampuai. Aung tee teing nantoong oraka'nko, koonto' boo'koo makosinamurii' deeaung-nko nkoaavaining-koo nkoaravaing. Namurii' oraka'nko koonto' boo'koo makosi masika' otomang, ee'noko ninge aa'pampa' temurii'koo kunsirariai. 17 Ookara amutemurii' nko-nkonanka koonto' deeaing teing oreng, teka temurii'koo oraka'nko koonto' boo'koo makosinamurii' deeaung-koo kunsirarii'naang tampamang.
18 Nii'ke tee noru'ampiri o'noring teie naninge Kumponing-koo ponto'nii'ke tee orara aarumo danto nari' nkovuaung teie Kumponing Bauringe tampa' tarevuio'. Ee'noko teie Sietani'ke tee tee kompuaung. 19 Nii' nii'ka tee noru'mariri o'noring, nii' teing Kumponing Baurukaa', ee'noko ootukunung kansi'koo-nupoong teing tee naning orara bakaang iri'koo kuung otorong. 20 Ee'noko nii'ke tee noru'ampiri o'noring teie Kumponing Bauringe tee tero porai'nange noru' amuru', nii'ke tee Kumponing Masikung tasi'pampii'naang ee'noko nii' teing enang tee-koo masikung-koo kuung o'norimaung Bauring-koo Jiisuu' Karistoo'koo kuung o'nori, tee aung tee ee'nara Masikung Kumponing, domaang oparavaung okora'. 21 Dii' ee'ning toirekaa' oki'nareka' teieta kumponinanka daang-koong-eta tonta'dariri otoriai. Ee', ee'na'.

- 1 JOONI
- ←
- 5
- →

*5:6: Ooveai Mat 3:17; Luk 9:35; Jon 12:28

†5:7: Tanuaang Meekunge Jiisuu' maanto'antavuu' (Luk 4:1), boo'keta daa'antavuu' (Rom 8:11; Nka 17:31), ee'noko bakaning kara nkanuka taa'ni'antananka avuru' kara masikee-anta-koo (Nka 4:29-31).

© 1994 WBT