- JOONI
- ←
- 12
- →

12
Meeri'ke Duuni Tampa' Nuuraa' Jiisuu'koo Dakovuu'na'
(Mat 26:6-13; Mak 14:3-9)
1 Teketa tee, ˜na'mung-taa doong otoko Taamang Baari'koong˜ nkoaava'naang Jiisuu' Beetani-namono-aape nanuu'. Temono ee'namono Lasarusi bakanamono, tee Jiisuu'ke tero daa'antavuu'nung bakanamono. 2 Jiisuu' te' poio' taamang pankaing nkoau'. Maata'ke Jiisuu' ee'noko teing tee oo-koo porou'ning bau'uru', ee'noko Lasarusi Jiisuu' ninka ba'namparesio'. 3 Ee'noko Meeri'ke mou-koong-pina' ntong-pina' basi duuni nkavui pou', tampa' nuuraa' naru', naarada' narunge nkonii', moo' pankaing-koonaru'. Ee'noko Jiisuu'koong-koo kau'koo koo'uu' ee'noko bakaange dapoi napo' kau' piu'uu'. Ee'noko teie tampa' nuuraa'ke teva nari' nuuraa'aru'. 4 Ee'noko nii'koong Jiisuu' bakaning barevare-nupoong-koonarunge, Judasi Kerio'nunge, teie Jiisuu' dama'ke kare-nupoong-koo sivuainunge aa'puu', 5 “Aming-koo anie aru' duuninaru' tampa' nuuraa'naru' kera'puing? Baavevura dei beenaumo daaku' namikuri nkavupeu' ee'noko ata'oi'nuka pakuvuripeu'.” 6 Teie ata'oi'nanka-koo tara'oa', tamung tee' minkuvuu' tee baka bakisipung deemparama, teie mooni' sipaako'nara' bakura kompui bakiaa'uriko'noo'koo.
7 Ee'noko Jiisuu'ke aa'puu', “Teni sipeai. Aung tee ning dako'maavaina'mung-koo makosi kore'memuu'nung, tee' nkovuing. 8 Dii' ata'oi'nuka ninka doong kante otorimaung ee'noko ning doong kante dii' ninka o'noriauka'nung.”
Ovontunge Kara Pinka'au'na' Lasarusi Dupisi'koo
9 Ee'noko Ju'nupoong karika'ke taaravau' Jiisuu' Beetani-navuntu'koo otoko'nung. Ee'noko te' nanau', Jiisuu' narung oo-koo deea', napo' tee Lasarusi oo-koo berou', tee Jiisuu'ke boo'keta daa'antavuu'nung. 10-11 Tee'koo piristi'koong ovontunankai matauau' Lasarusi tavaava'naang, tee Lasarusi ooaarai'nange mmau' Ju'nupoonge biikaning pankainanka sipaaru'nung-koo, Jiisuu' masika'antavaama.
Jiisuu' Jerusalema' Tumparu'na' Daaurarong-pina' Oro'pari
(Kena 118:25-27; Mat 21:1-11; Mak 11:1-11; Luk 19:28-40)
12 Teketa dauna'mung tee karika'ke taaravau' Baari'koong Paroro-koo poroko'ninge Jiisuu' Jerusalema'aape poo'naang. 13 Taaravaara uurung tovang nkavai osi-eta tenkenau' kune'aava'naang. Ee'noko euravaama bokiaama aa'pau', “Biraanke! Biraanke-po'nung tee aung Kumponing bakaang miring-koo pomaang; aung tee daurarong nii' Isireeli-nupoong niikaang!” 14 Jiisuu'ke doonkii'navoro' nkavura, doonkii'koo dau ba'nanui nanuko, tee' Daari Meekunge minkuvumana', aa'pumana',
15 “Aroreriauka' dii' Saioni-nupoong, diikaang daurarong dii'anko pomaang doonkii'nu kampianu-koo dau ba'nanui.” (Sekaraia 9:9)
16 Nii'ke bakaning barevare-nupoonge tasi'pampiaruko' tee kapoo' nkoaru'nung. Jiisuu' daa'aru'nang bakaang meenasi ninka deeko' nii'koo sira'paru' tee Daari Meekunge tutung minkuvuu'nung tee' nkoaraa'naang ee'noko tee' nari' nkoaru' Jiisuu'koo.
17 Teing karinga Jiisuu'ke bokuma Lasarusi boo'pario' kuvi dako'au'noo'keta domang-antavuio' ooau'ninge dooreaaru'. 18 Teing ookara Jerusalema' porou'ning ta'ninai taaravaara berora onkeonke'au', Jiisuu' tee' taa'ni'poi poko. 19 Ee'noko tee' nari' dooreai otoroko teinge Boto Keperuu'navitue bii'ka kareaama aa'pau', “Ooveriaing, nii'ke matauampimana' nkoarava' otong. Ookara nantoonge tee narung siompaamang.”
Nii'ninge Kiriki'nupoonge Jiisuu' Besi'aako'na'
20 Ee'noko teing-kooninge dootuu'arii'naang ee'deto Jerusalema'aape nanaako'ninge nii'ning Kiriki' otoroko' tenang paroro nkoaako'na'mung. 21 Ee'noko teing Pilipi'anko porou'. Pilipi' Besaida-namono-nung, Kaaleli'nameng-koonoo'nung. Ee'noko teinge aa'pau', “Ee pankaing, nii' Jiisuu' ooampii'naang piamorimang.” 22 Ee'noko Pilipi' Aanduru'anko nanura nauvuu', ee'noko tenaanka Jiisuu'anko nanureta nauvuretu'.
23 Jiisuu'ke maku'urema aa'puretu', “Tee bateinang enang tavo'aring Kumponinge meenasi pankaing amuainang ning tee Naning-naumpo' Paning-etaing. 24 Masika' naurampemang sinang-koo, uite'nu˜ nau kansi'koo dua'aravarura ee'noko booarura, teu nau deempari otopeu', nka boora deeko' mmau' sinang tavo'antavupeu'. 25 Tee tee' nari' baa tee naning bakaang domaang baka kirokaiaramaung bakaang domaang tee paa'aravaing, teketa baa tee naning anke kansi'koo otoi bakaang domaang si'koo taura'pari otoing tee bakaang domaang pinka'aravaing. Teie tee domaang oparavaung kompuaing. 26 Baa tee naning nkaang pakupakunung deemparaa'naang piavora deeko' ning siomuaing. Tee'koo nkaning pakupaku-nupoong ni'ninka o'noriaing ning o'noainoo'. Mma'ke daangampuainge naning tee ning-koo pakunara deemparavaing.”
Jiisuu'ke Boo' Aroo'uko Kumponinge Paning-eta Tampa' Karavuu'na'
27 Jiisuu'ke aa'puu', “Nkaang domang oraka' dee'moing. Aming minkuampainge? Ee' pa minkuama'naang, ‘Mma', aung bateinang ning-anko poauka' poteveaing?’ Nka tee' deea'. Ning mou'nung enang-koong sisikeera tora'pama'naang. 28 Ee Mma', nerantaravai dakaang miring pankaing-antararavaina'.” Tee' minkuvuko narung aurong paning-eta karoma aa'puu', “Ning neramari o'noma'noing, ee'noko napo' tee' nkomaraa'naang.”
29 Teinge karingai te' donkonaako'ninge tee kara taaravaara aa'pau', “Kurunkurung-pina' taaravampiring.” Ee'noko nii'ninge aa'pau', “Tee aa' koosinung˜ tee-anko karoing.” 30 Ee'noko Jiisuu'ke aa'puru', “Aung kara ninge taaravama'naang karoa', dii'ke taaraverii'naang. 31 Enang bateinang tenang Kumponinge ookara kansi'nupoong koosinang nkovuma koompuriainang. Enang ee'nang Kumponinge teing kansi'nupoong biikaang pankaing turampura bata'uaing. 32 Nantoonge ning taakamaara kansi'keta intamaako ookara nantoong baramparampaing ning-anko.” 33 Tee' minkuvuma nauvuru' aremurii' boo' tora'puu'naang otoing. 34 Ee'noko teinge karingai maku'aama aa'pau', “Niikaang boto-koo dariraarie ee' naumurimaung: tee Pako'pari'nii' doong kante otoaing. Arekee' dake enang minkuepeu' da' nau'ka enang intantaavaing? Da' aming-koo ‘Tee Naning-naumpo' Paning-etaing’ tantaramaung”?
35 Jiisuu'ke maku'urima aa'puru', “Ning dii' ninka okioki'noo' o'noritaa' araka-antarampimaang. Ninge mme' araka-antarampirio' ooveritaa' otoriaing mutaananturi'neeng. Aming-koo, nna' naning tee mutaananoo' otomaung noru'uaung are'aape nanumang. 36 Tee'koo ninge araka-antarampirio' masika'antameriaing mme' taaramerima, dii' sirapo'nupoong deentariaina'.” Ee'noko Jiisuu'ke tee' minkuvura baka nanuu' baku'aritaa'.
Ju'koong Ovontunge Jiisuu' Masika'antavaavaruu'na'
37 Bane aing ookara taa'ni'anta nkovuko ookara-koo dutakanoo'ke, nka masika'antavaavaruko'. 38 Tee' teronunge nakaronunge Aisaia'ke Daari Meekung-koo daarivuu'na' masika' deemparu', aa'puu'na',
“Ovoring ee, kapoo' nkoaravaing-koong karantamemaung˜ nantoonge masika'antavaavauka', ee'noko dakaang tanka'ke iirakutai dupe-antaveko ooaara tasi'koo makosiaavauka' bakei!” (Aisaia' 53:1)
39 Tee' ee'na' teinge masika'antavaavaruko'nung. Aisaia'ke temurii' aarumo-koo napo' minkuvuu'nunge, aa'puu',
40 “Kumponinge biikaang duta mutuu-antavurira biikaang domang iveka'antavuru' aa'no'neeng-koo: dutai ooaama domange tasi'paara ning-koo toroariko ninge tamparu'antavarami'neeng-koo.” (Aisaia' 6:9-10)
41 Aisaia'ke tee kara minkuvuu'nung Jiisuu' bakaang meenasi oovurai'nange. Tee'koo tee' minkuvuu' Jiisuu'koo.
42 Tenang ee'nang mmau' Ju'koong Ovontung Jiisuu' masika'antavaako', ee'noko Boto Keperuu'navitu-koo avoreaama sirapo'ke minkuaavaruko' tevitue dootuu'nava-ita bata'aari'neeng-koo. 43 Nantoonge daangang-koo piavoroma, Kumponinge daangang-koo piavoroa'.
Jiisuu' Bakaang Karai Nantoong Simpe'uriaina'
44 Jiisuu'ke aa'na' karoma aa'puru', “Baa tee ning masika'antamumaunge ning narung masika'antamuaung, teie tee ning botomuu'nung nari' masika'antavumaunge. 45 Baa tee ning oomumaung tee ning botomuu'nung napo' oovumaunge. 46 Ning kansi'koo mou' araka-pina'. Ee'noko ookara nantoong ning masika'antamaamaing mutaanang-koo otoroauka'nunge. 47 Baa tee nkaang kara taaravuma masika'antavuaung ninge tuumpiampauka'nung. Ning mou'nung tuumpiaramparoo'naang, teka domang-antavarama'naang. 48 Baa tee ning tonta'mumaung ee'noko nkaang kara masika'antavuaung, tee naning bakaang tuutunang˜ oto'evung-tee kara ninge minkuansing bakaang tuutunang-nko otoaing te'mung doong asi'noo'na'mung. 49 Tee'koo ee'na'koo ninge ninka tamung minkuampa', teie Mma'ke ning botomuu'nunge moo'naang napo' botomuu' naurampii'naang tee' naurampirina'. 50 Ee'noko noru'ansi o'nong bakaang botoi domaang oparavauka'nung tavo'umaung. Ninge kapoo' minkuamaung tee ee'naa Mma'ke naumuu'nung minkuamaung.”

- JOONI
- ←
- 12
- →

© 1994 WBT