- JOONI
- ←
- 3
- →

3
Jiisuu' Nikodemasi Ninka Minkuaretu'na'
1 Enang tee naning narung otoko' miring Nikodemasi. Tee Ju'nupoong-koong pankaing, Boto Keperuu'navitu-koong˜. 2 Ee'noko nii'na'mung muunga Jiisuu'anko pora aa'puu', “Nau-anta Pankaing ee, da' nii'ke noru'dampiri otong. Da' nau-anta Kumponinge botoruu'nung. Aing taa'ni'antananka nkovemaing naninge baka nkovuarupeu' Kumponing ninka nari' otorea' dei.” 3 Jiisuu'ke maku'uma aa'puu', “Masika' nauramaang, naning napo' ponto'aravarui dei, Kumponing bakaang muu' oovuarupeu'.” 4 Nikodemasie aa'puu', “Arekee' napo' naning pankara ponto'arapeu'? Bauko-koong-koo manong-koo napo' tumparavarupeu' kemu'kana' napo' ponto'araa'naang.” 5 Ee'noko Jiisuu'ke maku'uma aa'puu', “Masika' nauramaang, naning Kumponing bakaang muu'koo tumparavarupeu' ponto'aravarui dei ntong-eta ee'noko Tanuaang Meekung-eta. 6 Mono-koong ponto' mono-pina' ooampimaung, ee'noko Tanuaang Meekung-koong ponto' domaang-pina' ooampiarupeu' dutai. 7 Ta'niniauka' aa'pansing-koo, ‘Dii' nau'ka napo' ponto'dariaing.’ 8 Doving piavomana' duparama eevumaunge. Dake tamung bakaang kara taaravepeu' ee'noko dake noru'earupeu' areketa pomaang ai' are'aape nanumang. Tee' nari', dake tasi'pearupeu' nantoong Tanuaang Meekung-eta ponto'arimana'.” 9 Nikodemasie aa'puu', “Arekee' tee' nkoarapeu'?” 10 Jiisuu'ke maku'uma aa'puu', “Arekee' dake aung noru'ea' otong bane pankainge, kake'ii-anta Isireeli-nupoong biikaange? 11 Masika' nauramaang, nii'ke tampa' noru'ampiritaa' karompimaung, ee'noko kapoo' ooampiritaa' minkuampimaunge. Ee'noko dii' aung niikaang kara taara-koo piaroriaung. 12 Dii'ke masika'antameriaung kapoo'koo kansi'koong-koo naurampiko arekee' masika'antameripeu' ninge kapoo' paning-kooning naurampiko? 13 Ee'noko nii'nung naning paning-koo nanuu'nung otoa', ning narung, ning Tee Naning-naumpo' Paning-eta mou'nung. 14 Tee' Moosesie boru' koopa'koong intampuu'na' tuuku-koo mee'bora' sirakamaa'koo tee' nari' nau'ka ning Tee Naning-naumpo' intamaavaing. 15 Kumponinge tee' nkoaraa'naang miru'uu'nung taung daare'uu'naang nantoong domaang isikung okovuriaing-koong, teing ookara ning masika'antamaavaining.” Jiisuu'ke tee'puu'.
16 Ee', Kumponinge nii' ookara kansi'nupoong aa'na' piaamurikotaa' tee Bauring narung masikung kirokai taura'puu'nung tee boo'paraa'naang nii' paku-koo; bera tee naning tee masika'antavuaing paa'aravauka'nung, teka domaang oparavaung oto'evuaing. 17 Kumponinge Bauring botovuu' domang-antanung deemparaa'naang, tuumpinung deea'. 18 Baa tee Kumponing Bauring masika'antavumaung tee kiimata nkavuauka'nung, ee'noko baa tee Kumponing Bauring masika'antavuaung tee kiimata-numpo', Kumponing Bauring narung masikung kirokai masika'antavuaruko. 19 Tee kiimata nka-koong okora'noo' ee': Araka a' kansi'koo poko nantoong kontevorou', mutaanang narung piavoroi biikaang orara-nko daka'koo. 20 Naning tee kapoo' orara nkovumaung bakei aa'na' piavoaung araka-koo ee'noko kupi'omaung araka-anko po'koo bakaning orara nko-nko sira'para'neeng-koo. 21 Ee'noko naning tee kapoo' masikung siompuitaa' nkoaramaung tee araka-anko pomaung, ookara kapoo' nkovuining sira'paraa'naang Kumponing dotu-anta-koo nkonii' deemparako.
Jooni Minkinarai Jiisuu' Tasi'antavuru'na'
22 Aung aa' tee teketa nii' bakaning barevare-nupoong tee Jiisuu' ninka nanampiru' Judia'nameng-koo. Nii'ning doong teke tee ninka o'noru' nantoong ntong-koo minkivurima meeka'antavurima. 23 Tenang napo' Joonie nantoong nii'ning ntong-koo minkivurima meeka'antavuriko' Iinong-a, Sielima'navuntu'koo due'ka, te' ntong mmau'po'noo' deemparako. Nantoong mmau' te' beroko' Joonie minkivurira meeka'anta-koo. 24 Tenang ee'nang mme' Jooni kiimatavarava'.
25 Ee'noko nii'ning Jooni bakaning barevare-nupoong-kooning tata'eeko' Ju'nupoong-koong narung pankaing ninka kiiroraa'anta aarumo meekung-koong. 26 Aung aa' tee, Jooni bakaning Jooni-anko berou' nauaava'naang. Aa'pau', “Nau-anta Pankaing, tee ee dake naning noru'emaang ntong-koo aveteka'koo otoresieeng Joo'dani-nari-koo tee ee'nara naning dake minkueu'nung? Tee ee'nara naninge enang nantoong ntong-koo minkivurima meeka'antavurimaang, ee'noko ookara tee-anko nanaamaang.” 27 Joonie maku'urima aa'puru', “Naning otoa' kapoo' oto'evupeu'nung Kumponinge avuaruko. 28 Dii'ke tero taaraveru' tee kara ninge minkuama aa'pantu'nung, ‘Ning tee Pako'pari'nii' tavo'aravaing-koong deea', teka Kumponinge botomuu' tee-koo ee'nara-koo uro'kanoo' nanama'naang.’ 29 Nampeesi-koong paroro-koo, teni manikuma teni tee nampeesinara ba'aang. Ee'noko tee ba'maiko' tamung due'ke donkonui nempari taaravuma doturotuarapeu' tee nampeesinara karoko. Tee' ee'na' teing nantoong Jiisuu' ninka otoroko ooaransi nkaang doturotu dupenii' otoi otong. 30 Tee nau'ka pankaimparavaing ning oki'na'marako.”
Jiisuu' Tee Tee Naning Paning-eta Pou'nung.
31 Naning a'dei'keta pou'nung ookara-koo dau basi. Naning kansi'koo otoi tee kansi'nung ee'nara, kansi'kooning kapoo' minkuvumaung. Ee'noko tee naning paning-eta pou'nung ookara-koo deu basi. 32 Teie ee'narai naumurimaung oovuu'ning ee'noko taaravuu'ning. Nka nantoonge bakaang kara masika'antavaavaung. 33 Ee'noko naning tee bakaang kara masika'antavumaung tee ee'narai sira'pui aa'pumaung, “Kumponing bakaang kara bakei kara masikung.” 34 Tee ee'nara Kumponinge botovuu'nung Kumponing-koong kara koonto' taa'ni'poio' minkuvumaung, Tanuaang Meekung Kumponinge ootukuario' avuu'nung ninka. 35 Baumai Bauring piaavura ookara kapoo'nanka avuu' kompuu'naang. 36 Ee'noko naning Kumponing Bauring masika'antavumaung domaang oparavauka'nung oto'evumaung. Ee'noko naning tee Kumponinge Bauring bakaang kara taaravuaung domaang oparavauka'nung oto'evuauka'nung koonto'. Kumponing bakaang iira tora'puaing teie doong kante.

- JOONI
- ←
- 3
- →

© 1994 WBT