- 2 TESALONAIKA'
- ←
- 2
- →

2
Jiisuu' Poaina'mung Due'uko Naning Orara Tavo'aravaina'
1 Enang napo' dii' nii'maikorori' naurampimang niikaang Ovoring Jiisuu' Karistoo' napo' toroaravaing-koo ee'noko tee niikaang naronaro' tee, kune'ampiaing-koong. 2 Aa'na' pia-antararampimaang dii' nii'maikorori' paapaa'darima domang puraaniriauka' nii'namurii' kara tavo'arako, Ovoring bakaang doong tavo'kuing, poing, tampaako, bane Tanuaang Meekunge karantanuka˜ tamparima ai' daankiarima minkuaako dootuu'koo ai' karavoto-koo˜ minkuaako ning-etaing tampaama. 3 Tee' avutevu'ai tosiraariko masika'antavereriauka'. Ee' noru'eriai, kenaanka kapoo' nkoaravaruko Ovoring bakaang doong tavo'kuauka'nung, aa'noko tutung mmau'ke Kumponing-eta bere'arima too'dempaavai ee'noko tee naning Kumponing-nung Boto Meekung daang-anta-koo piavoainung oro'paravaing, teenoo' tee mosianung kuuntu'uaing. 4 Tee ee'nara naning taarapiika deto basi tamparavaing ookara ovontung-koo nantoonge boontuaarimaing-koo. Ovontung turampuriainge bera dootuu'nava pankava Kumponing-nava koinurai'nange ba'namparara ee' minkuvuaing: “Ning tee Kumponing.” 5 Aung kara tero naurampiru' dii' ninka o'noritaa', ai' ampa'doru'nunge? 6 Dii'ke tee noru'eri otong tee doomo'ui otomaung. Teie doomo'ui otoo'naang bera tee bateinang Kumponinge taura'puko oro'paravaina'mung. 7 A'noo' tee taarapiika aarumo enang makensi'na' nko-nkoaramang doomo'uio' bera Kumponinge tee doomo'ui otomaung daate'uaina'mung. 8 Karistoo' ee'nara aa'na' araka-po'nung tavo'kura paro'uu'naang bakaang domaange karang-eta, ee'noko teka bake-antavuai bakaang aarumo.
9 Enang napo' naurampiaing tee-koo naning taarapiika Kumponing-nung Boto Meekung daang-anta-koo piavoainung-koo; 10 Sietani'ke ee'narai tee taarapiika tavo'antavuu'naang tee ninka bakaang iri' amutemurii' taa'ni'anta tositosi-koong, ta'nimpaarii', ee'noko amutemurii' aarumo orarananka tosi-koong dua'anta-koo teing paa'arimaing kasiaavaruma tee kara masikung domampuripeu'nung. 11-12 Tee'koo, kasiaavaruko Kumponinge taura'puaing tositosi pankaing teing-koo tavo'araa'naang, daang-koong masika'antavaako ookara kiimata-kooning tampuriaina', orara aarumo piavoroma kara masikung masika'antavaavaruko.
Kumponinge Dii' Miru'duru'nung Domang-anta-koo
13 Nii'maikorori' ee, Ovoringe piaaruri otorining, teka nii'ke tampa' tampampiaing Kumponing-koo dii' ee'ning-koo. Ai' dii' teing Kumponinge tanturu'ning tutuna'noo'keta domantarii'naang Tanuaang Meekunge meeka'antarurio' ee'noko dii'ke kara masikung masika' antaverima. 14 Kumponinge temurii' otooto'koo bokururu' tee doorenang tampara daankiampiko dii'koo. Dii' bokururu'nung nkaverii'naang tee meenasi niikaang Ovoring Jiisuu' Karistoo' bakaang. 15 Tee'koo dii' nii'maikorori' purintariri tampa' donkoniri otoriai, komperi otoriaing tee kara masikung nii'ke naurarampiru' ookenge daankimarima ee'noko karavoto-koo daariampima.
16 Tee niikaang Ovoring Jiisuu' Karistoo' ee'noko Niuma Kumponing piaamaarimanakang ee'noko biraanke-antamaari domang kuaa'anta boturopa amaarinakang, kapoo' tampara-koo neng-antamaarima – enang tee tekange ee'nakange domang kuaa'antaraariai. 17 Dii'ke ookara kapoo' tamparananka minku-koo ee'noko nko-koo iri'antaraariaing.

- 2 TESALONAIKA'
- ←
- 2
- →

© 1994 WBT