- 2 KOORIN
- ←
- 5
- →

5
1 Enang tee nii'ke noru'ampiri o'noring tee niikaang mono anke kansi'koo o'noring bare-pina' pesi'arako nii' teing tee pava Kumponing-etaing oto'memuring teing paning-koo otoi oto' aa'ning naninge birenge kanivua'. 2 Enang nempampiri nii' teing baimarima o'noring tee mono Kumponing-etaing amurii'naang piamorima, 3 tee mono nkomemuru'nunge duaanamuriko simpenoi'nuka deemariaroo'naang. 4 Ee', enang mono kansi' bakaang-koo o'nori manki'morima baimarimaung. Mono tamung si'koo piamoria', teka niikaang mono boo'koong namu'ke mono boo'paa'ke daka'pui paari-antamurii'naang piamorimaung. 5 Nii' nii'ka tee' nko-koo noru'maria', teka Kumponinge nii' pia-antamuru' mono boo'paa' nka-koo, ee'noko bakaang Tanuaang amuru' taa'ni'antamuri, tasi'anta-koo tee maraka-antamuru'nung tavo'kuaing-koo.
6 Tee'koo ee' noru'ampiri ookara batei-koo aroo'mariri o'norimaung: Enang tee aung kansi' bakaang mono ninka o'nori Ovoring-eta taapo' o'noring. 7 O'noritaa' baitoi masika'anta ninka o'nori tee' noru'ampimaung, kapoo' dutai oo-koong deea'. 8 Aa'pamaang, aa'na' purimariri o'noring, teka aa'na' deepo' aung mono sipampira Ovoring-anko o'norii'naang piamori otong. 9 Ookara-koo dau basinoo'ka tee dotu-antavampii'naang piamori o'noring, anke mono ninka o'nori, nii'noo' aung mono sipampira deeko'. 10 Ai' nii' teing ookara Karistoo'koo dutakanoo'ka teie simpe'muriaining, naruna' naruna' moo' kante nkavampiaing tenang mono-koo o'nori nkoampiru'na' siompario', tampa' deeko' ai' oraka' nkoampiru'nung deeko'.
Tee Nko-nko Nantoong Kare-nupoong Kumponing Ninka Nari' Navu-anta-koong
11 Tee'koo nii'ke Kumponing-koo amorompiri nantoong pia-antavarampimaung tee-koo aroo'arii'naang. Nii' kuung o'norimana' Kumponinge koonto' noru'ui otong, ee'noko bakei tampa' dii'ke tee' nari' tasi'mereripeu' diikaang domang pankaruntoonge. 12 Dii'ke baru' biivimerererii'naang etumaria', teka dii'ke nii' tasi'mereriaina'koo pakurarampimaang, ee'noko tenang teinge dii' barantaarimainge bii'ka tampeng tamparima nka biikaang domang tasi'paria' kararaariko, tampa' kake'ii-eta maku'ereriai. 13 Nii' nii'ning-koo kanu'nuka-pina' auromarimaung deeko' tee tee kapoo' Kumponing bakaang, teka nii' tampa' taaramerererimaung deeko' makosi, dii' paku-koo tee' auromarimaung. 14 Ai' nii' tee Karistoo' bakaang piaae aa'na' siong-antamuri o'noring tasi'antamuri tee narung nii'koo boo'paru'nung ookara-koo, ee'noko tee'koo ookara tee moompiru'ning-pina' o'noring. 15 Ee'noko tee tee ookara-koo boo'paru'nung teing tee-koo napo' domampariaining bii'ka dotu-anta-koo deea', teka Karistoo' narung dotu-anta-koo, tee teing-koo boo'parara napo' domamparu'nung. 16 Tee' tasi'pampiru'noo'keta nii'ke naning bakaang oo'oo-koo noru'ampiaung, kansi' bakaang noru'pina'. Karistoo' tee' noru'ampiko'nung deeko' enang tee' noru'ampia'. 17 Tee'koo tee naning Karistoo'koo otoing tee neraka'puing. Urikung onou otoa', teka ookutunung neraka'puing. 18 Aing teing ookara Kumponing-etaning tee ee'nara nii' baka-koo napo' navu-antamuru'nung Karistoo'koo, ee'noko navu-antamurira tee nko-nko nantoong napo' navu-anta-koong amuru' nii'ke nkoampii'naang. 19 Tee' aa'na' Kumponinge ookara kansi'nupoong napo' navu-antavuru' baka-koo Karistoo'koo kuunge biikaang oraka' nkonanka deeruevurima tuumpivuria'. Ee'noko teie baremuru' nii'ke tee minkunaa daankiampii'naang napo' Kumponing ninka navuariaina'. 20 Ee'noko nii' teing enang Karistoo' bakaning kara okomuri nkanuka Kumponing nii'koo kuunge karoko nantoong bokuarampimaing, ee'noko nii'ke ookara Karistoo'koo aa'na' kevi'arampiri bokuarampimaang aa'pampima: Aarumo orara siperira Kumponing ninka navurariai. 21 Kumponinge tee Jiisuu' oraka'nko noru'uaung oraka' nkonanka-po'nung deeng-antavuu' nii' pari'anta-koo, tee-koo kuunge nii' Kumponing bakaang aarumo koonto'po'nupoong deemarii'naang.

- 2 KOORIN
- ←
- 5
- →

© 1994 WBT