- MAATIU'
- ←
- 2
- →

2
Norukasi'nukai Jiisuu' Beero'au'na'
1 Teketa tee Jiisuu' ponto'ario' teke Beeteleema'ke Judia'koonoo'ke tenang tee daurarong˜ Eeroti' otoko'nang nii'ning norukasi'nuka duaa' bakoaramanoo'keta Jerusalema' porou'. Porora nia'kaama aa'paako', 2 “Daurarong Ju'nupoong biikaang ponto'aru'nung arerai? Nii'ke bakaang beento' ta'da'puio' ooampira nanampikotaa' enang moring tee-koo dootuu'marii'naang.” 3 Teketa tenang teie daurarong Eeroti'ke tee' taaravura tee bakei oraka' mantomparu', teing Jerusalema'nupoong tee ninka nari'. 4 Teketa tenang teing ookara piristi'koo pankenuka ee'noko boto naunuka naro' bokuvurira nia'urima aa'puru', “Nko tee Kumponinge teroita Pako'pari'nii' nantoong domampurira tarevuriainoo'koo are'ke ponto'aravainge?” 5 Teinge maku'aama aa'pau', “Beeteleema'ke, Judia'koonoo'ke, ai' aung kara nakaronarai daarivuu'nung Daari Meekung-koo, aa'puma,
6 ‘Da' Beeteleema', Judia'koonavuntu' osi oki'navuntu' deea' teing-koo pankeng osi Judia'navaroi otoromaing-koo, ai' da'keta tee narung tanata-nko tavo'kuaing nkanavitu Isireeli-nupoong sipisipi'nanka-pina' tanatavuriaing.’ ” (Maika 5:2)
7 Teketa teie Eeroti'ke teing norukasi'nuka baku'noo' bokuvuru' ee'noko teing batei tee beento' oro'pari otou'ning tampa' noru'uu'naang nia'uriko nauau'. 8 Teketa botovurima te' Beeteleema'aape aa'puru', “Berira tampa' besi'eriai tee tooto', ee'noko ooverira namu'ke ning naumeriai, merai'nang tee-koo dootuu'maravaina'.” 9 Teketa teinge tee daurarong taaravaara tenkenau', ee'noko tee beento' duaa' bakoaramanoo'aapea tutung ooau'nung teing-koo napo' oro'parara uro'kanoo'ke nanuu' bera te' tooto' otou'noo' dau datearu'. 10 Tenang teinge tee beento' teka ooaara doturotue maanto'urira bakei aa'na' do'dero'de'ariru'. 11 Teketa tenang pava-koo kuung porora teinge tee tooto' ooau' bauko ninka Meeri' ninka otoreko. Ee'noko teing te' doonko miinge keemparira tee-koo dootuu'ariru'. Teketa biikaang bakurananka daate'aara kapoo' moo' pankeng-kooninge bauta'au' tee aa'ninge: kooro, kapoo' betu'uko tampa' nuuraa' ee'noko duuni tampa' nuuraa' miring meea. 12 Ee'noko noone-koo koono-antavurio' Eeroti'anko napo' beroaroo'naang teing norukasi'nuka nii'navunge biikanameensi'aape toroariru'.
Josepa'daang Iisipi'aape Koo'ariru'na'
13 Teing beroio' napo' tee koosinung Ovoring bakaang Josepa'ankoi oro'paru' noone-koo, teketa aa'puu', “Daa'daravai. Tee tooto' ee'noko bauko bokuereta Iisipi'aape mmaririra bera teke otoriko ninge nauranko deeko' tororariai, ai' Eeroti'ke tee besi'uu'naang tee tooto' dupisi'uu'naang.” 14 Teketa i'amparara tee tooto' ee'noko bauko bokuvureta tenang muunga Iisipi'aape tenkenau'. 15 Bera teke otorou' Eeroti' boo'paru'noo'ke basi. Tee' nkoario' tee kara Ovoring bakaang makotuu' nakaronara˜ karantavuma˜ aa'puu'naare:
“Ninge bokuantu' tee nnuring Iisipi'keta.” (Osea 11:1)
Eeroti'ke Tampuio' Toirekaa' Tavaaru'na'
16 Teketa tenang Eeroti'ke noru'urai'nange teinge norukasi'nukai tee tosiaara divu'au'nung tee, tee bakei aa'na' iiravou' ee'noko tee botoaru' ookara toirekaa' donkaang Beeteleema'navete-kooning dupisi'koo biikaang mare' beemareu-koo basiariaing* Tee tooto' Pako'pari'nii' tokoa otoko naro'ka tavaava'naang piavora, mare' beemareu-koo kuunge otoing-pina' noru'uma. teing norukasi'nukai nauau'noo'ka noru' nkavura. 17 Teketa tenang ee'nang tee kapoo' tee-koo Daari Meekung-koo nakaronarai Jeremaia'ke tero minkuvuu'nung masika'paru'. 18 Aa'puu',
“Narung aurong teka Raama-nairu-koo taaravansing, aa'na' orarunsiari uiarama biromparako, teni Reesiel baurukaa'koo biromparako, dunsirunsi-antavaako˜ piavoaruu' baurukaa' oparirio'.” (Jeremaia 31:15; Pupu' 35:19)
Josepa'daang Iisipi'keta Toroariru'na'
19 Teketa tenang Eeroti' boo'pario', tee koosinung Ovoring bakaang napo' Josepa'ankoi noone-koo oro'paru' teke Iisipi'ke. 20 Ee'noko aa'puu', “Tanterarara tee tooto' ee'noko bauko bokuereta te' Isireeli-nameensi'aape beriai, ai' teing tee tooto' dupisi'koo piavoroko'ning teing boo'pariru'ning.” 21 Teketa tantearara tee tooto' ee'noko bauko bokuvureta Isireeli-nameensi'aape berou'. 22 Teka tee Akeleasi Judia'navete tarevuko bauma tee Eeroti' pari'antavura tee Josepa' avorou' te' be'koo. Ee'noko noone-koo napo' koono-antavuio' Kumponinge Kaaleli'navete-koo berou'. 23 Ee'noko berora narung osi miring Nasareti'namono-koo otorou'. Tee' nkoarako tee kara nakaronara karantavuma Ovoringe minkuvuu'nung masika'paru', aa'puu'nung,
“Nasareti'nung tampaamaatoaing.” (Aisaia' 11:1; 53:2)

- MAATIU'
- ←
- 2
- →

*2:16: Tee tooto' Pako'pari'nii' tokoa otoko naro'ka tavaava'naang piavora, mare' beemareu-koo kuunge otoing-pina' noru'uma.

© 1994 WBT