- MAKENSI'NUNG OO
- ←
- 14
- →

14
Tee Sipisipi' Kampia Donkonuio' Nerakavu Kenavau'na' Nantoonge
1 Teketa tee napo' ooama ning-koo dutakanoo'ka tee Kampia Saioni-namii-koo donkonuio' ooantu' tee ninka nari' teing narung daaku'keta karenaumo kivora-eta karenaumo kokorei' [144,000] donkonaio'. Ee'noko tee bakaang miring ee'noko Bauma-koong miring daarinii'nuka biikaang oing-koo. 2 Ee'noko teketa napo' aurong paning-eta karoko taaravantu' ntonanka-pina' aa'na' uutuarako napo' kurunkurung-pina' aa'na' karoko, ee'noko tee auronanka nepu'na' tampa' taaravanko' nantoonge kiitananka kopi'aako karopeu'na' karoko. 3 Ee'noko tee teinge kena nerakung kenavaako' aa'ning-koo uro'kanoo'ke Kumponing bakanoo' ba'nani'domai, teing kapoo' karenaumo kupa'po'ning domantoia ee'noko teing ovontung. Nii'nung naninge noru'uarupeu' tee tevu kena, teinge narung daaku'keta karenaumo kivora-eta karenaumo kokorei' [144,000] nainge deeko' noru'ai otorong kansi'keta moo'uru'ninge. 4 Teing aing teing nantoong maniku' ninka bakiaa'koo domang orariaria' otoromaing. Otooto'koo ootukunung-koo tampa' tanatavariritaa' kiiroraa'ariri otoromaing. Tee Kampia tee teinge siompai nanaamaung are' tokoo tee bemanoo'. Ainoo' teing tutuna'ning ookara nantoong-koo Kumponinge moo'uru'ning-koo. Teing aa'na' meekupoong Kumponing-koo, ee'noko tee Kampia-koo. 5 Biikaang karang-koo naninge tosi minkuaako taaravuarupeu', napo' kiiroraa'nukai.
Beenaumo Koosinunankai Kara Daankiau'na'
6 Teketa napo' narung koosinung aanaroo'ke purerenuko ooantu', tee doorenang tampara otoi oto' kompui daankivuu'naang kansi'koo otoromaing-koo aa'ning-koo: ookara dopa' amutemurii', muu'nanka, kara amutemurii' ee'noko ookara nantoong kansi'nupoong. 7 Teke aa'na' bokuma aa'puu', “Kumponing-koo amaiaa'roriai ee'noko meenasie mee'na'oi oto' deeng-antaveriai, ai' batei teie nantoong bire'koong due'umaang. Ee'noko tee-koo dootuu'dariai aing aa'ning ookara nkovuru'nung-koo: paning ee'noko kansi', pirung ee'noko ntong oki'nareka'.”
8 Teketa kenaanka-nung koosinunge napo' siompui pou' aa'puma, “Dua'aring, dua'aring Babiloni'namono, osi pankamono, nantoong ookara kansi'koo-nupoong teru' oraru' uaininaru' nai-antavuru'namono. Tee uaini tee bakaang orara aarumo kaukauro nko-koong.”
9 Teketa napo' beenaumo-nung koosinunge siompuresi dama'ke poma bokuma aa'puu', “Baa tee naning tee biiko-koo dootuu'aravaing, ee'noko napo' tee-koong bakaang baka-oo-koo, tee tora'puaing, ee'noko napo' tee tee-koong moo'do'anta nkavuaing bakaang oing-koo nii'noo' bireng-koo. 10 Tee tee Kumponing bakaang uaini naivuaing, tee uaini tee Kumponing bakaang iira tora'anta-koong, ntong ninka bere'nii' deea', tamung tee' otoko purinto' koo'nii' tee-koo iira-koong kaapu-koo teie tora'anta-koong-koo. Ee'noko tee tee sisikeeravomatoaing tee-koo nta' kauoori piiko-koong-koo teing-koo koosinunanka meekupoong-koo uro'kanoo'ka ee'noko tee napo' Kampia. 11 Ee'noko tee ii teing kiimatanuka taivuriaing-koong tee deto tee' nari' kutekuteivui tuuvui otomatoaing uaa otoa', doong kante, muung ee'noko doong, tee' nari'. Teing ee'ning tee-koo biiko-koo ee'noko tee bakaang baka-oo-koo dootuu'arimaing ee'noko napo' baata teing bakaang miring-koo moo'do'anta nkavau'ning. 12 Enang tee noru'eriaing dii'ke Kumponing bakaning meekupoonge, kapoo' arikananka dii' paararurima tavo'kuko tee dii' purintariri mii'kiri otoriaing, Kumponing bakaang boto siomperi ee'noko Jiisuu' masika'antaveri.” 13 Teketa napo' narung aurong paning-eta karoko taaravantu', aa'puko, “Aung kara daarieai, ‘Enang-eta deto tee teing boo'nuka Ovoring bakaning otoroitaa' boo'pariru'ning teing biraankeariaining.’ ” Ee'noko Tanuaang Meekunge maku'uma aa'pumaung, “Ee', bakei masikung. Uaavoroaina' teing-eta biikaning iri'o'nanka. Ookarai aarumoi tampenge nkoau'ninge tee teing meena'pariri otoroaing.”
Batei Sinang Kavu'koong Kansi'koo Tavo'aru'na'
14 Teketa napo' ooama ning-koo uro'kanoo'ka kamo' kakaara ooantu', ee'noko tee-koo kamo'koo daue naning narung naning-naumpui ba'nanui otoko bore'koo baakopo kooro-koong kurunii' ee'noko birenge narung naipe' irinto' kai'nii' uite' napu' kompui. 15 Teketa narung koosinunge dootuu'nava pankava-ita siarara bokuma tee kamo'koo ba'nanui otoko'nung aa'puu', “Teie dakaang naipe'ke nkavera ookara sinananka napura'ema kaveai, ai' batei kavu'koong enang makotuing. Ookara sinananka kansi'koong enang petaa'oroing.” 16 Teketa tee teie kamo'koo ba'nanui otoko'nunge tee bakaang naipe' kansi'koo toong-antavura namu'ke ookara sinananka kansi'koonanka kavuru'. 17 Teketa napo' nii'nung koosinung dootuu'nava pankava paning-koonava-ita siaru', teie napo' naipe'nari' irinto'nari' kompui. 18 Ee'noko napo' nii'nung koosinung teke boonturoma-ita, nta' tarevumanoo'keta pou'. Pora tee naipe' irinto' kompui otoko'nung bokuma aa'puu', “Teie dakaange naipe'ke ookara uaini-koong sinananka kansi'koong napura'erima kaverira oosieriai, ai' tee sinananka tee enang neetovuring.” 19 Teketa teie koosinunge tee bakaang naipe' kansi'koo toong-antavura ookara uaini-koong sinananka kavurima oosivuru' uaini mii'doma pankaing-koo doonko dua'urima Kumponinge iiravoi kankosi'uriainoo'. 20 Ee'noko osia dama'dua teka mii'domaa doonko kankosi'uru', ee'noko ereng taapo' tuuvuu' teketa uainimii'doma-ita doua-pina' aa'na'. Ee'noko naninge tankimpuko ukaamau'koo basiarapeu'na' basiaru'. Ee'noko naning nanuma doong ˜ke'munta-taae nanura basiarapeu'na' basiaru'.

- MAKENSI'NUNG OO
- ←
- 14
- →

© 1994 WBT