- 1 KOORIN
- ←
- 16
- →

Asi'naare, Paura'ke Bakaang Miru', Tautau, ee'noko Si'nara'koonaare
16
(16:1-23)
Mooni' Oosiaavaina' Jerusalema'nupoong Paku-koo
1 Enang tee ee'pina' mooni' oosieriaing teing Kumponing bakaning meekupoong paku-koo: Dootuu'nupoong Kalesia-nameensi'ka osi kante-koo nauarantu'na' nkoveriaing, ee'pina': 2 Saandei kante dii' naruna' naruna' dii'ka taakore'ning taapo' kore'dariai. Tee tee oosi bakenii' otoko ning moaing. 3 Miru'ereriaing nii'ning dii'kooning, ee'noko tenang ning tavo'kamira ninge karavoto˜ ninka botoarampaing diikaang avuavu'nanka ninka Jerusalema'aape be'anta-koo. 4 Makosina' deeko' ning nari' meriainge.
Paula', Timoti Ee'noko Apolos Biikaang Nanunanu' Koorin-aape
5 Ning maromaramang Masedonia'nameensi' beero'ansi nanama'naang. Masedonia' beero'ansi dii'anko moainge. 6 Ee'noko dii' ninka o'noo'noriaing dee'ma, ai' pa kamaari-po'naveraa'ka-koo nari' o'noriainge dii'ke pakumeriaina' nanampainairu-koo be'koo. 7 Enang tamung oki'noo'koo beero'dampii'naang piamoa', teka pankapankaroong oto'koo piamomaang dii' ninka, Ovoringe taura'muko deeko'. 8 Ning Epesesie o'noi o'noaing bera Pentekos-na'mung basinoo'ke. 9 Ai' doona pankaing oro'paring ning mintoomaravaing-navaro-koo sinampuriaining. Ee'noko teing ni'ninka turani'nuka mmau' otorong.
10 Teka Timoti poaing deeko' dii'anko, tampa' ooveriaing tee avoro'neeng-koo tenang dii' ninka otoritaa', ai' teie tee Ovoring bakaang nko-nko nkovumaung ning-pina'. 11 Tee dii'koo narunge doonko noru'eauka'. Pakuerio' danto nanuaing mooavari tee ning-anko basiaravaina'. Nii'ke nii'maikorori' ninka nempampimaang tee.
12 Napo' tee-koo mmaiko' Apolos: Ninge aa'na' pia-antavantu'nung dii'anko bee'naang nii'maikorori' ninka, nka tee enang be'koo piavoa', teka tee beaing doona oovura deeko'.
Asi'ning Tautau
13 Tanterariri ima'dariri donkoniriaing diikaang masika'anta ninka, naning-naunturi purinto' ninka. 14 Ootukunung kapoo' nkoveriaing piaa ninka nkoveriai.
15 Mmaikori' ee, dii'ke noru'eri otong Sitepanas bakanava-nupoong teing teing teva-nupoong tutuna' bere'ariru'ning Akaia'nameensi'koo ee'noko teing to'bii-antavarimaung Kumponing bakaning meekupoong paku-koo. 16 Ninge botorampimang dii'ke taaraveriaing kara teing-eta nantoong tee' oro'nuka-ita, ee'noko ookara-ita nii' ninka nari' aa'na' mintoompariaining-eta. 17 Ning dotumaring aa'ning poroio': Sitepanas, Potunatus ee'noko Akaikas dii' pari'antaraari. 18 Tavo'kaio' ning unaamou' ee'noko dii' tee'ke, unaaroru'. Dii'ke tee tasi'periaing teing tee' oro'nuka makosinuka tampa' noru'koo.
19 Teing dootuu'nupoong osi kante-koo Eesia-nameensi'koo otoromainge tampara tantaaring. Akuila daring Pirisika' nari' teing dootuu'nupoong beekanava-koo naro'arimaing ninka piaa ninka tampa' minkuraaringe Ovoring-koo. 20 Nii'maikorori' ookarai aa' otoroininge tampara tantaaringe. Dii' ookara naruna' naruna' onkeonke'deeriaing meekupoong nkoarimana'.
21 Enang tee, ninge Paula'ke napo' tampara minkurampimang anaare ninge koonto' daariama nkaang birenge miring taa'ni'antamari. 22 Baa naning tee Ovoring domange dai'uauka'nung barakosi' tee-koo otoaing. “Maranata” – Ovoring poaing. 23 Tee biraanke Ovoring Jiisuu' Karistoo' bakaang dii' ninka nari' otomatoaing. 24 Ninge piaarampimaang dii' Jiisuu' Karistoo'koo kuunge.
Masikung.

- 1 KOORIN
- ←
- 16
- →

© 1994 WBT