- MAKENSI'NUNG OO
- ←
- 15
- →

15
˜Kenaanka-taa Koosinunanka Arikung Tavo'antananka Daa'ariru'na'
1 Teketa napo' kapoo' pankaing taa'ni'anta paning-koo ooantu' ˜kenaanka-taa koosinunankai tee'ning nari' napo' ˜kenaanka-taa arikananka kompaio'. Teing ee'ning asi'ning ee'noko teing arikananka ninka Kumponing bakaang iira nari' bakearavaing. 2 Napo' tanoonoo' naankuviraa'noo' ooantu' pirung-pina' neenkiroo'noo', nta' kuunge aramo'arakoo' aa'noo'. Ee'noko teka ee'noo'ka nantoong donkonai otoroko ooarantu', aing aa'ning puru'au'ning: biikonavoro', tee baka-oo, bakaang moo'do'anta ee'noko bakaang miring-koo deerunoo'; kiitananka ninka Kumponing daangang-koonanka ninka otoroko. 3 Kena-koo Moosesi, tee Kumponing-nung botovotonaa', ee'noko tee Kampia beekaning kenavaako', ee' kena:
“Dakaang nko-nko tee pankaing ta'nimpaarii'. Da' tee bakei dau basina' aa'na' purinto'po'nung Ovoring Kumponing, Ookara-koo nkovemaing-koo tee masika' koonto'na' oro'daramaung. Da' avatevarang-koong daurarong˜. 4 Naning baa masikung da'koo amaiaa'oarupeu' ee Ovoring? Ee'noko baie da'koo meenasi be'antavuarupeu' miring pankaing-antaruma? Naning otoa', ai' meekung tee da' narung. Ookarai nantoonge amutemuu'ke tee poroma da' narung dootuu'daavaing, tee dakaang nko-nko koonto' ookarai sira'pario' ooaara.”
5 Aung-koo dama'ke napo' paning-koo dootuu'nava-koo kuunga tevaro meekavaro daate'ario' ooantu', tevaro Kumponing bakaang kara kapang-koo moo'do'nii' otoing-navaro. 6 Teketa dootuu'nava-ita ˜kenaanka-taa koosinunanka siariko ooarantu' tee'ning arikananka napo' kompai. Mononopa' aa'na' kiiroraa', pipiraarie nopa'nii'nuka ee'noko murukeue kapeto tokonii' kooro-koo nkonii'ke keemounii'nuka. 7 Ee'noko teketa teing-koo domantoia karenaumo kupa'po'ning-koo narunge utaunankai kooro-koo nkonii'ke kantevuru' ˜kerenta-taae teing ˜kenaanka-taa koosinung, teing utaunanka iirai maanto'nanka tee Kumponing Otoi-oto' bakaange. 8 Ee'noko tee dootuu'nava iie aa'na' maanto'uu' Kumponing bakaang meenasi-eta ee'noko napo' bakaang iri'keta, naning tung-koo makotuaruu' teva dootuu'nava-koo, bera teing ˜kenaanka-taa arikananka teinge ˜kenaanka-taa koosinunge tavo'aara bakeariainoo'ke basi.

- MAKENSI'NUNG OO
- ←
- 15
- →

© 1994 WBT