- 1 JOONI
- ←
- 4
- →

4
Tanuaang Kumponing-etaing Ee'noko Tanuaananka Oreng Simpe'arampiaina'
1 Ee aing mmaikori' piaarampimaing, ookara tanuaananka naro'keta masika'antaverereria' otoai, teka io' nantoong karantavaariko˜ paaraverererimaatoai teing tanuaananka tasi'koo teing Kumponing-etaning deeko', ai' aung-koo kansi'koo tee mmau' oreng tanuaananka otorong nakaro-nupoong˜ karantavurimaing, ee'noko teing nakaro-nupoong tosiarima Kumponing-etaining tamparimaung. 2 Tee ee'pina' tasi'periaing tee tanuaang kara okora' Kumponing bakaang deeko': ookara tanuaananka Kumponing-etaining teing tana'eriko aroo'aara sira'pariri aa'paavaining, “Ee', tee Jiisuu', tee Kumponinge teroita Pako'pari'nii' nantoong domampurira tarevuriainoo' koo masika' pou'nung koonto' naning-naumpui.” 3 Teka ookara tanuaananka Jiisuu'koo tee' minku-koo makosi deeaing teing Kumponing-etaning deea'. Teing tee Karistoo'koo karenung pankaing bakaning, tee ee'nara tero dii'ke poaing taaraveru'nung, ee'noko tee bakaang tanuaang tee enang anke kansi'koo tero pora otong. 4 Ee aing mmaikori', toirekaa', dii' teing Kumponing bakaning ee'noko dii'ke tee teing nakaro-nupoong tositosinanka boong deempereru', ai' tee Kumponing dii'koo otoing tee aa'na' purinto' tee-koo teing kansi'nupoong-koo otomaung-koo. 5 Teing nakaro-nupoong tositosinanka teing kansi'koo-nupoong, tee'koo kapoo' teinge minkuaamaing teing kansi'aapening ee'noko ookarai kansi'koo-nupoonge teing taaravaarima siompaarimaung. 6 Nii' teing Kumponing bakaning. Baa tee naning Kumponing noru'ui otomaung teie tee nii' taaramurimaung ee'noko teie naninge Kumponing bakaang deeaunge tee nii' taaramuriaung, ee'noko tee'koo nii'ke tasi'pampimaung tee Tanuaang kara masikung minkuvumaung ee'noko tee tanuaang tosi minkuvumaung.
Kumponing Piaavampima Tee Nii'ke Naning Nii'maiko' Naro'ka Piaavampiaing
7 Ee mmaikori' piaarampimaing, naruna' naruna' piaameeri o'norimaatoai, ai' tee aarumo piaa-koong tee Kumponing-etaing, ee'noko tee naning piaa bauko tee Kumponing-koo neraka'pari ponto'aru'nung, ee'noko teie Kumponing noru'ui otong. 8 Teie naninge piaa noru'uaunge tee Kumponing noru'ua', ai' Kumponing tee piaa okonara. 9 Kumponinge tee bakaang piaa nii'koo ee'pina' nau-antamuru': Teie tee Bauring narung masikung kirokai botovuu' a' nii'anko kansi'koo nii' tee-koo domamarii'naang. 10 Tee'koo ee'na'koo piaa masikung nii'ke oo-koo makosi, nii'ke Kumponing piaavampiru'nung-koo deea', teka teie nii' tutung piaamurira Bauring botovuu'nung-koo tee iira Kumponing-etaing niikaning oraka' nkonanka-koo o'antamemurii'naang. 11 Ee mmaikori', tee' nari' Kumponinge piaamuru'nung deemparako nii' tee'ke naruna' naruna' piaameeriainge. 12 Naninge tee Kumponing nii'na'mung oovua'; teka nii' naruna' naruna' piaameerimaing deemarima nii'ka tasi'mariai Kumponing tee nii'koo otomaung ee'noko bakaang piaa tee nii'koo dupeari otong. 13 Ai' teie tee bakaang Tanuaang Meekung nii' tankaang-antamurio' nii'ke tasi'pampimaung nii' tee ninka nari' o'norimaung ee'noko tee nii'koo otokoo'. 14 Ee'noko nii'ke tee ooampiru' ee'noko sira'pampima daankiampima ee' nauarampikoo', “Baumai tee Bauring botovuu' nantoong kansi'nupoong ootukuning moo'urii'naang.” 15 Baa tee naning Jiisuu' sira'pui Kumponing Bauring tampumaung, Kumponing tee tee-koo kuung otomaung ee'noko tee Kumponing-koo kuung otokoo'. 16 Tee'koo nii' bakaang piaa naumuriko nii'ke tasi'pampima aroo'ampimaung, ai' Kumponing tee piaa okora', ee'noko baa tee piaa-koo otomaung tee tee' nari' Kumponing-koo otomaung ee'noko Kumponing tee-koo otokoo'.
Kumponing Bakaang Piaa Tee Iri'po'nung Avoro'naanka-koo Muntemunte'
17 Kumponing bakaang piaa tee nii'koo dupearamaung nii' maia'moria' ee'noko papaaramaria' o'noria'naang te'mung tuutunan-na'mung tee-koo uro'kanoo'ke donkonampira, Karistoo'pina' oro'mariritaa' anke kansi'koo o'noru'nung-koo. 18 Piaa-koo tee avoro' otoa', teka teie piaae dupe-antanii'ke tee avoro' bata'umaung. Ai' avoro' tee nantoonge kiimata noru'ai avoreaamaung. Ee'noko baa-koo tee-koo avoromaung-koo piaa tee dupe-antanii' otoa'. 19 Nii'ke tee Kumponing piaavampimaung nii' tutung teie piaamuru'nung-koo. 20 Naning narunge aa'pupeu', “Ninge tee Kumponing piaavansi o'nong,” teka ba'maiko' munte'uma tee tee tosi bauko. Baa tee naning tee ba'maiko' oovui nari' otoremaung piaavuaung teie tee Kumponing piaavuarupeu' tee teie dutai oovuaung. 21 Ee'noko aung tee boto nii' teie amuru'nung, “Baie tee Kumponing piaavuainge tee ba'maiko' tee' nari' piaavuainge.”

- 1 JOONI
- ←
- 4
- →

© 1994 WBT