- 2 KOORIN
- ←
- 12
- →

12
Paula'ke Mmau' Kapoo' Makensi'ning Nii'naung-koo˜ Bere'arara Oovuu'na'
1 Tee' nari' daangamaramaa'noaing. Bane kapoo' basiaravauka', teka io' temurii' danga'daangang sipamira nii'namurii' danga'daangang-koo pare'maravaing aa'ning-koo nii'naung-koo bere'marama ooamaing ee'noko teing kapoo' makensi'ning Ovoringe sira' antavumaing ning-koo. 2 Mare' kivora-ita karenaumo divu'uu'ning-koo ning tee Kumponinge paning-koo koonto' bakanoo' a'dei' beenaumo-navaro-koo deto bokumuu' beroveero'koo. 3 Teka ning noru'marava' moni'naung meu'nung deeko' ai' pang tanuaanoo'ke meu'. Kumponinge narunge noru'ui otong. 4 Teka noru'ansi o'nong ning deto a'dei' basimaru'nung te' osi tampoo', ee'noko kapoo'nanka ta'nimpaarii'nanka taaravarantu' naninge minkuvuma punkaam˜ puarupeu' aa'nanka, ee'noko minku-koo taura'parava'. 5 Ning tee' ookamira biivimarapeu', teka ning tee' nkomaravauka'nung, teka nkaang aruaru'nanka-koo deeko' biivimaravaing. 6 A'noo' tee biivimarama deeko' makotuio' biivimarapeu' kapoo'nanka masikeng minkumarama. Teka tee' nkomaravaung nantoonge baru' ning deto basi-pina' noru'maa'neeng-koo nii'naung-koo bere'marama ooamaing-koo, teka kapoo' ninge nkoamaing ee'noko minkuamaing-koo deeko' noru'aitaa' tasi'maavaing.
7 Teka ning biivimara'neeng-koo teing kapoo' makensi'ning aa'na' pankeng ooantu'ning-koo tee teie Sietani'ke mono-koo too'mung si'muu' teketa tora'antamumaatoo'naang Ovoringe taura'puio'. 8 Bera tee teketa beemu'pie eentamaru' Ovoring-koo tonta'uu'naang ning-eta. 9 Teka teie aa'muu' ning maku'muma, “Ninge da' piaaransi pakuramana' tee' makosina' da'koo, ai' nkaang iri' tee dupeari oro'paramaung teing-koo aruaru'nuka-koo.” Tee'koo ning aa'na' deto basinoo' dotumari daangamaravaing aruaru'momanoo'koo tee Karistoo' bakaang iri' ning-koo oro'paravaina' aroo'ansi. 10 Tee'koo ee'na'koo Karistoo' siompansi ning dotumaramaung aing aa'ning kune'ama: puring mantomaravaruma, deu'dovamaako, pore' kompama, turamaako ee'noko arikananka kune'ama, ai' tenang aing sisikeerananka kune'amanang tee Karistoo'ke puring-antamumaung bakaang mintoong nko-koo.
Paula'ke Koorin-nupoong Biikaang Masika'anta Puring-anta-koo Piavou'na'
11 Tee kara ninka biiving-koong kanu'pina' karoma minkuansing tee dii'ke daangameripeu'ninge pore'antameriko minkuansing. Bane ning tamunsi'nunge, teka teinge kara okovuri nkanuka pankeng tamparimainge ning koonto' puru'maava'. 12 Tenang teke dii' ninka o'noi ninge ookara kapoo'nanka-koo iri' o'marava' doong kante taa'ni'antamaru'nung koonto' Kumponing bakaang kara okovuri nkanuka-koong masikung-pina', tasi'antamarama aing aa'ning dii'koo meu'ke nkoarako: amutemurii' ta'ning-antananka, taa'ni'antananka ee'noko nko-nko purinto'nanka. 13 Ee'noko ninge dii' tampa' dootuu'koo donkong-antarampiru' nii'ning osi-koo donkong-antavarantu'na' nari', teka manki' dii'koo sipampa' nii'ning-koo sipantu'na', ai' teinge taamang tovang-koo pakumau'nunge. Nka ning dii' ninka o'noi kapoo'nanka nkaang moni' paku-anta-kooning-koo apuka'marama ninge dii' eentarampia'. Teka ninka taremaru'nung-koo oraka' noru'meriauka'!
14 Enang tee ning maamumaramaang dii' beero'dampii'naang beemu'pina', teka ninge dii' manki'antarampiauka'nung nkaang apuapuka'koo, ai' ning tee dii' naing-koo piamomaung, diikaang kapoo'nanka mooni' dovang-pina' oro'nanka deea'. Noru'eriaing, toirekaa'ke tee biuma kapoo' kore'aavaung, teka biumai baurukaa' kapoo' kore'urimaung. 15 Tee'koo ninge dii' dotumarama pakurampiri ookara kapoo' nkaning dua'ampaing ee'noko napo' boo'koo taura'mari otong dii' pakurampima. Ai' pa ninge dii' aa'na' piaarampimaung-koo ee oki'noo' piaa-koo maku'meriaing? 16 Dii'koo nii'ninge aa'merimaung, “Masikung manki'antamuriaung-pina' oro'paramaung, teka daua'murima ooampia'na' mooni' nkavumaung.” 17 Arekee'koo tee'merimaunge? Ai' ninge teing botoarama mooni' eentaraarii'naang botoarampa' ee'noko teing porora mooni' dii'koo nkavaava'. 18 Ninge tee Taitas botoantu'nung dii'anko bee'naang, nii'nung ninka nii'maiko' ninka. Ee'noko Taitasie mooni' nkareruria', ape' aing? Ai' nee'ke tee narung taung siompampemaung narung noru' ninka.
19 Enang ning ee' minkumarako dii'ke pa ee' noru'merimang: “Aung Paula' baka pakuaramanoo'koo nii'koo dutakanoo'ke maroita tampa' oro'paraa'naang ee' karomang.” Teka tee' deea', ee mmaikori'. Kumponinge narunge simpe'muaing noru'ansi Karistoo'koo kuunge tee' karomang ookara karananka taaraverima koontariri otorii'naang. 20 Ai' ninge avoro'antarampimaang tenang dii'anko mera ning piamoa'na' otoriko oorampi'neeng-koo, ee'noko dii' doturariarupeu' ning mora turantampiri dei aing oreng aarumonanka-koo ee' oro'ning-koo: tata'naang, mamairo, peusi'kuma iira, siivenke'nanka, deu' dovang, minkuminkuru, baka kirokaiari oto', ee'noko onou betoveeto' ninka oto'. 21 Ee'noko napo' ee'koo ning amoromaang: nkaang Kumponinge oomui otoko maia'mo'neenga tenang dii'anko mora napo' biromarako tenang karingai oreng nko-nkonanka mme' sipaavaruko ee'noko bere'aria' teieta biikaang aarumo ku'mi'po'nanka-ita ee' oro'nanka-ita: kaukauro, ee'noko anutua maimaia'na'nko.

- 2 KOORIN
- ←
- 12
- →

© 1994 WBT