- MAATIU'
- ←
- 28
- →

28
Tee Jiisuu' Boo'keta Daa'aru'na'
(Mak 16:1-10; Luk 24:1-10; Jon 20:1-18)
1 Doong Uaana'mung tankinuio' Saandei-na'mung siraka'puma nanuko Meeri' Ma'dala-nani ee'noko teni nii'nani Meeri' beretu' tee kuvi dako'doma oovuree'naang. 2 Tenaanka te' basiareko u'mi' pankaing nkoaru'. Narung koosinung˜ Ovoring bakaang paning-eta te' siarara kuvi-aape bera tee kapang kaavororii' kato korimpuu' ee'noko tee-koo dau ba'namparu'. 3 Bakaang oo'oo-koo piping-pina' oro'paritaa', ee'noko bakaang mononopa' aa'na' kakaara sinou-pina'. 4 Ee'noko teing te' tareaako'ning tee-koo aa'na' avoro'ke dai'urio' dankuranku'arima boo'pina' otorou'. 5 Ee'noko teie koosinunge tenaanka manikumaara aa'puretu', “Dee' arorereauka'. Noru'ansi o'nong dee'ke Jiisuu' besi'eremang, tee ee'nung aa'barata'koo taakavaieeng. 6 Tee tee a' otoa', domamparing tee' minkuvuu'na'. Poreta oovereaing a' bempaieenoo'. 7 Teketa namu'ke bereta bakaning barevare-nupoong aung kara nauereriai, aa'pereriaing, ‘Tee tee boo'keta domamparing, ee'noko Kaaleli'aape dii'koo uroi bemaang. Teka berira ooveriaing.’ Tee' ee'na' masika' ninge naurampesina'.”
8 Teketa tenaanka manikumaara namu'ke tenkenuretu' teketa kuvi dako'doma-ita avororema, nka tee domang dotue maanto'uresi. Ee'noko kua'paretu' teing bakaning barevare-nupoong nauaaree'naang. 9 Teketa Jiisuu'ke tenaanka teka taunga ta'nina' oro'pari kune'ureta aa'puretu', “Dee'ke ee!” Ee'noko tenaanka tee-anko poreta bakaang kau' boko'ureta pankaing-antavuretu' tee. 10 Teketa Jiisuu'ke aa'puretu' tenaanka, “Arorerea' bereta teing mmaikori' nauereriko Kaaleli'nameensi'aape beroai teka kune'maavaing ning.”
Teinge Kuvi Dako'doma Tarenukai Jiisuu' Domamparu'nung Sira'pau'na'
11 Tenang tenaanka manikumaara taunge nanuresi otoreko nii'ning teing-koo kuvi dako'doma tanatavaako'ning-koo Jerusalema' duparira sira'pau' teing piristi'nuka-koo pankenanka nauaarima ookara kapoo'nanka nkoaru'ning. 12 Teketa teinge piristi'nuka-koo pankenge teing ninka nantoong-koo pankenanka ninka naro'ke minkunaavarira teinge narung taung matauau'. Ee'noko teing piatooronuka mooni' pankainge moo'aaru' aa'paarima teing, 13 “Aa'periaing, ‘Bakaning barevare-nupoonge muunga aatumpirio' bakiaa'aara nkavaing.’ 14 Teka tee aung kara aasirieeng-koong ovo'ma'ke taaravuko deeko' nii'ke boing-antavampiaing tee, ee'noko dii' tee-koo kara-koo kiimatarariauka'.” 15 Teketa teinge piatooronukai teing mooni'nanka kompaara tee' nari' nauaaru'na' minkuako'. Ee'noko biikaang minkunaa tee avitoitoi beremparu' Ju'nupoong-koo meu'ke bera e'mung doong-koo basinoo'koo.
Jiisuu'ke Bakaning Avitoitoi Nanaama Kara Nau-anta-koo Boto Sipuu'na'
(Mak 16:14-18; Luk 24:36-49; Jon 20:19-23)
16 Teketa tenang teing nanai'keta narung barevare-nupoong Kaaleli'aape berou' te' mii-koo Jiisuu'ke beroo'naang nauvuru'noo'. 17 Ee'noko teinge ooaara kinkinaama pankaing-antavau', teka nii'ning keekoo'ariru'. 18 Ee'noko Jiisuu' teing-anko pora aa'puru', “Ookara iri'nanka paning-kooning ee'noko kansi'kooning tee ning oko-antamuining. 19 Tee'koo berira ookara nantoong amutemuu' ning-koo barevare-nupoong deeng-antavereriaing aing aa'ning miring-koo ntong-koo minkiererima meeka'antaverererima: tee Mma' ee'noko ning Bauring ee'noko tee Tanuaang Meekung. 20 Ee'noko nau-antavereriaing ookara kapoo'nanka ninge dii'ke nko-koo botorampiru'ning siompaava'naang, ee'noko ning tee bakei masika' dii' ninka nari' o'noaing ookara batei-koo bera doong asi'noo'ke basi.”

- MAATIU'
- ←
- 28
- →

© 1994 WBT