- KARA OKOVURI NKANUKA
- ←
- 24
- →

24
Ju'koo Ovontunge Paula' Koosiau'na' Piiliks-ankoa
1 Ee'noko pa'noko' doong tankinuko tee piristi'nanka-koo pankaing Ananaiasi daampeto pou' nii'ning koompaara'navitu-koo pankenanka ninka ee'noko naning narung nari' tuutunang˜koo kara-tavo' miring Teetalas. Ee'noko teinge tavo'au' tee-anko ovo'ma'anko tee biikaang kara Paula' tuumpiau'naare. 2 Teketa ovo'ma'ke Paula' bokuvuko Teetalasie kara tuumpi tutumpuma aa'puu', “Ee da' pankaing, Piiliks, da' otoko nii' tampa' mooa-koo o'norimaung ee'noko nii' Ju'nupoong pakumerima aarumo tampeng tavo'antavemaunge; 3 Osi ookara-koo avutevu'mariri nii'ke aroo'ampimaung ookara tampa' nari' tampampima. 4 Teka iirau'antarampi'neeng-koo tampa' tange bakeama enang aa'damaang ninge, tampa' noru'meri io' baroromeriaing nii' oki'noo'. 5 Nii'ke tee aung naning taarapiika ooampimaung, turang-anta-nko ooampimaung ookara Ju'nupoong-koo ookutunairu-koo otoroining-koo, ee'noko napo' narunge biumaree' tevitu-koo nerakavitu tee Nasareti'nung siompaamanavitu-koo. 6 Ee'noko napo' nii' Kumponing-ankoi dootuu'nava pankava-koo dootuu'mariko orari-anta-koo paaramuru', teka tee' nkoarako nii'ke dai'ampiru'; 7 Nii'ke niikaang boto siompampiri paaravampii'naang tampampiko teie Lisiasie, teing kivora daaku' piatooronuka tanatai, aa'na' iri'oi niikaang bireng-eta pari'murira aa'muru', ‘Dii' tuumpi nkonuka ovo'ma'anko berira tuumpireeriaing.’ 8 Teka daka dake tana'era noru'eaing tee ookara kapoo'nanka nii'ke tee tuumpiampirining masikeng.” 9 Ee'noko teinge Ju'nupoonge ookara kapoo'nanka Teetalasie tuumpivuko'ning-koo masikee-antavaako'.
Piiliksie Simpe'ui otoko Paula' Sira'parama Kara Nauvuu'na'
10 Ee'noko tenang teie ovo'ma'ke kara-koo botovuu'nang tee Paula'ke maku'uma aa'puu', “Ning dotumari penkemaraa'naang teing-koo kara tuumpimau'ning-koo da' tasi'dansi mmau' mare'koo da' kara-simpe' deentari otomaung-koo. 11 Dake nia'eriko masikee-antamaavaing, baru' doong kivora-ita ke'munta divu'uaruko ning Jerusalema'aape deto dootuu'koo meu'. 12 Ee'noko ainge ning oomaava' tata'meeriko dootuu'nava pankava-koo. Napo' oomaava' tavutavu' tutumpanko dootuu'navananka oki'nareka'koo ee'noko osi pankamono-koo. 13 Teing napo' masika'pariarupeu' da' nauraama teing kapoo' enang ning tuumpimaamaatomaing-koo.
14 “Teka tee aung ning enang da'koo sira'maraa'naang: Ning tee Kumponing-koo dootuu'maramaung niikakatauro biikaang-koo tevung nerakavung daang-koonavung tampaamanavung siompansi, masika'antavansi teing ookutuning kapoo' Moosesi-nung botoi minkuvui otomaing ee'noko Kumponing-etaning nakaro-nupoonge tero daariau'ning, 15 ee'noko Kumponinge maraka-anta dupearavainoo' nempansitaa' tee' nari' aing nkoarimana' boo'keta daa' noru'ampiri ookeng-koo aa'noko teing koonto'nuka ee'noko teing koonto'nuka deeaing. 16 Tee'koo ning paaramaramaung domang kiiroraa'mari o'noo'naang Kumponing-ankoi ee'noko nantoong-ankoi.
17 “Enang tee nii'ning mare' tankinuio' toromaru' nkanavitu-anko avuavu' mooni' ata'oinku'koo tavo'ama ee'noko boontunamaraa'naang. 18 Tee' nkomarako teinge ning oomau' kiiroraa'marama pava dootuu'nava pankava-koo kuunge, nantoong karinga ee'noko naampa dovang otoaruko, teka Ju'nupoong naing Eesia'keta porou'ning teke otoroko. 19 Teing ee'ning a' da'anko porora ning tuumpi-koo makosinuka kapoo' ning tuumpi-koo makosi oto'evoroi deeko'. 20 Nii'noo' ainge koompaara'navitu bii'ka tuumpimaavai kapoo' orara taaravau'nung deeko' nkaang kara simpe'aama teka Jerusalema'ka. 21 Teka tee kapoo' nii'nung otoa', aung narung tuumpimaamaatomaung otong tee tenang uro'kanoo'ke teing-koo donkonansi bokuma aa'pantu'nung, ‘Ninge tee napo' boo'keta daa' narung masika'antavamaung-koo dii'ke e'mung tuumpimerimaang.’ ”
22 Teka teie Piiliksie, bane tevung nerakavung taung siraka'pui tampa' tasi'puko'nunge, teka toto'pura aa'puu', “Tenang Lisias tee piatooronuka-koong bore' daampeto poainang ninge simpe'ampaing aung kara da'koong.” 23 Teketa tenang tee piatooronuka daaku' tarenara botovuu' teie tee Paula' tee ninka tareaio' otoo'naang teka baru' kiimata-pina' deea'. Ee'noko ba'maikori'ke beero'koo orokoaava' piavoaining-koo pakuaama.
Piiliksie Paula' Kiimatanava-koo Kemare'ka-koo Pinka'uu'na'
24 Teketa nii'ning doong tankinuko Piiliks ba'aang ninka Ju'koonani miring Darusila ninka poreta botoaru' Paula' po'antavaava'naang ee'noko taaravuu' minkuvuko Jiisuu' tero Pako'pari'nii' masika'anta-koonavung. 25 Ee'noko tenang Paula'ke to'biiari aing aa'ning-koo minkuvuko: koonto' nkona', baka tarena', ee'noko doong asi'na'mung tuutunang nkoaravaing-koo, Piiliksie avorora aa'puu', “Io' beaing anketa. Nii'nang batei ooamira bokurampaing napo'.” 26 Napo' ee' noru'uko', “Ning pa mooni' amuu'naang Paula'ke dama'ke napo' bokuanko.” Tee'koo mmau' namu'pie bokuvuma minkuareko'. 27 Teka kemare'ka tankinuko Poosias Peestasie Piiliks pari'antavuu', teka Piiliks tenkenuma Ju'nupoong dotu-anta-koo Paula' teke kiimatanava-koo pinka'ari otoko sipuu'.

- KARA OKOVURI NKANUKA
- ←
- 24
- →

© 1994 WBT