- 1 TESALONAIKA'
- ←
- 1
- →

Ane' Tutuna'nane'
TESALONAIKA'nupoong
Paula'ke Daarievuru'nane'
Kara Baavootunanka Ane'kooning
1:1 Paula' Norunoru'arako'na' Tesalonaika'nupoong-koo
4:1 Paula'ke Tesalonaika'nupoong Tampara Aarumo-koo Bia'oroaing Nauvuru'na'
Paula' Norunoru'arako'na' Tesalonaika'nupoong-koo

1
(1:1–3:13)
1 Tee ning Paula'. Sailas naankai Timoti pakumuresitaa' daarirerompimang dii' Niuma Kumponing ee'noko Ovoring Jiisuu' Karistoo' beekaning dootuu'nupoong Tesalonaika'ke otorimaing. Biraanke ee'noko mooa dii'koo otoaing.
Paula' Dotuaru'na' Tampa' Kumponing Masika'antavau'nung-koo
2 Kumponing tampara tampampimaung doong kante dii'koo ookara-koo ee'noko tantarampimaunge dii' niikaang kunsi-koo ookara-koo. 3 Tenang kunsimarima niikaang Kumponing-koo, tee Niuma-koo, nii' ampa'moriaung aa'nong: Kumponing masika'antana' otorii'naang pore' komperimaung-koo, nantoong piaaverererii'naang tu'dorimaung-koo, ee'noko niikaang Ovoring Jiisuu' Karistoo' toroaravaina'mung bateinang-koo doong kante aa'na' noru'erimaung-koo. 4 Nii'maikorori' Kumponinge piaarurimaing, nii'ke noru'ampiri otong Kumponinge dii' miru'duru' bakaning deentarii'naang. 5 Aming-koo tee' noru'ampiri otong? Nna' tee doorenang tampara tampa' tavo'ario' ooampira dii'koo. Tee minkunaa dii'koo tavo'ampiru'nung tamunsi'nung deea', Tanuaang Meekung bakaang purinto' ninka tavo'aru'. Teie tee minkunaa masikung iri'oi tasi'antaruru'. Ee'noko tee dii'ke tasi'peri niikaang aarumo tampara, napo' tee minkunaa masikung tasi'peru'. 6 Tee'koo dii' nii'koo bi'antarariri siomperimang tee Ovoring, aa'nong bane pore'anta kune'erima niikaang minkunaa taaraveru' Tanuaang Meekunge doturotu-antaruriko. 7 Dii' aa' enang tee aa'na' masika'antaverimaung-koo nantoonge siontaariaining deentaririning ookavora'ka-kooninge masika'antavarimainge, aa'ninge diikanoo' Masedonia'nupoonge ee'noko Akaia'nupoonge napo'. 8 Ee'noko baru' Masedonia' naanka Akaia'kooning nainge taaravaava' tee Ovoring bakaang kara dii'keta, teka tee dii'ke Kumponing masika'antaverimana' doonaanka-koo beremparing-koo nii' kara o'noria'. 9 Teing bii'ka minkuarimaung kapoo'nanka tavo'aru'ning ooaama dii' beero'darampiko. Ee' minkuraarimaung: Dii'ke siperereru' teing diikaning ovontung tositosinanka; 10 ee'noko bere'dariru' tee Kumponing masikung-anko, tee-koo dai'dariri siomperii'naang, tee ee'nara domaang okovenung; ee'noko enang neng-antararimaung tee Kumponing Bauring paning-eta toroaravainoo'koo. Tee ee'nara boo'keta daa'antavuu'nung, Jiisuu', nii' domang-anta tee-koo Kumponing bakaang iira dama' tavo'aravaing-koo.

- 1 TESALONAIKA'
- ←
- 1
- →

© 1994 WBT