- MAATIU'
- ←
- 14
- →

14
Eeroti'ke Jiisuu' Tee Jooni Minkinara-pina' Daang noru'uu'na'
(Mak 6:14-29; Luk 3:19-20; 9:7-9)
1 Tenang ee'nang tee teie Eeroti'ke, Kaaleli'nameng tarevuko'nunge Jiisuu'koong doorenang taaravura aa'puru' bakaning bautarananka, 2 “Tee tee ee'nung Jooni Minkinara; boo'keta napo' daa'aring. Tee'koo iri' ninka mintoomparamaang.” 3 Tee tee ee'nunge Eeroti'ke botoario' Jooni moo'ura, dai'uu', ee'noko kiimatanava-koo sipau' Erodiasi dotu-anta-koo; 4 Ai' Eeroti'ke teni ninka Erodiasi, baara'ma'nung Pilipi' ba'aang ninka otoresio' Joonie tero aa'puu', “Tee' botoi potevui otoina' nkoraring teni nampera.” 5 Eeroti'ke Jooni tee dupisi'koo piavou', teka nantoong-koo avorou' teinge tee nakaronung noru'ai otoromanoo'koo. 6 Teketa nii'na'mung tee, tee Eeroti' bakaang doong ponto'aru'na'mung-koo teni ee'nani Erodiasi baurang damisimainku-ankoi neekavarara Eeroti' aa'na' karaa'antavuu'. 7 Bera teie marakavarama teni kapoo' piavora eentavarako avuu'naang tampuu'. 8 Teketa baukoi botovuko tenie aa'puu', “Jooni tee Minkinara-koong bore' a' daara-koo si'memura ameaing.” 9 Teketa teie dauraronge˜ tee' taaravura domang oraka' dee'ou', teka tee bakaang maraka-anta nkovuu'nung deemparako ee'noko napo' teing damisimainku otoroko, tee botoaru' teni avu'koo tee' eentavaru'na'. 10 Ee'noko botoario' bakaning-koo narung bera pava kiimatanava'koo kuunga kuru tako'pevuu'. 11 Ee'noko Jooni bakaang bore' daara-koo nkavui pora teni nerai'na' avuu'. Ee'noko tenie bauko-anko tavo'uu'. 12 Ee'noko Jooni bakaning barevare-nupoonge porora bakaang mono nkavaara dako'au'. Teketa Jiisuu'anko berora nauau' tee.
Jiisuu'ke Nantoong Pa'noko' Kokorei' Divu' Bau'uru'na'
(Mak 6:31-44; Luk 9:10-17; Jon 6:1-13)
13 Tenang Jiisuu'ke taaravura tee kapoo' Jooni Minkinara-koo nkoaru'nung, teketa tenkenuu'nung ee'noko bakaasi-koo bakaning ninka aa'earira bii'ka oto'noo' berou'. Tee' taaravaara nantoong karingai siompai kau'ke berou' osinanka-ita. 14 Tenang Jiisuu' bakaning ninka te' duumearira˜ teka nantoonanka mmau' karinga oovurira bakaang domang aa'na' piaavou' teing-koo, ee'noko siipa-nupoong po'antavaaru'ning taare-antavuru'. 15 Teketa muung-aapevuma nanuu'nang teinge bakaning barevare-nupoonge tee-anko porora aa'pau' tee, “Nii' mee'bora' sirakamaa'koo o'noring ee'noko batei nanuinge. Aing nantoong karika' botoveriko osinanka-koo berora taamang moo'siiaavai.” 16 Jiisuu'ke maku'urima aa'puru', “Aing aa' tokoi bata'koo tampa' deea' nii' apuka'maria'. Dii'ke kapoo' averereriko naiaavaing.” 17 Ee'noko teinge maku'aama aa'pau', “Nii' anke berete' pa'noko' naing otong ee'noko tavi' keura oto'memurimaang.” 18 Jiisuu'ke aa'puru', “A' ning-anko po'antaveriaing teing.” 19 Ee'noko teie nantoong karinga karaasi'koo doonko ba'namparii'naang botovuru'. Ee'noko Jiisuu'ke teing pa'noko' berete' ee'noko tavi'ning keura nkavura tee paning-aape ankamparara biraankevura pisi'uu' teing berete'ning. Teketa teing bakaning barevare-nupoong avuriko teinge teing karinga avaaru'. 20 Ee'noko ookara taamanaara poovorou'. Ee'noko teinge bakaning barevare-nupoonge kakita'nanka oosiaara kivora-ita keveku'ka peku' maanto'antavau' siparu'ninge. 21 Nantoong donkaang teke taamanau'ning-koong deerunoo' pa'noko' kokorei', maniku' ee'noko toire' nari' deeruaria'.
Jiisuu' Ntong-koo Daue Nanuu'na'
(Mak 6:45-56; Jon 6:16-21)
22 Teketa tenang namu'ke Jiisuu'ke bakaning barevare-nupoong bakaasi-nareng-koo aa'e-antavurira nuaru'koo nii'navete-koo be'koo botovuru' tee-koo uro'ke, teing beroko nantoong karinga tenkeng-koo botovurii'naang. 23 Teketa Jiisuu'ke teing karinga botovurira tee mii-koo deto baka beu' teke kunsiaraa'naang, bera muumpuu' teke baka otoko. 24 Ee'noko tereng bakaasi-nareng tee kansi'keta isipo' basiaru', teka pionge kosi'uko boo'ai aa'na' neekavuko'. 25 Bera tane' dere'uaruko Jiisuu' teing-aape pou' nuaru'koo daue nanuma. 26 Teketa teinge barevare-nupoonge ooaara ntong-koo daue nanuko, aa'na' avoreaama bokiaama aa'paako', “Aunkapeto ma'naang!” 27 Teka Jiisuu'ke namu'ke karavuru' teing, aa'purima, “Domang kuaa'doriai aroreria', tee ning ee' nanamang.”
28 Teketa Piitai aa'puu', “Ovoring, da' masikung deeko' bokumeko ning ntong-koo daue nanama da'anko meai.” 29 Jiisuu'ke aa'puu', “Poaing.” Teketa tenang Piita doonko siaru' bakaasi-eta, ee'noko ntong-koo daue nanuu' Jiisuu'anko bema. 30 Teka tenang teie doving oovura tee avorou', ee'noko minki tutumparu', ee'noko minki tutumparama bokuma aa'puu', “Ovoring, moo'meai!” 31 Teketa namu'ke Jiisuu'ke tanka' toonura moo'ura aa'puu' tee, “Da' bakei dakaang masika'anta oki'nung. Aming-koo keekoo'daramaunge?” 32 Ee'noko tenang bakaasi-koo deto aa'earesio' tee doving bakearu'. 33 Ee'noko tenang teinge bakaasi-koo otorou'ninge tee-anko kinkinaara daangampaama aa'pau', “Da' tee Kumponing bauring masikung!”
34 Teketa kato pako'arira Kenasereti'nameng-koo tavo'ariru'. 35 Ee'noko tenang nantoonge Jiisuu' teka tasi'paara doorenang ootukunairue tevaro-koo nanu'antavau'. Teketa nantoonge ookara biikaning siipa-po'nupoong Jiisuu'anko tavo'aaru'. 36 Ee'noko eentavariko' tamung bakaang mononopa'koo kainu' kompaama taarevoroo'naang. Ee'noko teing ookara tee kompau'ning tee taarevorou'.

- MAATIU'
- ←
- 14
- →

© 1994 WBT