- MAKENSI'NUNG OO
- ←
- 4
- →

Sipisipi'ke Buuku Paninga Bere'uio' Kansi'nupoong Manki'oroko Oona'
4
(4:1–11:19)
Tee Daurarong˜ Pankaing-antavaamana' Bakanoo'ka Paning-koo
1 Teketa napo' ooama narung karanaang daate'ari otoko paning-koo ooantu', ee'noko teketa tee narung aurong tutuna' taaravantu' aa'nunge tuuviri-pina' karoma aa'muu', “Doompeto a' poai. Kapoo' aung-koo dama'ke basiaraa'naang otoing naurama'naang.” 2 Teketa tenang namu'ke Tanuaang Meekunge kurunkemuio' teka paning-koo narung Daurarong bakaang ovorimpari ba'nava'nani' ooantu' teke narung naning ba'nanuio' tee-koo. 3 Tee teke ba'nanui otoko'nung bakaang oing oo-koo tee-pina' kapang jasipa'pina' pipi'daari, ee'noko konilian aa'ning-pina' arakavari otoko', ee'noko te' ee'noo' ba'nani'doma eeravoi korovui otoko', kapikapia'umaunge tee-pina' kapang eemaroli-pina' oro'. 4 Te' napo' tee daurarong ba'nanui otoko'noo' kenaanka kivora-ita karenaumo ovontumpariri ba'nava'nani'nankai koroai otoroko'. Teing-koo ba'nava'nani'nanka-koo kenai'ka-ita karenaumo nii'ning ovontung ba'naniai otoroko', mononopa' kakaara kurunii'nuka ee'noko bore'koo kooro-koong baakopo kurunii'nuka. 5 Teketa tee daurarong ba'nanui otoko'noo'keta pipirakai ninka ninininimpuma kurung-kurung tompoo'kuko'. Ee'noko teke ovorimpari ba'nava'nani'koo uro'kanoo'ke napo' puu ˜kevuura-taa urumpariko', teing teing ee'ning ˜kevuura-taa Kumponing bakaning Tanuaang. 6 Ee'noko Daurarong ba'nani'domai uro'kanoo'ke narung kapoo' otoko' pirung-pina' oro', aa'na' neenkiroo' oorara pina' oro'. Ee'noko te' Daurarong ba'nani'doma kapoo'ke karenaumoi domantoiai koroai otoroko' dutai mmau'ke maanto' ookamenta-koo, uro'kanoo' ee'noko dama'ukanoo'. 7 Tutuna'nung teing-koo kapoo'koo domantoia-koo laioni-pina' oro'. Kenaanka-nung napo' boromaka'koo baarinung-pina' oro'. Beenaumo-nung napo' oinoo' naning-pina' oro', ee'noko karenaumo-nung kapoo' mareoi' purerenui otoing-pina' oro'. 8 Ee'noko teing-koo ookara kapoo' domantoia-koo naruna' naruna' biikaang kupa' ˜narung-taa. Ee'noko napo' duta mmau'ke maanto'ke bera kupa'ka boonge, aa'noko uro'kanoo'nairu ee'noko dama'dukanoo'nairu nari'. Ee'noko muung ee'noko doong kenavariri otorokoo' aa'paama, “Meekung, meekung, meekung tee Ovoring Kumponing, ookara-koo dau basie piikonara. Teroita otou'nung, e'mung tee' otong, ee'noko dama'ke tee' nari' otoi poainge.”
9 Ee'noko teing kapoo'nanka domantoia tee' nari' kenavarima Kumponing meena'antavaakoo' biivimpaama ee'noko dotuarima ee'nara-koo teke ovorimpari ba'nani'domai ba'nanui otomaung-koo tee tee' nari' otoi otomaung ookara doong-koo. 10 Ee'noko tenang tee' nkoariko teing kenai'ka-ita karenaumo ovontung te' tee-anko teke ovorimpari ba'nani'domai ba'nanui otomaung-anko uro'kanoo' miinge keemparima daangampaakoo', tee tee' nari' otoi otomaung. Biikaang baakopo te' tee-koo ba'nava'nani'koo uro'kanoo' sipaarima kenavarima aa'paakoo', 11 “Ovoring ee, Kumponing, da' bakei makosi nka-koo tee meenasi ee'noko tee biiving ee'noko tee purinto', ai' da' tee ookara kapoo'nanka nkoveu'nung. Teing teing dakaang pia-koo dake nkoverio' domampariri otoromaing.”

- MAKENSI'NUNG OO
- ←
- 4
- →

© 1994 WBT