- IIBURU
- ←
- 5
- →

5
1 Ookara piristi'nanka pankainanka Moosesi-nung botoi miru'urimana' ee': Doompeitaa' nantoong-eta miru'urimaung nantoong biikaang avuavu'nanka ee'noko boontunananka Kumponing-koo tavo'evaarii'naang, biikaang oraka' nkonanka tonta'anta-koo. 2 Teing teing ee'ning piristi' pankenanka kansi'kooning deempariritaa' makenge mantompai koong-antavaaripeu' noru'kaavaing ee'noko teing akovung sionuka, ai' teing teing nari' teing-pina' aruaru'ke kuung deempuri otong. 3 Ee'noko tee'koo teing ee'ning dai'ariri otorong bii'ka-koo boontunang nko-koo nantoong biikaning nkoevaarimana' nari'. 4 Ee'noko nii'nung kapoo' piristi' pankainanka-koo ee' otong: Biikaang nko-nkoi tee miring pankaing-antavurimaung. Naning baka piristi' pankaing deemparaa'naang miru'aravarupeu' baka piavoma, teka Kumponinge tampuko deeko' Eeroni tee tutuna'nung miru'uu'na' nari'.
5 Karistoo' tee' nari'ke baka deto siparava' piristi' pankaing deemparaa'naang, teka teie Baumai tero miru'ura pako'pari'uu'. Ai' teie Daari Meekung-koo Tee Pako'pari'nii' nauvuma tee aa'puu'nung,
“Da' tee nnuring, e'mung tee ninge daa'dansing.” (Kena 2:7)
6 Napo' nii'noo'ka ee' nari' minkuvuu',
“Da' tee piristi' deto basi tee' nari' otomatoaing Melkesedek bakana' siompei.” (Kena 3:7)
7 Tenang tee naning deempari otoko'nang Karistoo' tee kunsiaru' baitoarama tee-aape boo'keta domang-antanung-aape aa'na' bokuma biromparama ta'du tuuvuma. Ee'noko Kumponinge taaravuu' doonkoari kunsiario'. 8 Bane tee Jiisuu' Kumponing Bauring, teka piristi'koo miru'ari tureturero'navung mantompuu'nung amutemurii' sisikeera kune'uma. 9 Ee'noko tee' mantompuio' Kumponinge makosi tampuu' tee domaang oparavaung oko-anta deemparaa'naang teing-koo nantoong tee aroo'aavaining-koo. 10 Tee tee ee'nara Kumponinge piristi' pankaing tampuu'nung Melkesedek bakana' siong-antavui.
Niikaang Masika'anta-koo Tamung Tooto'pina' O'noriauka'
11 Kapoo'nanka mmau' ninge tenaanka siraka'antarampima minku-koo makosi otong, Melkesedek ee'noko Jiisuu', teka tee dii' kankenkankeng-anta-koo pore'mo'neenga, dii'ke namu'ke kara ivekung tasi'periaung-koo. 12 Bane temu'keta taaraveru' tee Jiisuu', teka dii' mme' makosiria' nii'ning nau-anta-koo. Dii' naninge napo' nau-antaruripeu'na' oro'darimang te' okora'noo' Kumponing bakaang kara-koo. Noonoo' pete' nai-koo makosiri otong, taamang ivekung nai-koo makosiria'. 13 Ookara nantoong noonoo' narung naiaamaing teing matauropanuka Kumponing bakaang kara tasi'koo koong-antamurimaung. Toire' teing tee' oro'nuka. 14 Tee taamang ivekung tee nantoong pankareu'koo makosi, teing ee'ning biikaang onou toosinii'nuka, paaravaama bareariru'ning tee tampara orara-ita simpe'koo.

- IIBURU
- ←
- 5
- →

© 1994 WBT