- MAKENSI'NUNG OO
- ←
- 3
- →

3
Tee Saadis-aapenung Minkunaa
1 Ee'noko aa'muu' ning Jooni, “Napo' narung karavoto daarieai tee-anko koosinung Saadisie dootuu'nupoong tanatavurimaung-anko. Aa'peaing, ‘Aung tee kara teie ˜kenaanka-taa Kumponing bakaning tanuaang-po'nunge ee'noko napo' ˜keura-taa beento' tampanaange kompui otomaunge aa'pumaang, “Ninge tee dakaang nko-nkonanka noru'ansi o'nong ee'noko nantoonge domantoo' tantaamana' noru'ansi o'nong, teka da' boo'pina' ooramaang. 2 Deto tanteraravai! Teing kapoo' otoining puring-antaveai mme' boo'paravaruko, ai' dakaang nko-nko koomparavaung ooreronsing nkaang Kumponing-koo dutakanoo'ke. 3 Norunoru'eai dake tee kapoo' taaravera nkaveu'nung, ee'noko pinka'eai tee. Bere'daravai dakaning orarananka-ita. Da' tanterari otoauka'nung deeko' tee ning da'anko tee bakiaa' nko-pina' tavo'kampaing dake noru'eauka'nung batei-koo. 4 Dii'koo nii'ning Saadisie otorining-koo biikaning mononopa'nanka ku'mi'antavaava' otoroining. Ee'noko teing ee'ning teing makosinuka ni'ninka nari' nanampiaining mononopa' kakaara kurumpariri. 5 Baata teing parapaara puru'aavaining teing teing-pina' nari' kurumpariaining mononopa' kakaara, ee'noko ninge biikaang miring tee piu'ampauka'nung teieta buuku domantoo' domampariaining biikaang miring daarinii'keta. Ee'noko ninge tee biikaang miring Mma'koo ee'noko koosinunanka-koo dutaka-noo'ke sira'pampaing nkaning tamparama. 6 Baa tee naning punkang-po'nunge tee tampa' taaravuaing tee kapoo' Tanuaang Meekunge minkuvumaung dootuu'nupoong-koo osi kante-koo.” ’ ”
Tee Piladelepia'aapenung Minkunaa
7 “Napo' narung karavoto daarieai tee-anko koosinung Piladelepia'ke dootuu'nupoong tanatavurimaung-anko. Aa'peaing, ‘Aung kara tee tee Naning Meekung ee'noko Paariaravaung bakaang, tee Deevita' bakaang kii' kompui otomaung teri'ke daate'uko nii'nung naninge napo' da'puarupeu', napo' da'puko deeko' nii'nung naninge daate'uarupeu'. 8 Teie aa'pumaang, “Ninge tee dakaang nko-nkonanka noru'ansi o'nong da' iri'navu oto'deruko nkaang kara pinka'ei siompemaung. Ee'noko nkaang miring penkempeaunge. Tee'koo ninge karanaang daate'deromira sipansing da' tung-koo nii'nung naninge kumpi'koo makotua'. 9 Ee aung, nii'ning teke Sietani' bakanavitu otorong daang Ju'nupoong tamparimaing nka Ju'nupoong deea', tosi baukonuka. Ee aung, teing teing ee'ning da'anko botoaranko da'koo kau'kanoo' kinkinaara pankaing-antaraava'naang, ee'noko da' ninge piaaramana' noru'aavai. 10 Ee'noko dake tee nkaang kara boonko mii'kii pinka'emanoo'koo da' tee ninge tampa' tarerampaing tee-koo batei parapaara arikung-koo ookara nantoong kansi'nupoong-koo tavo'kuaing-koo, paaravurima ookara. 11 Ning tee da'deng moo'naang, tee kapoo' kompei otoing tee pinka'ei otoko, naninge pari'du'neenga tee dakaang baakopo.* Ooveai Mkn 2:10. 12 Baata teing parapaara puru'aavaining tee ninge pava pankava-koo natuku pina' keeng-antavarampaing nkaang Kumponing bakanava-koo. Ee'noko teketa tee tee tenkenuauka'nung, ee'noko ninge tee tee-koo nkaang Kumponing-koong miring daariampaing. Napo' tee nkaang Kumponing bakaang osi pankamono-koong miring tee-koo daariampai, tee nerakung Jerusalema' paning-eta depeto poaing ee'noko nkaang Kumponing-eta poainge. Ee'noko napo' koonto' nkaang miring nerakung tee-koo daariampainge. 13 Baa tee naninge punkang-po'nunge tee tampa' taaravuaing tee kapoo' Tanuaang Meekunge minkuvumaung dootuu'nupoong-koo osi kante-koo.” ’ ”
Tee Leodesia'aapenung Minkunaa
14 “Napo' narung karavoto daarieai tee-anko koosinung Leodesia'ke dootuu'nupoong tanatavurimaung-anko. Aa'peaing, ‘Teie Miru' Paariaravaunge, Motekaro'ari Kara Masikung Tampa' Sira'ke Kumponinge nkovuru'ning-koo okonarai aa'pumaang, 15 “Ninge tee dakaang nko-nkonanka noru'ansi o'nong, da' tee baru' ka'matoong deea' ee'noko baru' uipaarii' deea'. Tee'koo ning piamomaang da' tokoona' nari' deentari oto'koo, aa'noko uipaarii' deeko' nii'noo' ka'matoong. 16 Teka da' mantong-koo meu' basi, baru' uipaarii' deea' ee'noko baru' ka'matoong deea', tee'koo ninge da' nkaang karang-eta kuripiorampaing. 17 Dake enang aa'pemaang, ‘Ning tee enang ookara-koo kavo-koo makotunsi o'nong; enang kapoo'koo pia o'noa'.’ Teka dake noru'ea' tanuaang-aape da' tee piaaru' papovuru', ata'oi', kaputu', ee'noko simpenoi'. 18 Ninge koonto' nauramaang da', ning-koo tee kooro nta'ke simpe'ura kiiroraa'antavuu'nung moo'siiaing, tanuaang kavo-po'nung deentaraa'naang. Napo' mononopa' kakaara ning-koo moo'eai simpenoi' ooraamaung nopa'daravaina'. Ee'noko napo' marasini moo'eainge ning-koo, duta-koo si'darara tampa' oomeaina'. 19 Ninge tee teing nantoong piaavaramaing teing oraka' nkoaako aka'paransi koong-antavaramaung. Tee'koo nkaning meekupoong deentariri otorii'naang kevi'darima bere'dariai! 20 Ooveriko, ning tee aung karanaange donkonansi karomang. Baie naninge nkaang aurong taaravura karanaang daate'uko deeko' ning tee tee-anko tumarara tee ninka nari' taamanampeaing. 21 Baata teing parapaara puru'aavaining ninge tee makosi-antavarampaing nkanoo' ba'nava'nani'domai miirinkanoo'ke nari' ba'nanui oto'koo, tee' nari' ninge puru'amira Mma' bakanoo' ba'nani'domai miirinkanoo'ke nari' ba'nanunsi o'noremana'. 22 Baa tee naninge punkang-po'nunge tee tampa' taaravuaing tee kapoo' Tanuaang Meekunge minkuvumaung dootuu'nupoong-koo osi kante-koo.” ’ ”

- MAKENSI'NUNG OO
- ←
- 3
- →

*3:11: Ooveai Mkn 2:10.

© 1994 WBT