- KALESIA
- ←
- 6
- →

6
Naninge sinang kavuaing tee-koo kapoo'koo keempumaung-koo
1 Mmaikori' ee, dii'ke nii'nung narung oraka' nkoarako ooverira deeko' dii' Tanuaang Meekung siomperimainge tampa' pakueri koong-antaveriaing dooroomperi, tarerariri dii' tee' nari' napo' dua'dari'neenga. 2 Naruna' naruna' pakureeriai manki'koo. Tee' nkorarima dii'ke dupe-antaveriaina' tee Karistoo'nung boto. 3 Nii'nung narunge aa'pumaato'neeng, “Ning narung kapoo',” nka tee kapoo'pina' oro'parava'. Tee' nkoarama tee ee'nara baka tosi-antavarapeu'. 4 Nii'nung naning ninka mintarama doturarama daangantaravauka', teka tutung norunoru'daravaing dakaang nko-nko-koo, tampa' otoing deeko' ee'na'koo doturoturaravai makosi. 5 Kumponinge kantemuri manki' nka-koo bamuru'. Tee'koo daangantaria' piaareeri pakureerimaatoai. 6 Aa'noaing tee naning dii' Kumponing bakaang kara nau-antarurimaung pakueri moo'eriainge. 7 Nii'namurii' onoue tosiruriauka', ai' Kumponing tee daang-pina' oro'anta deea'. Tee-koo kapoo'koo naninge keempuaing-koo tee tee-koo ee'nung-koo sinang kavuaing. 8 Dake dakaang mono narung dotu-anta-koo noru'ei keenkiaing deeko' dake teieta mono-ita orari-anta kaveaing simpe'muriaina'mung. Ee'noko dake Tanuaang Meekung dotu-anta-koo noru'ei keenkiaing deeko' dake teieta Tanuaang Meekung-eta domaang oparavaung kaveaing. 9 Tee tee enang kakarua'moriauka'nung tampa' nko-koo dama'ke makosinaveraa'koo tampa' kavampiaina' kontemoriauka'nung deeko'. 10 Tee'koo enang batei oto'memuri tampa' nkoarampiai ookara nantoong, baru'noo' teing nii'maia'kooning masika'antanava-koo kuung otoromaing.
Paula' Dotuaru'na' Karistoo'ke Aa'barata'koo Boora Simpiri'antamurio'
11 Ooveriko enang daari-nko pari'amira daari pankaveroveroi' narunge daarirerompimang nkaang birenge taa'ni'antamari. 12 Nantoong Kumponing ninka naroomparii'naang Karistoo' aa'barata'koo boo'paru' baitoaara daankiampiko teing Ju'nupoong iiravoromaung dopa'toto' minkuampiaruko, Moosesi-nung boto dovang ninka. Tee'koo nii'ninge eturaarimaung dopa' toto'koo tampa' oro'parii' naang Ju'nupoong-koo. Maroita, Ju'nupoonge turampaariaroo'naang teing. 13 Teinge ee'ninge dopa' toto'parira boto bii'ka siompaavaunge, tamung dii' ee'ning dopa' toto'koo piavoromaung dii' tee' nkorariko miring pankaing nkavaava'naang. 14 Nka ning temurii' aarumo piamoaung bakei, Karistoo' aa'barata'koo boo'navung masika'antavamaung-koo deeko', miring pankaing nka-koo makosi. Tevunge kansi'nung aarumo ninka siivenke'meeresi aa'nong kansi'nung aarumo taakavaring-pina' otong ning-koo ee'noko ning taakamaring-pina' o'nong tee-koo. 15 Tenaankai aa'noko dopa' toto' ee'noko dopa' toto' deeaung kapoo' basi-antavureaung, teka napo' neraka'pari nkonii'ke deeko' makosi. 16 Mooa ee'noko piaa dii'koo otoaing aung ee'nara aarumo minkuansinung siomperimaing-koo, teing Isireeli masikeng-koo Kumponing bakanavitu-koo.
17 Enang-eta deto ning naninge pore'antamuauka'nung, ai' ninge tee nkaang mono-koo Karistoo'koong taa'menanka taa'ni'anta-pina' kompansi o'nong.
18 Dii' mmaikori', tee biraanke niikaang Ovoring Jiisuu' Karistoo' bakaang diikaang tanuaang ninka nari' otomatoaing.
Masikung.

- KALESIA
- ←
- 6
- →

© 1994 WBT