- EPESES
- ←
- 3
- →

3
Paula' Ju'deeaing-anko Kara-okovui-nka
1 Tee'koo eentamaramaung dii'koo, ning ee'nara Paula', dii' pakurampimaung-koo dai'nisi Jiisuu' Karistoo' bakaang. 2-3 Dii'ke taarameru' dee'ma tee kapoo' makensi'nung daarirerompiring-koonaare ning-koo sira'pura Kumponinge makosi-antamuu'na' bakaang piaa dii' nau-anta-koo. 4 Anka deeruerima ooveriaing tampa' tasi'pamana' tee kapoo' makensi'nung Karistoo'koong. 5 Urikavarang pankaraamuriko tee sira'paravaruko' tee aung tee' enang Tanuaang Meekunge sira'antavuina' teing-koo bakaning-koo kara okovuri nkanuka-koo ee'noko nakaronuka-koo. 6 Tee ee'nara makensi'nung tee aung kapoo' teing ee'ning Ju' deeaing nii' ninka tapo'meering Ju'nupoong ninka nari' barenku nkavampii'naang narung mono-kooning deemariri ee'noko narung maraka-anta-kooning Kumponinge deing, tee ee'nara Jiisuu' Karistoo'ke dupe-antavuu'nung tampara doorenang tavo'ura. 7 Kumponinge tee maneenung taura' amuu' aung ee'nara doorenang tampara ookara nantoong nau-koong, makosi-antamui bakaang iri'ke. 8 Ning-koo ee'nung-koo bakaning meekupoong ootukunung-eta asiranung masikung-koo Kumponinge tampa' taura'mui amuu'nung daankiama'naang teing-koo Ju'deeaing-koo tee doorenang tampara Karistoo'nung avuavu'koong bono'dopa. 9 Ee'noko naumuu' siraka'antavama'naang ookara-koo tee Kumponing bakaang miru' makensi'nung. 10 Uripo'keta tee teie ee'narai ootukunung kapoo' nkovuu'nunge tee baka noru'ui otoko' enang bakaning dootuu'nupoong donkompurinamu' sira'paraa'naang avatevaro mataunanka aa'ning-koo ovontung ee'noko iri'po'nupoong paning-nairu-kooning-koo. 11 Tee ookara nkoaru'ning tee dupe-anta-koo tee Kumponing bakaang onou pupu'doma dopa-ita marovuu' tee-koo Jiisuu' Karistoo' niikaang Ovoring-koo teke taavoarara oparaa'naang. 12 Ee'noko tee ninka narung deemariri masika'antavampima tasi'pampiri Kumponing-anko due'marira karavampiaing amaiaa'moria'. 13 Tee tee enang kontampiri si'damping aa'dampima, tarua'doriauka' teing arikananka ninge dii' pakurampima kune'amaing-koo dii' meenasi-koo basi-anta-koong onoueri.
Karistoo' Kenkumpampaing-koong Kunsi
14-15 Tee tee tee tutumpama naurampirina' Kumponinge tampa' nkoruru'nung-koo tee'koo ning kinkinama eentamaramaung Niuma-koo aa'nung-koo ootukuna'kantu paning-kooning ee'noko kansi'kooning miring tampariri otong. 16 Kunsimarama ee' eentamaramaung: Teie bakaang avuavu' maanto'ui oto'keta aruriaing tee purinto' ee'noko iri' tanuaang Meekung-etaing diikaang pankaruntoong-koo otoaing, ee'noko Karistoo' diikaang domang-koo unaavoi otoi otoaing baitoverio'. 17 Napo' eentamaramaang piaa-koo daue du'durira ari'aruritaa' iveka'darii'naang, 18 ee'noko tee' nari' makosirariri otoritaa' tampa' tasi'perii'naang ookara ninka Kumponing bakaning meekupoong ninka ookanairu-eta paaranang-koo makotua' tee piaa Karistoo'nung. 19 Tee dii'ke mantomperi noru'erii'naang tee piaa punkaang˜paa' dii' maanto'duri otoriaina' Kumponing-pina' nari' nariari oto'ke ookarai.
20 Daangang otoaing Kumponing-koo deekoronoo' basiropa nkovumaung-koo eenta ee'noko noru'marimanoo'keta dau basinoo' tee ninka bakaang iri' nii'koo mintoomparamaung ninka. 21 Ee'nara daangampampimaatoaing dootuu'koo naro'marima Jiisuu' Karistoo'ke pakumurio', ookavarantue doomeeritaa' botu kong paa'na'. Ee', tee' ee'na'.

- EPESES
- ←
- 3
- →

© 1994 WBT