- JOONI
- ←
- 19
- →

19
1 Aung aa' tee, Pailati'ke botoario' Jiisuu' moo'aara mura'au'. 2 Ee'noko tee mura'aarai'nange piatooronukai akapeu'aama mo'ming kunikunisi daurarong˜ bakaang baakopo-pina' nkoaara bore'koo kurumpau', ee'noko mononopa' isikung dauraronuka biikaang-pina' karompumaung, kurumpau'. 3 Tee' nepu'aara tee-ankoi poroko' aa'paama, “Tampara masikung, Daurarong Ju'nupoong Biikaang!” Ee'noko tee' minkuaama tanko'paako'.
4 Ee'noko Pailati' napo' dama'du toroarara karika' aa'puru', “Ee aing, ninge tee a' dama'du tavo'ampaing dii'koo dutakanoo' dii' nau-koo kapoo' aung-koo ooampa' tee tuumpi-koo makosi.” 5 Tee' minkuvuko Jiisuu' dama'du siaru' bore' kunikunisie baakopoari, ee'noko mononopa' isikung karompumaung kurumparitaa'. Enang tee, Pailati'ke aa'puru', “Ooveriaing, tee aung ee'nara.”
6 Teketa piristi'nuka-koo ovontunge ee'noko biikaang piatooronukai Jiisuu' ooaarai'nange bokiaama aa'pau', “Aa'barata'koo taakaveaing! Aa'barata'koo taakaveaing!” Pailati'ke aa'puru', “Dii'ke dii'ka nkaverira aa'barata'koo taakaveriaing. Ninge kapoo' ooampa' tuumpi-koo makosi.” 7 Ee'noko Ju'koong ovontunge maku'aama aa'pau', “Nii' boto oto'memuring aung nau'ka boo'paravaing naumuri otoing, aung Kumponinge Bauring tamparamaung-koo.”
8 Teketa Pailati'ke tee taaravurai'nange bakei aa'na' avorou'. 9 Ee'noko pava-koo kuung napo' tumparara Jiisuu' aa'puu', “Da' areketa pou'nung?” Ee'noko Jiisuu'ke maku'noo' nauvua'. 10 Pailati'ke aa'puu', “Dake ning karamea' o'nong ee? Noru'ea' ee ninge makosi da' sirapo' si'koo ee'noko aa'barata'koo taaka-koo?”
11 Jiisuu'ke maku'uma aa'puu', “Da' makosi deea' kapoo' nko-koo ning-koo Kumponinge tutung makosi-antaruaruko deeko'. Tee'koo tee naning ning da'anko tavo'muinung kapoo' bakei aa'na' orara nkovuing.”
12 Pailati'ke tee taaravurai'nange bakei napo' aa'na' piavou' sirapo' sipuu'naang. Ee'noko Ju'koong ovontung aa'na' bokiaama aa'pau', “Dake sirapo' sipeaing deeko' ookarai noru'daapeu' da' dakaang pankaing Siisa' ba'maiko' deea', ai' baa tee daurarong baka tamparamaung Siisa' too'denung deempari otong.”
13 Ee'noko Pailati'ke tee kara taaravura siaru' Jiisuu' bokuvui, ee'noko ba'namparu' kara simpe'doma ba'nava'nang taataru-koo, te' ee'noo' Kapang Tapee'po'noo' tampaamanoo', nii'noo' Ju'nupoong urikupoong biikaang kara-koo Kabata tampaamanoo'.
14 Tenang ee'nang duaa' tavo'kuko te'mung-koo boona'mung Baari'koong˜ Paroro-koo. Pailati'ke Ju'koong ovontung aa'puru', “Diikaang aung daurarong.” 15 Teinge kara maku'aama bokiaama aa'pau', “Taveaing! Taveaing! Taakaveaing aa'barata'koo!” Pailati'ke ee' nia'uru', “Dii' ee piarorimang tee ee'nara diikaang daurarong taakavama'naang aa'barata'koo?” Piristi'koong ovontunankai maku'aama aa'pau', “Nii' daurarong oto'memuria', dauraronuka biikaang pankaing, Siisa' narung oto'memuring.” 16 Aung aa' tee'paako Pailati'ke kasivuarura taura'puru' aa'barata'koo taakavaava'naang.
Jiisuu' Aa'barata'koo Taakavau'na'
(Mat 27:32-44; Mak 15:21-32; Luk 23:26-43)
Enang tee Pailati'ke taura'purio' nii'ning piatooronukai Jiisuu' oko siong-antavau'. 17 Ee'noko Jiisuu'ke bakaang aa'barata' nkavui osi-eta tenkenuu' bera Makupi'noo' tampaamanoo' basiaru', Ju'nupoong biikaang kara-koo Kolokata' tampaamanoo'. 18 Teka ee'noo'ka taakavau' aa'barata'koo. Ee'noko kenaankara nii'naanka napo' taakavaaretu' aa'barata'koo, nii'nara tampavine-aape, nii'nara mare'aanavine-aape, ee'noko Jiisuu' meu'. 19 Pailati'ke taa'ni'anta daarivura aa'barata'koo niiri-antavuu' ee' minkunaare:
“JIISUU' NASARETI'NUNG, JU'NUPOONG BIIKAANG DAURARONG.”
20 Te' Jiisuu' taakavau'noo' osi-koo due' deemparako mmau' Ju'nupoonge tee taa'ni'anta sira'pario' deeruaako', aing aa'ning kara-koo daariari otoko: Ju'na', Rooma'na', ee'noko Kiriki'na'.
21 Ju'nupoong-koo piristi'koo ovontunukai Pailati' aa'pau', “Ee' daarieina', ‘Ju'nupoong Biikaang Daurarong,’ makosi deea'. Nii'na' daarieaing ee'pina', ‘Aung baka aa'paramaung: Ning Daurarong Ju'nupoong Biikaang.’ ” 22 Nka Pailati'ke maku'urima aa'puru', “Kapoo' daariansing tee' nari' daariari otoaing.”
23 Teketa piatooronukai Jiisuu' aa'barata'koo taakavaarai'nange bakaang mononopa' nkavaama tankee'eu' karemarantu-koo, namarana' piatooro naruna'. Ee'noko tee mononopa' isikung nkavau' tenaa' ootukunaa' navaro-koo bavu'nii'naa', tua'noo' dapa'doma dopa. 24 Teing piatooronuka aa'peeko', “Dere'ampiauka'nung, deikoo'meerima ooampiaing baie nkavupeu'.” Tee' ee'na' nkoarako Daari Meekung masika'paru' aa'pumaung-koo,
“Teing tankee'eu' nkaang baarong bii'ka, ee'noko deikoo'eu' nkaang mononopa'koo.” (Kena 22:18)
Ee'noko tee' ee'na' piatooronukai nkoau'.
25 Tenang tee Jiisuu' bauko-namainta ee'noko Maaria Kolopas ba'aang, ee'noko Meeri' Ma'dala-nani, teing ee'ning Jiisuu' bakaang aa'barata'koo due' donkonai otoroko'. 26 Jiisuu'ke bauko ee'noko ning ba'maiko' due' donkonampesio' oomureta bauko aa'puu', “Ee nko', dauring tee.” 27 Ee'noko napo' tee'purai'nange ning aa'muu', “Dauko teni.” Teketa teni bokuantu' niikanava-koo o'norii'naang.
Jiisuu' Boo'paru'na'
(Mat 27:45-56; Mak 15:33-41; Luk 23:44-49)
28 Teketa Jiisuu'ke noru'uu' ookara kapoo' nkoaraa'naang makosi Kumponinge teroita tampuu'ning tee' dupearako. Ee'noko Daari Meekung dupe-anta-koo Jiisuu'ke aa'puu', “Ning nukaa'moing.” (Kena 22:15; 69:21)
29 Teke tee kokotonaro' te' otoko' uaini kaaveerii'ke maanto'naro'. Teinge kapoo' tee-koo uaini-koo boovong-antavaara napo' bana'koo dai'antavaara intampau' Jiisuu' karankanoo'. 30 Jiisuu'ke teru' mantompura aa'puu', “Bakearing.” Ee'noko bakaang bore' aru'arara domang si'nuu'.
Jiisuu' Tupu'au'na' Mato'nang-koo
31 Te'mung te'mung doona'mung miring Maamu-antana'mung, doong uaana'mung aa'na' meeka'mung-koo boona'mung deempario'. Ee'noko teinge Ju'koong pankenge ee' noru'au', “Teing aa'barata'koo taakavarining tee' nari' otoroko Doong Uaana'mung orariara'neeng.” Tee'paara Pailati'koo eentavariru' botoarako piatooronukai teing-koong taakavaaru'ning-koong kau' nenko'aava'naang, bera namu'ke booroio' sing-antavaarii'naang aa'barata'keta. 32 Ee'noko piatooronuka berorai'nange tutuna'nung-koong kau' nenko'au', teketa tee-koong Jiisuu'koo amenka'koo taakavau'nung-koong. 33 Teka Jiisuu'anko pororai'nange tero boo'pario' ooau', tee'koo kau' nenko'aavaruu' Jiisuu'koong. 34 Teketa narunge piatooronuka-koonge daanko'ke Jiisuu' too'puu' mato'nang-koo, ee'noko namu'ke ereng ntong ninka dakoaru'. 35 Masika' naurampimang, ninge ee'narai ooansio' tee' nkoau'. Nii'ke bakaninge noru'ampiri otong tee kapoo' minkuamaa'nomaung tee masikung, ee'noko ninge masikung minkuamaang noru'ansitaa' ninge tee' sira'pamaang dii'ke napo' masika'antaverii'naang. 36 Tee kapoo' nkoaru'nung Daari Meekung masika'paraa'naang aa'puu'na',
“Tee-koong koo'nari' nenko'aavauka'nung.” (Kena 34:20)
37 Ee'noko nii'nung Daari Meekung-koong nanaare ee' otong,
“Nantoonge ooaavaing tee too'pau'nung.” (Sakaraia' 12:10)
Jiisuu' Dako'au'na'
(Mat 27:57-61; Mak 15:42-47; Luk 23:50-56)
38 Aung aa' tee dama'ke, Josepa' Arimatea'nunge Pailati' nia'uu' Jiisuu' bakaang mono nka-koo taura'puu'naang. Josepa' tee Jiisuu' bakaning-koong barevare-nupoong-koo narung deempari otoko'nung, teka makemparitaa' Ju'koong ovontung-koo avoroma. Ee'noko Pailati'ke taura' avuio' bera Jiisuu'koong mono sivura nkavuu'. 39 Nikodemasi ninka nari' beretu'. Tee Nikodemasi tee ee'nara Jiisuu' tutung beero'uu'nung muunganang. Teie mmau' duuni tampa' nuuraa' meea-koong ee'noko alosi-koo kenotoario' kompui, daping mou-koong nara'pina' basi manki'noo', naning daurarong dako'koo makosinoo'. 40 Tenaankai Jiisuu'nung mono nkavuretai'nange boo'nuka nopa'na' nopa'uretu' baaronge tee ninka tampa' nuuraa' ninka, tee' ee'na' nkoaariko'na' Ju'nupoonge dako'aarii'naang mono. 41 Te' aa'barata'koo dupisi'au'noo' mintoong-nanau otoko', ee'noko tenau-koo meu' nerakung kuvi dako'doma otoko' naning mme' siparava'nareng. 42 Te'mung Ju'nupoong biikaang Doong Uaana'mung-koo maamu-na'mung* Tenang duaa' tumparako doong maamuna'mung-koo tee Doong Uaana'mung tutumparako'nung. Josepa' Arimatea'nung ee'noko Nikodemasi iri'narumpuresi dako'uretu' tee Jiisuu', Doong Uaana'mung orarivure'neeng-koo. deemparako Jiisuu' te' sipuretu' te' kuvi due' otoko.

- JOONI
- ←
- 19
- →

*19:42: Tenang duaa' tumparako doong maamuna'mung-koo tee Doong Uaana'mung tutumparako'nung. Josepa' Arimatea'nung ee'noko Nikodemasi iri'narumpuresi dako'uretu' tee Jiisuu', Doong Uaana'mung orarivure'neeng-koo.

© 1994 WBT