- 2 TESALONAIKA'
- ←
- 1
- →

Ane' kenaanka-nane'
TESALONAIKA'nupoong
Paula'ke Daarievuru'nane'
Kara Baavootunanka Ane'kooning
1:1 Paula'ke Doong Asi-koo Nau-antavuru'na'
3:1 Paula'ke Botovuru'na' Teing Mintoong-koo Kontevoromaing Daa'aarii'naang
Paula'ke Doong Asi-koo Nau-antavuru'na'

1
(1:1–2:17)
1 Tee ning Paula'. Sailas naankai Timoti pakumuresitaa' daarirerompimang dii' Kumponing ee'noko Ovoring Jiisuu' Karistoo' beekaning dootuu'nupoong Tesalonaika'ke otorimaing. Maikori' Kumponinge biraankeruri mooa ninka otorii'naang. 2 Biraanke ee'noko mooa dii'koo otoaing Kumponing Niuma-itaing ee'noko teieta Ovoring Jiisuu' Karistoo'.
Paula'ke Tampara Tampuu'na' Kumponing-koo Tampa' Donkonaio' Oovurira
3 Mmaikori' ee, nii'ke tee nau'ka tampara tampampimaung Kumponing dii'koo. Tee' nari' makosina' nko-koo, ai' diikaang masika'anta tampa' dupui otomaung-koo, ee'noko tee diikaang piaa dii'ka bereng-antaverimaung-koo. 4 Tee'koo nii' doturotumarimaung sira'anta-koo Kumponing bakaning dootuu'nupoong-koo osi kantena'. Nauarampimaung dii' purintariri ee'noko baitorariri otorimaung-koo tenang nantoonge turantaarima pore'antaraariko.
Kumponinge Nii' Simpe'murimaung Aarumo Koonto'koo
5 Aung ee'nara taa'ni'anta Kumponing aarumo koonto'koo simpe'anta-koong, aa'noko teie nerirurimang makosi-antarurii'naang tee-koo bakaang muu'koo kuung be'koo baike ninka kavi'erimaung-koo. 6 Teka teie enang kiimata makosina' maamu-antavui otong teing-koo nantoong dii' oraka' nkoraarimaing-koo, mero'anta-koo. 7 Tee taa'ni'anta napo' ee' oro': Teie aa' nii' oraka' nko-nko-ita unaa-anta amurima dii' napo' unaa-antaruriainge pore'anta tora'perimaing, te'mung Ovoring Jiisuu' tavo'aravaina'mung; 8 Teka tee tavo'aravaing paning-eta teing ninka bakaning koosinung˜ purinto'nanka ninka nta' aa'na' urumpari mero-anta-koo teing Kumponing noru'aavaing ee'noko teing Ovoring Jiisuu' bakaang kara tampara siompaavaing. 9 Kiimata avuriaing ee' oro': Ovoringe bakaang dutakanoo'keta bata'uriai, bakaang iirakuta-koong meenasi ooaavauka'nung ee'noko orari-anta kompaavaing oparavauka'nung. 10 Tee' nkoaravaing te'mung poaina'mung meenasi nkavuu'naang teing-eta' bakaning meekupoong-eta, deto basi-antavai masika'antavaamaing-eta. Dii' tee-pina' teing-koo meu' otoriainge ai' dii'ke tee masika'antaveru'nung tee, kara bakaang dii' naurarampirio' nii'ke.
11 Poaina'mung noru'ampima nii'ke niikaang Kumponing-koo kunsirerorompimaung dii' teie dupe-antarurii'naang miru'duru'na' ee'noko napo' dupe-antareruriaing bakaang iri'ke teing tampara aarumonanka ee'noko nko-nkonanka Kumponing masika'anta-itaning daruerimaing. 12 Tee' nari' tee miring niikaang Ovoring Jiisuu' bakaang pankaimparaa'naang dii'koo kuunge, ee'noko dii' tee' nari' tee-koo, bakaang piaae makosina' niikaang Kumponing ee'noko Ovoring Jiisuu' Karistoo'.

- 2 TESALONAIKA'
- ←
- 1
- →

© 1994 WBT