- ROOMA'
- ←
- 1
- →

Ane'
ROOMA'nupoong
Paula'ke Daarievuru'nane'
Kara Baavootunanka Ane'kooning
1:1 Masika'antavampiko Deeko' Kumponinge Nii' Koonto'nuka Tammuriaina'
5:1 Nii' Teing Karistoo' Ninka Nari' Moompira Domamariri O'norimaing
9:1 Kumponinge Isireeli-nupoong Miru'urimana'
12:1 Tampara Aarumoi Dotu-antavampiaina' Karistoo' Piaamuri Moo'murio'
15:14 Asi'naare Kara Paula'ke Ba'maikori' Minkuvuru'naare
Masika'antavampiko Deeko' Kumponinge Nii' Koonto'nuka Tammuriaina'

1
(1:1–4:25)
Paula' Tee Naning Kumponinge Bakaang Kara Oko-antavuu'nung
1 Aung karavoto˜ ninge Paula'ke daariamang. Ning ee'nara Jiisuu' Karistoo' bakaang botovotonaa' Kumponinge kara-okomui-nka deemaraa'naang bokumuu'nung. Teie simpe'mui bamuu' bakaang doorenang tampara tavo'koo. 2 Tero urikamu' Kumponinge miru'uu' tee aung doorenang tampara teing nakaronuka˜ urikupoong biikaang Daari Meekung-koo kuunge. 3 Tee doorenang tampara tee tee ee'nara Bauring-koonung; 4 Mono bakanamenge parapara-koo tee Deevita'ke bakanavinge ponto'aru'nung tang-koo makosi, nka boo'keta daa'aru'na'koo tee ee'nara naning meekung masikung ee'noko Kumponing Bauring aa'na' purinto' sira'pari otong. Tee niikaang Ovoring Jiisuu' Karistoo'. 5 Tee-koo e'manansi kara-okomui-nka deemaru' nantoong amutemurii' meung-antavarama'naang tee masika'antavaava'naang tee. 6 Dii' Rooma'nupoong teinge teing ninka nari' otoring, Jiisuu' Karistoo'ke bokururu'ning. 7 Tee'koo aung karavoto dii'anko daariamang, dii' nii'ning Rooma'nupoong-kooning Kumponinge piaaruri bakaning meekupoong deentarii'naang bokururu'ning ookara-anko. Biraanke ee'noko mooa dii'koo otoaing Kumponing Niuma-itaing ee'noko teieta Ovoring Jiisuu' Karistoo'.
Paula'ke Rooma'nupoong Oo-koo Piavou'na'
8 Tutung tee nkaang Kumponing-koo tampa' tang minkuama'naang dii' tee-koo baitorarimaung-koo Jiisuu' Karistoo'ke pakumurio'. Ookara kansi'ke taaravaamaung. 9 Kumponing ee'nara ninge mintoompevomaung nkaang domang ootukununge Bauring bakaang doorenang tampara doorearama teie ee'narai masika'antamuko aa'dampimang: Ninge dii' tantampimaung nkaang kunsi-koo ookara-koo. 10 Mmau'namu'pie kunsimaramaung Kumponing tana'ama taura'muu'naang bakaang piai tampa' tokoona' nanama beero'dampii'naang. 11 Aa'na' oo-koo piamoi otong dii' nii'ning avuavu' Tanuaang Meekung-etaing pare'dampii'naang puring-antaruriaining. 12 Aa'noaing: nii' tee Kumponing nari' masika'antavampimaing nari' kune'meerira oomeeri domang kuaa'antameeriai. 13 Aung dii'ke noru'erii'naang piamomaang dii'ke mmaikori'ke: Mau'maramaung dii'anko be'koo tampa' dii' ninka ning mintoomarako sinang tampa' bi'uaina' tee' nari' teing nii'ning Ju'deeaing-kooning nauaranko nkoaramana', nka e'mung doong-koo basinoo'koo dii' beero'koo avo'mari o'nong. 14 Ning botomuu' ookamurii' nantoong nauarama'naang, osikaiaang ee'noko biikoori, norukasi'nuka ee'noko amakoori, ookara. 15 Tee'koo aa'na' piamoi otong daankiama'naang tee tampara doorenang dii' ookara Rooma'nupoong-koo.
Ookara Nantoong Teing Kumponing Dama'du Sipau'ning
16 Ning maia'moa' tee doorenang tampara sira'koo. Ai' tee tee Kumponing bakaang purinto' domang-anta-koo makosi ookara nantoong masika'antavaavaining, tutuntoma Ju'nupoong ee'noko napo' teing Ju'deeaing. 17 Doorenang tamparai tee sirapo'antavuing tee' Kumponinge nantoong nari-antavuriaina' tee ninka nari'. Ee'pina': Jiisuu' masika'antavaako, tee-koo masika'anta-koo narung-koo koonto'nuka tampuriai. Tee' Daari Meekung-koo aa'pumana',
“Naning tee bakaang masika'anta-koo Kumponing ninka nari' nariari otoaing tee domamparavaing.” (Abakaka 2:4)
Nantoong Kumponing-koo Ampa'oroi Orara Aarumo-koo Kato Bia'orou'na'
18 Kumponing bakaang iira tee paning-etaing siraka'pari otong teing-koo Kumponing piavoroaing ee'noko oraka' nkoarimaing-koo, teing kara masikung avo'aamaing-koo oraka' nkoaama. 19 Ookara kapoo' noru'koo makosi Kumponing-koong sira'pari otong teing oreng-koo. Kumponinge baka siraka'antavuu'nung teing-koo. 20 Kansi' pupu'aru'noo'keta bakaang iri' o'paa' ee'noko bakaang aarumo deto basi bane oro'paravainge, otoremaung. Noru'aapeu' kapoo'nanka nkovuu'ning ooaama. Tee tee enang maku'na' oto'evoroa' tuutunang˜koo. 21 Noru'noo' tee temu' noru'aako' Kumponing, teka pankaing-antavaavaruko' ee'noko tampara tampaavaruko' tee-koo makosina'. Teka biikaang noru' toosi-paa' deemparara minkuminku tutumpaako' daang-koonanka. Bera biikaang domang kanu'koo baraa'aru' koonto' mutaanang. 22 Norukasi'nuka tamparima baru' kanu'nanka deeng-antavariko'. 23 Paariaako' Kumponing boo'paa' bakaang meenasi teinge baka-oonanka booromaing-pina' oro'nankai aa'ning-koo: nantoong, bareng, ee'noko kau' karenaumonanka-koo. 24 Tee'koo Kumponinge sipurira* Kumponing bakaang iira ee' oro'antavumaung: taura'puko biikaang aarumo orara bia'ora taivurimaung. Teka doong asi'na'mung kiimata masikung nkavaavaing, Rooma' 2:5 minkuvumana'. tara'oaruu' oraka' karaa'arimana' tamung danto nkoveea'naang maarekusina' bakiaa'eema, mono baa'pina' noru'eitaa'nange. 25 Paariaama Kumponing bakaang kara masikung tositosie teing kapoo'nanka Kumponinge nkovuru'ning dootuu'aakoo' meekeng-pina' tareaarima, tee ee'nara teing nkovuru'nung divu'aitaa'nange, tee biraanke-po'nung doong kante otomaung. Ee', bakei!
26 Tee'koo Kumponinge tamung doong-koo sipuru' aarumo orara maimaia' karaa'koo. Teing-koo maniku' nampeesi baari'au' bii'ka maniku' naing oto'ke. 27 Napo' donkaang tee' nari', maniku' ninka nampeesi sipai bii'ka donkaang naing bakiaa'eeko' maimaia'na'. Tee'nko aarumo orara-koo tee kiimata makosina' tora'paamaung bii'ka-koo. 28 Teketa' Kumponing noru'koo kasiaavaruko Kumponinge tamung doonko sipuru' biikaang noru' orara-koo oto'koo, aarumo toosi-paa' ninka. 29 Bakei amutemurii'ke maanto'uru', oraka'nkoi, orara aarumoi, oko'okoi, ee'noko oraka' noru'ke. Mamairoi maanto'ke ee'noko tavu'nkoi, turang, tositosi, too'deng; 30-31 Teing temurii' tee ukuusi baukonuka, miring orari-antananka, Kumponing-eta kare-nupoong, bauvaupaa' nkonanka, bii'ka kirokai-nuka, baka daanganuka, daang mataunuka, biumaraang-koo meuntepa'nuka, onouropanuka, maraka-anta toto'nuka, piaaropanukai, ee'noko ama'ama'nuka. 32 Kumponing bakaang miru' ee' oro': Teing tee' nkoariaining tee booroaining. Ee'noko bane tee tee miru' noru'ai nka tee teinge nkoaamaung, ee'noko bakei kei'oromaung nii'ning oo-koo tee' nari' napo' nkoariko.

- ROOMA'
- ←
- 1
- →

*1:24: Kumponing bakaang iira ee' oro'antavumaung: taura'puko biikaang aarumo orara bia'ora taivurimaung. Teka doong asi'na'mung kiimata masikung nkavaavaing, Rooma' 2:5 minkuvumana'.

© 1994 WBT