- 2 KOORIN
- ←
- 3
- →

3
Nerakung Kara Naroong-anta Berempaamaung Tee Iirakuta Nantoong Paku-koo
1 Teing mooni' nka-koo daankiarimaing teing kara tasi'anta-koong tutung uro'ke nauraariko taaraverererimaing. Ee'noko napo' tenkenaama karavoto˜ eentaraarimaung tasi'anta-koong averereriko nii'ning napo' nauaarii'naang. Teka nii'ke kara nau-antararampiko namu'ke tasi'mererima taaramerererimaung, Ovoring-etaing kara okomuri nkanuka deemariko. 2 Ee'noko nii'ninge nantoonge tee'ke taa'ni'anta-koong kara besi'aava' taaramaarimaung, ai' teinge noru'ai otong dii' nii'ke pankaruntoonge noru'darampimana'. Ee'noko teing tampara aarumonanka Karistoo'ketaing nii'ke dii'koo pare'antavampiru'ning ooaama tasi'maarikoo'. 3 Ai' nii'ke tamung karonge siinkirarampia', ee'noko tamung dama'du teka'darampia' tee' Moosesie Kara Kivora kapang-koo teka'puu'na', teka Kumponing taa'ni'poio' bakaang Tanuaang ninka diikaang domananka-koo Karistoo' bakaang kara pare'darampiru'. 4 Karistoo'ke makosi-antamurio' nii'ke aa'na' masika'antavampiri tee' minkuampimang Kumponing-koo aroo'mariri. 5 Nii' nii'kamai' makosinuka tammaria'. Kapoo' tavo'arako nii'keta pupu'nii' tampampiarupeu', teka Kumponing narung okovuio' deeko' nii' makosinuka. 6 Teie ee'narai makosi-antamuru'nung tee nerakung kara nantoong Kumponing ninka naroong-anta-koong pare'arampii'naang. Moosesi bakaang boto keperuu'ui domaang besi'na' minkuampiaung, teka Tanuaang Meekung uroio' siona' nauarampimaung. Tee boto tee nantoonge toto'paako tang boo'koo tuutunampurikoo', teka teie Tanuaang Meekunge nantoong daa'urima domang-antavurimaung.
7 Tenang tee boto Kumponinge kapang-koo teka'pui daarivuu'naare avuriko tee bakaang meenasi aa'na' siisioi oro'paru'. Moosesi bakaang oing aa'na' pipi'davou', ee'noko bane tee araka sirisiri'arako teinge Isireeli-nupoonge bakaang oing ooai oto'koo makosiaavaruu'. 8 Nka tee boto, bakaang aarumo nantoong boo'anta-koong, meenasi pankaing ninka sira'paako ooampira ee' noru'ampiai: Tanuaang Meekunge domang-anta-koong kara sira'na' napo' aa'na' deto puring ninka meena'poi otong. 9 Aa'nomaung: tee temurii' aarumo Moosesi bakaang, boto sionge nantoong tamung kiimata-antavurimaung miring pankaimpo'nung deeko' tee, tee aarumo nii'ke tareampimaung, nantoong Kumponing-ankoi koong-anta-koong, miring bakei aa'na' deto basi. 10 Tee Moosesi bakaang meenasi temu' aa'na' arakavaru'nung tee enang otoa' aunge e'mununge meenasie Tanuaang Meekung bakaange nari' donkonuresi apoo'uio'. 11 Ee'noko tee urikung aarumo paa'arama beu'nung meenasi-po'nung deemparako tee, ee' noru'ampiaing: aung aarumo tee' nari' tampa' otoi oto'koong aa'na' meenasi-po'nung deempari otoaing.
12 Enang tee, tee kara domang-anta-koong purinto' masika'antavampiri nii'ke tee aa'na' to'biiampiri daankiampimaung. 13 Nii' teing Moosesi pina' araka niikaang avo'ampiaung teka sira'pampimaung ookarai ooverii'naang. Moosesi tee bakaang oing daka'paru'nung Isireeli-nupoonge ooai siisioroko bane doonko siri'arama nanuko tee araka. 14 Ee'noko tee tenang biikaang onou nari' avo'ariru' koonto' tasi'pai taaravaa'neeng-koo. Ee'noko e'mung-koo basinoo' tee urikung kara nantoong Kumponing ninka naroong-anta-koong deeruaama noru' biikaang tee tee' nari' avo'ariri papaaravarimaung Kumponinge domampuriaina' oo-koo. Siraka'paria', ai' tee Karistoo'koo kuunge deeko' makosiaapeu'. 15 Ee', e'mung-koo basinoo' tee Moosesi bakaang kara taaravaama biikaang domang mme' daate'aria'. 16 Nka tenang nantoong Ovoring-anko bere'ariko deeko' tee noru' biikaang papaaranii'nanka siraka'antavurimaung Kumponinge domampuriaina' tasi'koo. 17 Enang tee, tee Ovoring minkuampimaung tee Tanuaang Meekung, ee'noko teing nantoong Ovoringe Tanuaang Meekunge kuung deempuriaining teing teieta boto-koong tuutunang˜ eta unaavoroi otoroaining. 18 Ee'noko nii'ke ookarai ee'ninge niikaang onou avo'maria' o'norimainge tee Ovoring bakaang araka tampa' ooampiri oorara-pina' oro'antavampimaung, ee'noko paarimarima tee' Karistoo'pina' oro'marimaung deto bia'morima meenasi-aape. Tee aung aarumo tee Ovoring-eta pomaung, tee ee'nara Tanuaang Meekung.

- 2 KOORIN
- ←
- 3
- →

© 1994 WBT