- MAKENSI'NUNG OO
- ←
- 5
- →

5
Joonie Narung Buuku Pinka'nii' Oovuu'na'
1 Ee'noko tee-koo daurarong˜ bakaang ba'nava'nani'koo teke ba'nanui otou'nung-koo tampanaang-koo ninge narung buuku ooantu' ookamenta-koo daarinii', kuunge ee'noko dama'due, teketa dau-eta ˜kemu'ka-taae pinka'nii' teie pinkapinka'ke, aa'na' meekunge. 2 Teketa narung koosinung˜ purinto' ooantu' teie aa'na' bokuma aa'puko, “Baa miring-po'nung ane' buuku bere'koo makosi? Baa kansi' okonara taa'ni'antavari aing pinkapinka'nanka kaape'upeu'?” 3 Bakei makotua' naning miring otoaunge tee aung ane' buuku dapa'uma kuung oo-koo, ee'noko tee' oro' naning miring-po'nung otoaruu' aa'noko paning-koo otoromaing-koo napo' kansi'koo o'norimaing ee'noko kansi'ka kuunge otoromaing-koo. 4 Ee'noko ning bakei aa'na' biromaru' naning tene' buukunane' bere'ura kuung oovuaing otoaruio'. 5 Teketa tenang teing-koong ovontung-koonge narunge aa'muu', “Birontaravauka', ee aung. Tee Laioni Juda bakanamuiaang-koong bore', napo' Deevita' bakanaving-koonge, teie tee parapaara puru'uing. Teie ee'narai tee pinka'nisi kaape'ura tee aung ane' buuku bere'uu'naang.”
Joonie Teu Sipisipi' Kampianu Oovuu'na'
6 Teketa napo' ookama sipisipi'nu Kampianu ooantu'nung teke tee ovorimpari ba'nani'domai, ee'noko teing karenaumo kapoo' domantoia otoroko'noo'ke donkonuio' teing-koo ovontung-koo meu'ke. Teu ee'nu dupisi'au'nu-pina' oro'nu. Ee'noko kaintananka ee'noko dutananka ˜kenaanka-taa otoinu, teing teing ˜kenaanka-taa teing Kumponing-etaning tanuaang ookara kansi'koo botovuru'ning. 7 Teketa tenang teue Kampianue bera tee buuku nkavuu' tee-koo ovorimpari ba'nava'nani'domai ba'nampari otomaung-koo bireng-koo tampanaang-koo. 8 Ee'noko tenang teie tee buuku nkavuko teing kapoo' karenaumo domantoia ee'noko napo' teing kenai'ka-ita karenaumo ovontung te' teu-anko Kampianu-anko kau'kanoo' dapuu'kai dua'ariru'. Ee'noko teing ovontung aing aa'ninge kanteariri kompai: kapoo' kiita-pina' oro'ning ee'noko napo' utau kooro-kooning kanteng paro'nii' tampa' nuuraa'ke maanto'. Teing teing kunsinanka nantoong meekupoong biikaning. 9 Teketa kena nerakung kenavaama aa'paako', “Bakei da' tee makosi tee aung ane' buuku nka-koo ee'noko tee pinkapinka' kaape'era bere'epeu', ai' da' tee dupisi'dau'nung ee'noko dakaang erenge Kumponing-aape nantoong mmau' moo'eru' avi-tevitu-eta ee'noko ookara kara amutemurii'keta ee'noko ookara nantoong amutemurii'keta, ee'noko ookara nantoong kansi'nupoong amutemuu'keta. 10 Dake narung muu' deeng-antaverining napo' piristi'nanka miru'eri niikaang Kumponing bakaning kansi'koo tanatavarii'naang.”
Teu Sipisipi' Kampianu Biivimpau'na'
11 Teketa napo' ooama kena-koong aurong taaravantu' koosinunanka bakei dakuraaku' deeru-paa'ke koroai kenavariko teke ee'noo'ke Daurarong˜ ba'nanui otoko'noo'ke teing ninka ovontung ee'noko teing kapoo' domantoia ninka nari' otoroko'noo'ke. 12 Aa'paako' aa'na' bokiaama kenavarima, “Makosi tee Kampia dupisi'au'nung teing aing aa'ning nka-koo: purinto', kavokavoro, matau, iri', biiving, meenasi, ee'noko tee biraanke.” 13 Teketa napo' auronanka taaravantu' ookara kapoo' domantoia-ita aa'noko paning-kooning, kansi'kooning, kansi'ka kuunge otoromaing ee'noko pirung-kooning. Teing ookara tenairu-koo otoromainge kenavarima aa'paako', “Biraanke ee'noko biiving napo' meenasi ee'noko tee purinto' tee tee-koo Daurarong deempari ba'nanui otomaung-koo otoi otoaing ookara batei-koo, ee'noko napo' tee-koo Kampia-koo otoainge.” 14 Ee'noko teinge kapoo' domantoia karenaumoi aa'paako', “Ee', masikung.” Ee'noko teing ovontung doonko dapuu'kai dua'arima dootuu'ariko' tee-koo.

- MAKENSI'NUNG OO
- ←
- 5
- →

© 1994 WBT