- 2 KOORIN
- ←
- 11
- →

11
Paula'ke Kara Okovuri Nkanuka Daang Tampariko'ning Sirakaapuvuru'na'
1 Io' taura'meri otoko oki'nanaare nkaang minkunaa-koo minkuampai. Bane biivimaring-pina' minkumarako teka dii'ke daangamaring-pina' taaraverima domang ima'dariauka'. 2 Ninge dii' bakei Kumponing-koo kuunge tokontampimaing dii' orarirari'neeng-koo. Ai' ninge tee dii' narung naning-koo konteerii'naang miru'dampiru'ning tee ee'nara Karistoo'. Ee'noko tee-anko tavo'dampii'naang dii' manikuma nerai'na' kuukuma˜pina' kiiroraa'oi otoko ba'ung-anko nampeesina'mung taavo'aamana'. 3 Teka amoromaang ning tee' Iivi aavavuu'na' teie boru'ke ampirinunge˜ dii' tee' nari' naninge diikaang onou tokoona' kaake'antaruri'neeng Karistoo'koo pinka'dariri otorimanoo'keta. 4 Ai' dii' teing ou'ou'nuka-pina' oorampimaing. Naninge dii'anko pora nii'namurii' Jiisuu' minkuvuma nii'na' daankivuko teieta' ninge dii'ankoi daankiantu'nung-eta tee tamung danto siomperikoo'. Napo' tee onou Tanuaang Meekung-etaing tero nkaveru'nung siperima oovunamurii' onou siomperikoo'. Napo' doorenang tampara mare'ai nii'na' daankiaako tero daankianko'na'keta tee napo' domang ima'dariarukoo' tee-koo. 5 Ning tee bakei teing-koo boong basi-pina' noru'marava' teing-koo diikaning nau-antanuka-koo kara okovuri nkanuka pankeng tamparimaing-koo. 6 Ning tee bane matau-pina' karompaunge, teka ning noru' o'nong. Ninge tee temu'keta avuntevunge tee' dii' tasi'antarampimaung.
7 Arekee'koo pa ning tee' tokomerimaunge? Tero ninge Kumponing bakaang doorenang tampara dii'koo daankiama moo' eentamarava'. Ai' tee' tompimari pankaing-antarampiko orara aarumo nkoamaung-pina' oomerimaunge? 8 Ninge tee mooni' nii'ning dootuu'nupoong-eta nkavantu'nung tee dii' paku-antarampii'naang. 9 Tenang ning dii' ninka o'noritaa'nange kapoo' piamoma nii'nung naning manki'antavampa', teka teinge nii'maikorori'ke Masedonia'keta porora pakumau' piamoko'ning-koo. Ninge dii' ookara taung-koo manki'anta avu'koo para'maramaung, ee'noko tee' nari' nkomaramatoaing. 10 Jiisuu' bakaang kara masikung ning-koo otoina' masika' minkuamaang, naninge dii' Akaia'nameensi'nupoong-koonge napu'muauka'nung tee' daangamaramaung-koo. 11 Aming-koo, ai' dii' piaarampia' ee? A, tee aa' Kumponinge noru'ui otong aa'na' piaarampimana'. 12 Ee'noko tee si'maravauka'nung tee' nari' nkoamana' nko-nko nko-koo. Teing nantoong ning-pina' basinuka tamparima moo' piavoroma bii'ka daangamparimaing e'mantoma oto'antavevorompauka'nung.
13 Teing aing nantoong teing daang kara okovuri nkanuka tamparima, oovunung kara nau-anta-koo mintoomparikoo', daang tosie Karistoo' bakaning-pina' oro'antavarima. 14 Ai' Sietani' tee'ke, baka nantoong tosivurima daang avitoitoi bere'aramaung maroita nantoonge koosinung˜ araka-koong Kumponing-etaing-pina' noru'aara siompaava'naang. 15 Tee'koo kapoo' ta'nimpaarii' deea' tenang bakaning botovotonaa'nukai tee bakaang aarumo siompai nantoong tosiaariko, tee' Kumponing bakaning-pina' oro'antavarima kara nau-antaraariko. Aing nantoong tee' oraka' nari' nkoarima botu basiariainoo'ke moo' makosina' kompaavaing.
Paula'ke Manki'nanka Bakei Mmau' Kune'uu'na' Kara Okovui Nkavuma
16 Napo' unampama aa'pamaang, naninge ning baru' biivimaramaung-pina' noru'meauka', teka tokomerira deeko' tang taura'meriaing nii'ning taura'perererimana', ee'noko oki'noo' dooremaravaing dii'koo. 17 Aung ee' oro' aarumo ninka biivimaramana' tee Ovoringe baka nko-antavuaung ee'noko tee'koo tee' amako-pina' nkomaramang. 18 Teka tee aing nantoong daangamparimaung deeko' tee' kansi'nupoong daangamparimana' ning teie tee' daangamaravaing. 19 Makosi ape' aing? Amakonuka doturariri taura'perererimaung avutevu'daarimaatoo'naang dii' norukasi'nuka deentarima. 20 Napo' tang ooveri otoriko aa'na' deto bia'oroi biikaning botovotonaa'nuka deeng-antaraarikoo', ee'noko opantaarimaatoo'naang. Daua'daarima miita'daarii'naang, napo' maavai'arima botoraarikoo'. Ee'noko oing-koo tanko'daarimaatoo'naang. 21 Aming-koo tee' taura'daririo' oraka' nkoraarimaunge? Ai' tee' tampa'pina' noru'erimaunge? Ee'noko tee' teinge taura'daririo' nkoraarimana' ninge nkorampiri dei ee doturaripeu'? Tee' ee maimaia'na' tamperiarupeu'?
Teka teing aing bii'ka biivimparimana'koo deeko' ning tee'ke, ninka biivimarapeu', teka tee' minkumarama ning makotua'na'pina' karomang. 22 Teing Iiburu-nupoong deeko' ning tee'ke teing ninka nari' Iiburu-koonge. Teing Isireeli-nupoong deeko' ning tee'ke Isireeli-nunge. Teing Eebaraami' bakanaving-koo-nupoong deeko', ning tee'ke, Eebaraami' bakanaving-koonge. 23 Teing Karistoo' bakaning botovotonaa'nuka deeko' ninge noru'dopa-pina' karoma aa'dampii'naang: Ning tee teing-koo dau basinoo' puru'aransitaa' aa'na' mintoomaramaung. Tee'koo kiimatanava-koo mmau'namu'pie be'antamaakoo'; mura'maariko ninge aa'na' dau basinoo' sisikeera tora'pankoo'; dapi' moonkoo' amutemu'ke. 24 Nii'nang pa'noko'namu'pie Ju'nupoonge aa'na' oraka' tora'antamau', deerunoo'koo asi'namu' otoa' teing mura'mau'ning karenaumo kivora deemparaa'naang (39) te' taura'nii'noo' nantoong mura'koo. 25 Beemu'pie teinge Ju'deeainge bana'ke mura'mau'. Napo' nii'na'mung Ju'nupoonge kapange dupisi'maava'naang too'maako'. Beemu'pie aarerie˜ nananko aareri naka'aru'. Teing-koo nii'na'mung aa'nou' muung na'mung ee'noko doong na'mung maiara'koo tamung koi'koo komari naampemarama o'nou'. 26 Ookara batei-koo tee diiri'mari o'nomaung. Tee' nanama aing aa'ning-koo koraposimarakoo': doua dovang-koo minki-koo, bakisipunankai tavu'koo, nkaning nantoonge ee'noko Ju'deeainge dapi' tamaakoo', osi pankeng-koo ee'noko pora'ka dapi' tamaakoo'. Pirung-koo dapi' minkimarakoo', ee'noko daang mmaikori' tamparimainge dapi' orari-antamaakoo'. 27 Aa'na' pore'moi mintoomaramaung. Nii'nang baru' aatumparukoo'. Peeramoma ntong-koo nukaa'mokoo'. Nii'nang taamang-koo ata'ankoo'. Kamaarie dupisi'mukoo' baarong nopa'maravaing oto'memuaruko. 28 Napo' aing baikenanka-koo daua ookara dootuu'nupoong osi kante-koo manki'moi aa'na' noru'arankoo'. 29 Tenang nii'ning amutemurii' parapaaranankai aruaru'oroko ning tee' aruaru' mantomarakoo'. Ee'noko nii'ninge orara aarumo-koo dua'antavaariko ning tee napo' iirang-antamaramaung.
30 Ning biiving-koo etumerimatomanoo'koo makosi biivimaravaing teing-koo nkaning aruaru'nairu sira'pumaing-koo Ovoring bakaang puring ning-koo oro'paraa'naang. 31 Teie Kumponinge tee niikaang Ovoring Jiisuu' Karistoo' Baumai ookara batei-koo biraankeampimaatoainge noru'mui otong ning tosimarava'. 32 Tenang ning teke Damaskasie o'noko teie ovo'ma'ke, tee daurarong˜ Aretasi bakaange piatooronuka˜ botovuru' ning osi-koo parang-koo karanaanga tenkenanko nemaara dai'maava'naang. 33 Bera koo'marapeu'na' papaaravanko mmaikori'ke ning mmari'antamaama burunge doonko osi-koong parang-koo dama'due sing-antamau' ka'baraa'koo o'noko. Ee'noko tee' koo'maru' tee ovo'ma' bakaang bireng-eta.

- 2 KOORIN
- ←
- 11
- →

© 1994 WBT