- 1 TIMOTI
- ←
- 2
- →

2
Tautau Dootuu'koo Nkona'koong
1 Enang arekee' Kumponing bakanamuiaang tampa' oto'koo? Tee aa' tutuna'noo' tee aung nko-nko masikung nkoaava'naang deto aa'na' iri'moi nauaramaung ee': Apuka'arimainge eentavaavai Kumponing. Kunsiariai. Ookara nantoong pakuvurii'naang nia'aavaing Kumponing tampara tampaama. 2 Baru'noo' tee aa'ning koong-antavuriaing: ovontung ee'noko ookara deto basinuka nii' tampa' mooa-koo oto'antamaariaina' dooroong-antamaari Kumponing tampa' makosina' meumpampiko. 3 Temurii' nko-nko tee tampara; 4 Kumponinge nii' domamuru'nunge tampa' oovumaung, ee'narai nantoong ookara domamparii'naang piavomaunge kara masikung tasi'paava'naang. 5 Ookara masikeng miru'ari otong, ai' Kumponing tee narung masikung otong ookara nantoong-koo, ee'noko napo' narung masikung meu'nung naning otong Kumponing ee'noko ookara nantoong-koo meu', tee ee'nara naning Jiisuu' Karistoo'. 6 Teie ee'narai ookara nantoong orarai kuung deempuru'noo'keta moo'uru' bakaang mono taura'parama, ee'noko tee-koo bakaang batei masikung-koo taa'ni'pou'. Tee' nkoarama Kumponinge sira'puu' tee tee ookara nantoong domang-anta-koo piavomaung. 7 Ee'noko ning bakaang kara-okomui-nka miru'muu'nung bakaang minkunaa daankiama' naang. (Ning tosimarava'. Masika' minkuamaang.) Ning bamuu'nung teing Ju'deeaing biikaang nau-anta deemaraa'naang teinge aung kara masikung masika'antavaava'naang.
8 Tee'koo ookara donkaang ookara osi-kooning bireng deto tooniaitaa'nange kunsiariri otoromaatoo'naang piamomaang, aa'noma biikaang domang kiiroraa'ariri avariritaa' Kumponing-koo, nii'ning nantoong-aape orara mantomantong otoroa', iirarovang ee'noko turang.
9 Manii' tee teing tampa' naroompariri mononopa' makosining kurumpariaina'koo piamomaang. Avutevu'na' dapo tape'arima, biiri dovang kooro pamparima ee'noko baarong moo' maare-kooning duaanavarima ampirinumpariauka'. 10 Teka ee' otoroaing Kumponing baurukaa' tamparimaing: tampara nko-nko avutevu' nkoaamatoaing. Tee bakei koonto' biikaang nerang. 11 Nani manikuma tee tampa' barearavaing dooroomparitaa' koonto' taaravuma. 12 Ninge taura'pampa' nani manikumai donkaang nau-antavurii'naang nii'na' donkaang-koo deto basi oto'koo. Teni dooroompari otoaing. 13 Okora'noo' ee': Aadama tutuna' nkonii' ee'noko Iivi dama'ke. 14 Ee'noko Aadama tosinii'deea', tee teni manikuma Sietani'ke tosivuio' Kumponing-nung boto aarempuu'nani deemparu'. 15 Nka tee maniku' pareaama otoroitaa' domampariaing aa'noi deeko': Kumponing-koo masika'antavariri, nantoong piaavaari, ee'noko meeka'pariri ampirinumparia'.

- 1 TIMOTI
- ←
- 2
- →

© 1994 WBT