- 1 TIMOTI
- ←
- 3
- →

3
Dootuu' Tanatanuka Otoroaing
1 Enang Kumponing bakanamuiaang oto'na' naurama aung kara masikung naurama'naang: Tee naning dootuu'nupoong tanata-koo piavora tee, tampara nko-nko nkovuu'naang tee piavoi otong. 2 Naning tee' nko-koo piavoko deeko' tutung aung tanatanung aarumo paaraverira taura'periaing aa'nomaung deeko': 3 Tuumpiaa-peu'na' otoa', nani ba'ung-pina' otomaung, naikuma deeko' naikuma basiaramanoo'ka bakearamaung, onou siraka'pari otomaung, ovontung-pina' ka'duuro', naning navunavuro', siraka'pui nau-anta-nko, purinto'naru'ke kanu'aravaung, da'deng iira deeaung teka banainge oto', ee'noko tata'arava' oko'oko deeaung. 4 Baurukaa' bautaranuka tampa' toosi-antavuri otomaung, toire' tampa' tarevuriko tampa' meumpaamaung, tampa' noru'ai ookara kapoo'koo. 5 Ai' naning tee baurukaa' tampa' tarevuriarura dei Kumponing bakaning dootuu' nupoong arekee' tarevuripeu'? 6 Ee'noko tee naning a'mung bere'arieenung makosi deea' dootuu'nupoong tare-koo. Baka daangamparara dua'ara'neenga, Sietani' kiimata-numpo' deempari dua'aru'na' baka daangamparakotaa'. 7 Ee'noko napo' tee, tee naning ookarai tampa' noru'aamaung makosi, Ju'deeainge. Tampa' noru'aavaruko maia'oi Sietani'nung baanka'koo taavi'arara dua'ara'neeng.
Dootuu'koo Pakupakunuka Otoroaing
8 Enang napo' tee Kumponing bakanamuiaang pakupaku-nupoong tee' nari'ke, paaraverima taura'periaing temurii' nko-nko nko-koo, aa'nomaing deeko': 9 Biikaang nko-nko masika'antavaamaing, meneng paakanuka deea', purinto'naru'koo baru' kei'oroaing, oko'okonuka deeaing, ee'noko tee masikung kara Kumponinge sira'memuru'nung masika'antavaamaing domang kiiroraa'oroi. 10 Tutung baakeeneverereria' taura'perereriauka'. Tuumpi otoroaing-pina' oovererima deeko', pakupaku-nupoong deemparii'naang makosi-antaverereriaing. 11 Maniku', bii'ankaampi deeko' ai' pakupaku nkonuka deeko', napo' tee'ke, biikaang nko-nko masika'antavai otoroaing, miring orari-antananka deea', naiaama deekoro-antavariaing, kake'ii-nupoong ookara kapoo'koo. 12 Pakupaku nkonuka kemaimpariauka'. Biurukaa' tampa' tareaarimaatoai ee'noko biikaning bautarananka naro'ka. 13 Ai' pakupaku-nupoong biikaang nko-nko tampa' dupeaavaining teing nantoonge masika'antavaariaining, ee'noko maia'oroa' nantoong nauaaripeu'ning tee kara Jiisuu' Karistoo'koong masika'antavaamana'.
Okora'nung Kara Kumponing-nung Aarumo-koo
14 Due'ka dii'anko moo'naang noru'amaang, nka aing botonanka daariamang da'deng moaruko deeko' tee aung noru'eriaina' arekee' otoripeu'na' makosina' Kumponing-namuiaang-kooning deentariri. 15 Kumponing bakanamuiaang dootuu'nupoong teing ee'ning Kumponing Domantoo' bakanavitu. Ee'noko ee'navitue tee kara masikung Kumponing-etaing deto kompai otomaung natukue bakatutai pava kompui otopeu'na'. 16 Ee', masika' tee minkunaa Kumponinge dooremuru'nung bakanamuiaang o'noriaina' naumurima, pankaing doorenang masikung, naninge daang-antavuarupeu'. Okora'noo' tee Karistoo',
Ee'nara nii'koong naning deempari
mono ninka tavo'arama sira'paru';
Nantoonge tuumpiaako Tanuaang Meekunge tee
naning koonto' masikee-antavuko';
Koosinunankai ooaako';
Bakaninge daankiaako'
ookara nantoong-koo;
Nantoonge kansi'koo otoroi
masika'antavaako'nunge;
Ee'noko Kumponinge meenasi-koo
deto nkavuu'.

- 1 TIMOTI
- ←
- 3
- →

© 1994 WBT