- MAKENSI'NUNG OO
- ←
- 8
- →

8
Teie Sipisipi' Kampiai ˜Kenaanka-taa-nung Pinkapinka' Kaape'uu'na'
1 Teketa napo' teie Kampiai ˜kenaanka-taa-nung pinkapinka' kaape'uko ookara kapoo' paning-koo oki'noo' ka'duuariru' namarang aua-pina'. 2 Teketa ˜kenaanka-taa koosinung ooarantu' Kumponing-koo uro'kanoo'ke donkonai otoromaing, ee'noko teinge tuuviri ˜kerenta-taa nkavau'. 3 Ee'noko napo' nii'nung koosinung kooro-koong tapeng kompui pora boonturoma donkonuu'. Ee'noko tee kanteng tampa' nuuraa' mmau' avau' pitu-koo teing ninka kunsinanka ookara nantoong meekupoong biikaang ninka nari' boontunamparaa'naang teke kooro-koo nkonii'noo'ke boonturomai, ovorimpari ba'nava'nani'doma-koo uro'kanoo'ke. 4 Ee'noko tee kanteng paro'uio' te' ninka ii-noo' kunsinanka ninka kompeereta teing meekupoong biikaang ninka deto daa'aru' Kumponing-anko koosinung-koong bireng-eta. 5 Teketa teie koosinunge tee tapeng nkavura nta'ke maanto'antavuu' boonturoma-ita nkavuu'nunge, ee'noko terempo' kansi'aape bai'uu', teketa aa'nou' pipirakai kurung-kurung ninininimpuma u'mi' nkoaru'.
Karenaumo Koosinunankai Tuuviri Doompeitaa' Puumpau'na'
6 Teketa tenang teing ˜kenaanka-taa koosinung teing tuuviri puumpaava'naang maamuariru'. 7 Ee'noko tutuna'nunge bakanareng tuuviri puumpuko apo' kamaarie moomparama kapang kaa'omana' kaa'ora kansi'koo doonko tumputumpurunang dua'aru' ee'noko napo' nta' erenge mavo' tee' nari' kansi'koo dua'aru'. Ee'noko kansi'koo beevorai navora' taivuu', koi'nanka-koo beevorai-koo navora'kooning taivuu', napo' ookara baa' oki'nareka' taivuru'.
8 Teketa napo' kenaanka-nung koosinunge bakanareng tuuviri puumpuu', ee'noko kapoo' iu' pankaing-pina' oro' nta'ke taivuko pirung-koo dua'aru'. Ee'noko pirung-koo beeru'pi naru' ereng narung deemparu'. 9 Ee'noko kapoo' pirung-koo domampariri otoromaing-koo beemantori-koo namanto boorou', ee'noko aarerinanka-koo beemantori namanto nta'ke taivurira opuru'.
10 Teketa napo' beenaumo-nunge koosinunge bakanareng tuuviri puumpuu', ee'noko narung beento' pankaing paning-eta dua'aru', puu-pina' arakavari nta'ke taivuko, ee'noko aa'ning-koo dau dua'aru': ntong-koo beeriiru-nari-koo ee'noko pu'antanairu-koo tee' nari'. 11 Tee-koong beento'koong miring Dopa Tokaa'. Teketa teing ntonanka beento' dua'aru'ning tokaa' doparopa-po'nung deempario' nantoong mmau'ke naiaama boo'pariru'.
12 Teketa napo' karenaumo-nunge koosinunge bakanareng tuuviri puumpuu' ee'noko aa'nou': duaa'koo oki'nameng paparovuu', napo' kaara-koo oki'nameng paparovuu', ee'noko beento'nanka-koo nii'namanto* Beemantori-koo namanto-kooning, (1/3). paparovuru'. Ee'noko aa'nou': te'mung doong apuka'paru'. Napo' te'mung muunga tee', beento'nanka-ita kaara oki'nameng-koo araka otoaruu'.
13 Teketa napo' ooama narung mareoi' aa'na' karoma auvi'aue puraanuma aa'puko taaravantu', “Oi, oi, baka', baka' piaaru'nuka kansi'koo otoromaatomaing. Teinge asi'ninge beenaumoi koosinunankai biikaning tuuviri puumpaako teing-koo bakei sisikeera pankaing tavo'araa'naang.”

- MAKENSI'NUNG OO
- ←
- 8
- →

*8:12: Beemantori-koo namanto-kooning, (1/3).

© 1994 WBT