- 1 JOONI
- ←
- 2
- →

2
Karistoo' Tee Niikaang Pakupaku
1 Ee aing nkaning toirekaa', aung kara tee ninge dii' daarirerompimang dii'ke oraka'nko nkoveriaroo'naang, teka dii'koo narunge orara nkovuko deeko', nii' teing tee meeroo'nara oto'memuring Bauma-anko tampo-antamurimaung, tee naning koonto' tee Jiisuu' Karistoo'. 2 Tee ee'nara niikaning oraka' nkonanka-koo Kumponing-nung iira o'antavuu'naang tonta'memurima boo'paru'nung. Ee'noko nii' naing deea' tee' o'antamemuru', teeo ookara kansi'nupoong tee'ke.
Baa Tee Kumponing Masika' Noru'ui Otomaung Bakaang Aarumo Siompumaung
3 Nii'ke teing bakaning botonanka siompampima nii' teing ee' noru'ampimatoaing: Nii'ke doma tee Kumponing noru'ampiri otong. 4 Baie teie naninge aa'pumaung, “Ninge tee noru'ansi o'nong,” teka teie tee bakaang botonanka siompua', tee tee tosi-bauko ee'noko tee kara masikung tee-koo otoa'. 5 Teka tee naning bakaang kara pinka'umaung, teie tee tee-koo tee Kumponing bakaang piaa dupearamaung. Ee'noko tee'koo nii' Kumponing-koo o'norining noru'marimaung. 6 Baa tee naning aa'puaing, “Ning Kumponing-koo o'nomaung,” tee' ee'na' nari' Jiisuu'pina' koonto' otoaing.
7 Ee dii' mmaikori', ninge tee dii'anko nerakung boto naurampima daariampa', teka tee urikung boto narung tee dii'ke Karistoo' komperira tutuntoma-ita oto'derurimaung, tee urikung botonoo' tero tareveru'nung. 8 Teka tee aung boto ninge enang daarirerompimatomaung tee deeka'pari nerakung boto bakaang masikeenoo' tee tee tee-koo Karistoo'koo ooampiru'nung ee'noko napo' dii'koo ooampimaunge. Ai' tee mutaanang tee tankinumaang ee'noko tee araka masikung tero arakavaring. 9 Baa tee naning aa'puaing, “Ning araka-koo o'nong,” ee'noko ba'maiko' munte'uma, tee tee mme' mutaanang-koo otong. 10 Teka tee naning ba'maiko' piaavumaung tee araka-koo otong, ee'noko tee tee te' araka-koo otoko kapoo'ke dua'antavuarupeu'. 11 Teka tee naning ba'maiko' munte'uaing tee tee mutaanang-koo otong, ee'noko teie mutaanange nanumang tokoo nanumatomanoo' noru'ua', teie mutaanange kaputu'antavuio' tee bakaang duta.
12 Ee aing nkaning toire', Kumponinge tee diikaang oraka' nkonanka tonta'deruring-koo Karistoo' bakaang miring-koo; tee'koo ninge tee aung kara dii'anko daariamang. 13 Dii'ke biumatakaampie noru'eri otong tee ee'nara naning uripo'keta otomaung. Tee'koo ninge tee aung kara dii'anko daariamang. Napo' dii'anko nemaa'anko daariamang dii'ke tee orara naning puru'eru'nung-koo.
Napo' dii'anko toirekaa'anko daariamang, dii'ke Niuma Kumponing noru'eri otomaung-koo. 14 Dii'ke biumatakaampie noru'eri otong tee ee'nara naning uripo'keta otomaung; tee'koo ninge dii'anko daariamang. Ee'noko napo' dii'anko nemaa'anko daariamang, ai' dii' teing purintariri otoring, ee'noko Kumponing bakaang kara tee dii'koo otomaunge ee'noko dii'ke puru'eru' tee naning orara.
Kansi'koong Aarumo Karaa'ampiauka'
15 Aung kansi' teing ninka bakaning kapoo'nanka ninka karaa'eriauka'. Baa tee naning aung kansi' karaa'uainge tee Niuma Kumponing piaavua' otong ee'noko Kumponing bakaang piaa tee-koo otoa'. 16 Aing teing ookara aarumonanka kansi'kooning aa'ning: mono bakaang pia siong ee'noko dutai karaa' ee'noko naning baka daangang. Aing teing Kumponing-etaining deea', teka tee tee kansi' bakaang. 17 Ee'noko tee kansi' teing ninka bakaning karakaraa'nanka tee paa'aravaing, teka tee naning Kumponing bakaang pia siompuaing tee, tee' nari' domampari otoaing ookara batei-koo.
Karistoo' Bakaang Karenara Tavo'ari Otoina'
18 Ee aing nkaning toire', batei due'umaang tee Karistoo' bakaang karenung pankaing poo'naang tee' ee'na' taaraveru'na'. Enang tee'ke mmau' Karistoo' bakaning kare-nupoong porora otorong. Tee'koo nii'ke noru'ampimaung aung tee asi'nung batei. 19 Aing teing nantoong nii'kooning deemparia' tero si'maaru'ning. Nii'kooning dei teing nii' ninka nari' otoropeu', teka teing tero tenkenau'noo'koo tasi'parampiri otong teing nii'kooning deeaing. 20 Teka dii' Tanuaang Meekung nkaveru'ning ee'noko dii'ke tee kara masikung noru'eri otong. 21 Dii'ke tee kara masikung noru'eriaung tampama daariampa', teeo dii'ke noru'eri otomaung-koo tee', dii' pinka'antarampima, ai' tee kapoo' tositosi tee ninka kara masikung ninka nari' otoreaung noru'eri otong dii'ke.
22 Tee tosi-nko baie? Tee ee'nara naning aa'pumaung, “Jiisuu' tee Kumponinge Tero Pako'pari'nii' deea' nii' domamurira taremurianoo'koo.” Tee tee ee'nara naning Karistoo'koo karenung. Teie tee tekang ookakang Bauma ee'noko Bauring daang-antavuremaung. 23 Naning otoa' Jiisuu' Kumponinge Baurinoo' penkempuma Kumponing baurukaa'koong deempari otopeu'nung, teka baa tee naning aa'pumaung, “Jiisuu' tee Kumponing Bauring,” tee ee'nara Kumponing baurukaa'koong deempari otomaung.
Tanuaang Meekunge Nau-antamurimaung Kara Masikung
24 Tee tampara doorenang dii'ke tutuntoma-ita taaraveru'nung tee Jiisuu' tee teroita Kumponinge Pako'pari'nii'koong tee tampa' pinka'eriaing ee'noko tee'koo dii' teing Bauring-koo ee'noko Bauma tekang-koo otori otoriaing. 25 Ee'noko tee tee kapoo' nii'koo maraka-antavuu'nung kompampiaing, tee ee'nara domaang oparavaung.
26 Aung tee dii'anko daariamatomaung teing ee'ning dii' tosiraarimaing biikaning aarumo nau-antarampima tee'. 27 Teka tee Tanuaang Meekung Karistoo'ke aruru'nung tee dii' ninka nari' otomatoaing, ee'noko dii' teing nii'nung naninge kapoo' nau-anta-koo kevi'dariaung. Tee Tanuaang Meekung narung makosi dii' nau-anta-koo ookara kapoo'nanka ee'noko tee bakaang kara masikung, daang deea'. Tee' ee'na' Tanuaang Meekunge nau-antaruru'na' Karistoo'koo pinka'dariri otoriai.
Nii' Teing Enang Kumponing Baurukaa' O'norining
28 Ee'noko enang tee dii' nkaning toire' tee ninka nari' otoriaing, tenang tee oro'paravainang dotumariaina' ee'noko maia'ke daka'muriauka' tee poko. 29 Dii'ke noru'eri otong Karistoo' tee koonto' ee'noko tee'koo ee' masika' noru'eriaing ookara tampa' koonto'na' otoromaing teing Kumponinge paravuru'ning.

- 1 JOONI
- ←
- 2
- →

© 1994 WBT