- 1 TESALONAIKA'
- ←
- 3
- →

3
Paula' Dotuaru'na' Timoti Toroarara Teing-koo Tampa' Doorevuko
1 Ee'noko tee'koo nii' baru' nemariaroo'naang; tee'koo nee'ke Sailas naankai aroo'ampesieeng teka Aateni-namono-koo si'muree'naang nee' nee'ka, ee'noko nee'ke botoampetu' tee Timoti dii'anko. 2 Timoti tee nee'maiko'pina', nee' ninka Kumponing-nung botovotonaa', tampara doorenang Jiisuu' Karistoo'koong nau-anta. 3 Tee botoampetu' puring-antarurii'naang, ee'noko unaunturii'naang dii'koo narung paapaa'ara'neeng-koo pore'anta kune'uma. Dii'ke dii'ka noru'eri otong tee' nari' pore'anta kune'ampii'naang Jiisuu'ke tero tampuu'na'. 4 Tenang dii' nii' ninka o'nori tee napo' nii'ke naurarampiko' mme' nkoaravaruko dama'ke tee nii' turamaariaining, enang ooveriko ee'na' nkomaarimaang. 5 Tee'koo, nemaravarui, nka namu'ke botoansieeng tee Timoti diikaang otooto' noru'koo piamora, aa'pamira, “Teing arekee' otorong: Sietani'ke paaravuriko mme' masika'antavai otong Karistoo'? Ai' dua'ariru'nunge?” – niikaang nko-nko daang deempara'neenga. 6 Teka tee Timoti toroarieeng nee'anko dii'ankoita. Ee'noko toroarara tampara minkunaa naumuresieeng diikaang baito-koo ee'noko diikaang piaa. Aa'muresieeng dii'ke nii' tampa' noru'mererima nee' napo' oo-koo aa'na' piarorimaung, tee' nari' nee' dii' oo-koo aa'na' piamoremana'. 7 Ee'noko ee nii'maikorori', tee' taaravampeta tee pore'anta ee'noko turang kune'ampimaung ampa'morema domang kuaa'moretu', diikaang baito purimpari otoko tasi'pampeta. 8 Dii' purintariri Kumponing-koo bi'dariri otoriko nii' Sailas dovang Timoti enang domamariri o'noring. 9 Enang tee nii'ke aa'na' tampara minkuampimaung Kumponing-koo dii'ke Kumponing tampa' siomperiko dotumarimaung-koo. 10 Aa'na' kunsimarimaung muung ee'noko doong dii' ninka ee'ning ninka oing oomeerii'naang. Ee'noko pakurarampiai dii' apuka'dariri otoing-koo diikaang baito-koo.
11 Enang tee Niuma Kumponinge ee'narai ee'noko Ovoring Jiisuu'ke koong-antavureaing niikaang taung dii' beero'koo nanampiainavung. 12 Ee'noko Ovoringe diikaang aarumo piaa-koong panka'antareruriaing bera aa'na' tampa' piaareeriaina' dii' dii'ka ee'noko ookara nantoong piaaverereriaina', tee' nari' nii'ke dii' piaararampimana'. 13 Ee'noko tee'koo puring-antaruriai tuumpi otoriaing deentariri otoriaina' meeka'dariri niikaang Kumponing ee'noko Niuma-koo uro'kanoo'ke tenang Ovoring Jiisuu' Toroaravainang teing ninka ookara bakaning meekupoong ninka.

- 1 TESALONAIKA'
- ←
- 3
- →

© 1994 WBT