- LUUKE'
- ←
- 3
- →

3
Joonie Jiisuu' Bakaang Taung Daare'uu'na'
(Mat 3:1-12; Mak 1:2-8; Jon 1:19-28)
1 Emu' tee Jooni, Sakaraia' bauring, mee'bora' sirakamaa'koo nempari otoko, tenang Kumponinge kara nauvuu' nantoong nauvurii'naang. Tee' nkoaru'nung tenang teie Taibiriasi ookara kansi'nanka-koo ovorimpari miring Siisa' nkavuu'noo'keta kivora-ita pa'noko' mare' deemparu'nang. Tenang aing aa'ning ovo'ma'nuka deempariri otoroko'nang: Poontiasi Pailati' Judia'navaro-koo, ee'noko napo' Eeroti' Kaaleli'navaro-koo, ee'noko baara'ma'nung Pilipi' aa'ning-koo Iturea, ee'noko Takonisi, ee'noko Laisaniasi' Abilini-navaro-koo. 2 Ee'noko Aanasi naanka Kaiapasi piristi' deto basira otoreko'nang; 3 Tenang ee'nang Kumponinge bakaang kara sira'koo botovuio' Jooni ookutunairue Joo'dani-nari-aapei nanuu'nung ee' daankiarama, “Bere'darira ntong-koo minkirarira meeka'antarariaing ee'noko Kumponinge diikaang oraka'nko tonta'deruriai.”
4 Daari Meekung-koo tee nakaronara Aisaia' bakaang karapo'nane'koo urikamu' minkuvuu'na' tee, aa'puma,
“Aurong narung naning-koong mee'bora' sirakamaa'koo bokuma aa'pumaang,
‘Maamu-antaveriaing tee taung Ovoring bakaang.
Koompevuriai poainavung.
5 Ookara biri'nairu maanto'antaveriai,
Ee'noko ookara iu'nanka ee'noko i'nunairu tanoomperiai.
Ave'ave'nairu taung-koo koomperiai,
Ee'noko ariiruteriirunairu naroomperiai.
6 Ee'noko ookara nantoonge ooaavaing tee Domang-anta
Kumponing-etaing.’ ” (Aisaia' 40:3-5)
7 Karinga nantoong poroko'nung Jooni-koo ntong-koo minkivurima meeka'antavurii'naang. Ee'noko aa'puriko', “Dii' borukoporonuka, baie aa'duri dii' tamung ntong-koo minkirarira meeka'antararima koo'dariaining Kumponing bakaang iira tavo'kuaing-eta? 8 Masika' bere'dariaing tee-koo sinang oro'paravaina'. Tamung dii'ka aa'periauka', ‘Eebaraami' tee nii'ke niuma otong,’ ai' masikung ninge naurampimang Kumponinge tee Eebaraami' baurukaa' aing-eta kapananka-ita nkovuripeu' dii' pari'anta-koo, domang iveka'dariko deeko'. 9 Teri' marekenari' teri' maamuari otong koi'koo okora'. Dii' teing koi' makosinuka. Dii'koo ookara sinang tampara nkaveriauka'ning tee nokiraarira nta'koo dua'daariaining.”
10 Ee'noko karika'ke nia'au'nung, aa'paama, “Enang aming nkoampii'naang nii'ke bere'maririnoo'keta?” 11 Ee'noko teie maku'evurima aa'puu', “Baa tee naning mononopa' kenaa'ka oto'evuinge nii'nung oto'evuaung nii'naa' avuaing. Baa tee naning taamang oto'evuinge tee' nari' nkovuai.”
12 Napo' taakisi nkanuka ntong-koo minkiarira meeka'antavarii'naang porora aa'pau', “Nau-anta, nii'ke napo' aming nkoampii'naang?” 13 Ee'noko teie aa'puru', “Miru'nii'noo'keta bono' divu'eri nii'noo' nkaveriauka'nung.”
14 Napo' piatooronukai˜ nia'au', “Nii'ke ee'ninge napo', arekee' nkoampii'naang?” Ee'noko teie aa'puru' teing, “Naning tamung taverima, nii'noo' daang tuumpierima, bakaang kapoo' bakiaa'eriauka'. Diikaning moo'koo araarimaing-koo doturarimatoai.”
15 Nantoonge Tee Domang-anta Kumponinge tero Pako'pari'uu'nung˜ bakaang bateinang tavo'aravaing-koong basiario' noru'aama biikaang domange Jooni-koo nia'kaama aa'paako', “Aunge pa tee nempampimaung.” 16 Tee'paako maku'urima aa'puu'nung, “Ning aa' tee Domang-anta nemperimaung deea', tamung ntong-koo minkirampima meeka'antarampimaang, nka tee ning aa'na' apoo'mui otoing iirakuta mme' pomaang, doonge-taara˜. Tee ee'nara poko aa'na' tampa' taaraveriai, ai' teie tee meeka'antaruriaing dii' Tanuaang Meekung ninka ee'noko nta' ninka. 17 Teie, tee simpe'nkoi˜ teing makosinuka bakaang muu'koo kuunga onkeonke'uriaing, ee'noko teing makosinuka deeaing tee-koo nta'koo siri'paa'koo tai-antavuriaing.”
18 Tee' nari' amutemurii' tautaunanka ninka tampara doorenang daankivuko'nung teing-koo nantoong-koo. 19 Teka Joonie tee ovo'ma' Eeroti' turampuu' baara'ma'nung ba'aang Erodiasi' nampuu'nung-koo ee'noko nii'ning kapoo' oreng mmau' nkovuu'nung-koo. 20 Ee'noko Eeroti'ke oraka'nko nkovuma Jooni kiimata-koo sipuu' bakaning oraka' nkonanka-koo dau pau'ui.
21 Teka Jooni mme' kiimatavarava' nantoong ntong-koo minkivurima meeka'antavuriko'nang Jiisuu' tenang teing ninka nari' ntong-koo minkivura meeka'antavuu'nunge. Ee'noko tee Jiisuu' kunsiarako paning daate'aru'. 22 Ee'noko Tanuaang Meekung tee-koo siaru' kuukuu'naumpui, ee'noko tee-koo dau otoko kara auromparu' paning-eta aa'puma, “Da' tee nnuring ninge piaaramaung. Ning da'koo aa'na' dotumaramaung.”
Jiisuu' Bakakatauro-koong Deerunoo'
(Mat 1:1-17)
23 Jiisuu'ke tee bakaang nko-nko mare' beenaumo kivora-pina' deemparama tutumpuu'nung. Nantoonge Josepa' bauring-pina' noru'aako'nung.
Tee Josepa' tee Eelai' bauring.
24 Tee Eelai' tee Maatata' bauring.
Tee Maatata' tee Liivai' bauring.
Tee Liivai' tee Melekai' bauring.
Tee Melekai' tee Janai' bauring.
Tee Janai' tee Josepa' bauring.
25 Tee Josepa' tee Matataiasi' bauring.
Tee Matataiasi' tee Eimos bauring.
Tee Eimos tee Neeamu bauring.
Tee Neeamu tee Eslai' bauring.
Tee Eslai' tee Naakai' bauring.
26 Tee Naakai' tee Meeata' bauring.
Tee Meeata' tee Matataiasi' bauring.
Tee Matataiasi' tee Siemen bauring.
Tee Siemen tee Joseke' bauring.
Tee Joseke' tee Joda' bauring.
27 Tee Joda' tee Joanang bauring.
Tee Joanang tee Reesa' bauring.
Tee Reesa' tee Serababele bauring.
Tee Serababele tee Sieluteala bauring.
Tee Sieluteala tee Neerai' bauring.
28 Tee Neerai' tee Melekai' bauring.
Tee Melekai' tee Eidai' bauring.
Tee Eidai' tee Kosang bauring.
Tee Kosang tee Elemadang bauring.
Tee Elemadang tee Eere bauring.
29 Tee Eere tee Josiua' bauring.
Tee Josiua' tee Eliesa' bauring.
Tee Eliesa' tee Joring bauring.
Tee Joring tee Maatata' bauring.
Tee Maatata' tee Liivai' bauring.
30 Tee Liivai' tee Simioni' bauring.
Tee Simioni' tee Juda bauring.
Tee Juda tee Josepa' bauring.
Tee Josepa' tee Jonang bauring.
Tee Jonang tee Elaiakim bauring.
31 Tee Elaiakim tee Melia' bauring.
Tee Melia' tee Meena' bauring.
Tee Meena' tee Matata' bauring.
Tee Matata' tee Neetani bauring.
Tee Neetani tee Deevita' bauring.
32 Tee Deevita' tee Jeese' bauring.
Tee Jeese' tee Oobete' bauring.
Tee Oobete' tee Booasi bauring.
Tee Booasi tee Salamong bauring.
Tee Salamong tee Naasoni bauring.
Tee Naasoni tee Aminadapi' bauring.
33 Tee Aminadapi' tee Araminu' bauring.
Tee Araminu' tee Aarani' bauring.
Tee Aarani' tee Eesirong bauring.
Tee Eesirong tee Peeresi bauring.
Tee Peeresi tee Juda bauring.
34 Tee Juda tee Jeekopi' bauring.
Tee Jeekopi' tee Aisake' bauring.
Tee Aisake' tee Eebaraami' bauring.
Tee Eebaraami' tee Teera' bauring.
Tee Teera' tee Neeoo bauring.
35 Tee Neeoo tee Seraka' bauring.
Tee Seraka' tee Reu' bauring.
Tee Reu' tee Peleke' bauring.
Tee Peleke' tee Iibere' bauring.
Tee Iibere' tee Siila' bauring
36 Tee Siila' tee Keenani bauring.
Tee Keenani tee Apasata' bauring.
Tee Apasata' tee Siemi' bauring.
Tee Siemi' tee Nooa' bauring.
Tee Nooa' tee Leemeki' bauring.
37 Tee Leemeki' tee Metusela' bauring.
Tee Metusela' tee Iinoke bauring.
Tee Iinoke tee Jerete' bauring.
Tee Jerete' tee Maaleli' bauring.
Tee Maaleli' tee Kenan bauring.
38 Tee Kenan tee Iinosi' bauring.
Tee Iinosi' tee Set bauring.
Tee Set tee Aadama bauring.
Tee Aadama tee Kumponing bauring.

- LUUKE'
- ←
- 3
- →

© 1994 WBT