- KOLOSI
- ←
- 3
- →

3
Nii' Teing Kumponinge Karistoo' ninka Nari' Daa'antamurining
1 Dii' teing Kumponinge Karistoo' ninka nari' daa'antarurining nerakung domaang-koo. Tee'koo dii'ke kapoo'ning paning-aapening naing piarori otoriai te' ee'noo' Karistoo' otoinoo'ning, Kumponing-koo tampavine-koo daurarompari ba'nanui. 2 Diikaang noru'ke deto basina' kapoo' paning-kooning noru'eri otomatoai, kapoo' kansi'kooning noru'eria'. 3 Ai' dii' teing kansi'nameng-koo dooru'ning pina' oro'nuka, ee'noko diikaang domaang tee Karistoo' ninka baku'ari otong Kumponing-koo. 4 Karistoo' tee diikaang domaang okovenung, ee'noko tenang Karistoo' napo' oro'paravainang dii' tee' nari'ke tee ninka nari' oro'dariainge teke sirapo'ke Kumponing bakaang meenasi komperi.
Karistoo' Nii'koo Domang-koo Otoko Nii' Neraka'mariri O'norimana'
(3:5–4:18)
Tee Urikung Aarumo Orara Nii'keta Tonta'ampiai
5 Tee'koo kapoo' kansi'aapening dii'koo otoining boo'antaveriai aa'ning: kaukauro nko, noru' ku'mi', karakaraa', mamairo, ee'noko onou oko'oko-koong, tee' tee' kumponing daang-koong siona'. 6 Tee temurii' kapoo' nkoaamaung-koo tee Kumponinge teing taarapiikanuka kiimata-koo iira ninka poaing te'mung. 7 Aing teing aarumonanka dii'ke tero nkoveriko'ning tenang dii' temurii' aarumo-koo kuung otori. 8 Teka enang aing aarumo ee' oro' dii'keta tonta'eriai: iira, turang, oraka' mantong, poore' ee'noko deu'. 9 Tosireeria' otoai, ai' dii'ke tee, tee urikung onou tero tonta'eru'nung teing ninka bakaning aarumonanka ninka. 10 Enang tee dii' onou nerakung deentaririning Kumponinge nkovuing, ee'noko teie doong kante paari-antavumaung tee-pina' oro'paraa'naang tee masika' kenkumperiaina'. 11 Enang tee neraka'darira tankatankaang dii'koo meu'ke otoa'. Kiriki'nupoong, Ju'nupoong-eta tankaamparia', dopa' toto'nii'nuka toto'pariaing-eta tankaamparia'. Ee'noko nantoong amutemuu' namuu'pina' otorong. Botovotonaa'nuka ee'noko osikaiaang nari' otorong – ai' Karistoo' tee ookara-koo nari' otong ee'noko teie narunge nii' bakaning ookara komuri otomaung.
Otori Piaa Oro'antaveri otoriai.
12 Dii' teing piaarurira Kumponinge bakaning meekupoong deentariri otorii'naang miru'durining. Tee'koo aing aa'ning aarumo kuruntariri otoriaing: domang-eta piaa bauko, tampa'nko, boonko oto', dooroonto', ee'noko mii'kui oto'. 13 Naruna' naruna' oraka' noru'deeria' otorimaatoai. Nii'nung ninka minkuminku otoko deeko' tonta'antareereai tee' Ovoringe tonta'antaruru'na', ee'noko dii'ka tee' nari' tonta'antareerimaatoai. 14 Ee'noko ookara-koo daua piaa oto'deruriai, dii' ookara naro'ka dupeari narung onou deeng-antaruriaina'. 15 Ee'noko tee Karistoo'ketaing mooa taura'periaing teie tanataruriaina' tee diikaang domang, dii' ee'ning Kumponinge bokururu'ning tee-koo mooa-koo kuunge narung mono makosinuka deentariri, ee'noko ookara batei-koo tampa' tamperimaatoai.
16 Napo' tee' Karistoo' bakaang karai maanto'duri otoriai, aa'noko dii' tee matauna' nau-antareeriai ee'noko tautaureeriai pakureerima, ee'noko kenararimatoai teinge aa'ninge: Daari Meekung-koo daarinii'nankai, nantoonge toroaamainge ee'noko Tanuaang Meekunge karantavuko˜ kenanankai tampara tamperima Kumponing-koo diikaang domange. 17 Ee'noko aming kapoo'nanka dii'ke nkoveriaining, karai ee'noko nko-nkoi, Ovoring Jiisuu' Karistoo' bakaang miring-koo nkoverima Kumponing tee bauma-koo tampa' tamperimaatoaing Jiisuu'koo kuunge.
Nampeesinii'nuka Otoroaina', Biurukaa' Nari'
18 Dii' manii' nampeesinii'nuka, dii'unkaampi biikaang kara aroo'erimaatoai tee' Ovoringe pia-antaruri otoina'. 19 Napo' dii' donkaang nampeesinii'nuka dii'ankaampi piaaverererimaatoai booni' antavereria'. 20 Napo' dii' biurukaa'ke diumaraang taaraverererimaatoai ookara kapoo'nanka-koo, ai' tee'koo tee Ovoring dotuaramaung. 21 Dii'ke biumaraange diurukaa' iirang-antaverereria' otoai konte-antavereri'neenga.
Mintoong-nupoong Ee'noko Tanata Nkonuka
22 Napo' dii' botovotonaa'nuka diikaning kansi'kooning ovontung taaraverererimaatoai ookara kapoo'nanka-koo, tenang dutai ooraario' naro' deea' tampa' ooraariaina' noru'eri, teka aroo'dariri mintoontarimaatoai Ovoring-koo mintoona' nari', naning-koo deea'. 23 Kapoo' nko-nko nkoveriaing tampa' diikaang domang-eta nkoverimatoai Ovoring-koo mintoompevurimaung-pina' noru'eri, naning-koo deea', Ovoring-eta barenku nkaveriaina' noru'eri tee diikaang moo'; 24 Ai' dii' teing tee-koo Ovoring Karistoo'koo dai'dariri mintoontarimaing. 25 Teie naninge kapoo' orara nkovumaatoainge tee maku'noo'koo tee orara nkavuaing, tee moo' tee kapoo' orara nkovumaung-koo ee'noko naninge baari'uauka'nung.

- KOLOSI
- ←
- 3
- →

© 1994 WBT