- JEEMISI
- ←
- 1
- →

Ane' Karavotonane'
JEEMISIE
Daarivuu'nane'
Kara Baavootunanka Ane'kooning
1:1 Parapaarananka Kune'ampira Kumponing-koo Ima'mariri Tampa' O'noriaina'
1:19 Nii'ke Kumponing-koo Aroo'marimainge Nantoong Tampa' Nkoarampiaing
5:7 Purimariri Kunsimariaing Ovoring Toroaravaina'mung Nempampima
Parapaarananka Kune'ampira Kumponing-koo Ima'mariri Tampa' O'noriaina'

1
(1:1-18)
1 Aung ane' karavoto˜ ninge Jeemisie daariamang tee Kumponing ee'noko tee Jiisuu' Karistoo'daang beekaang botovotonaa'ke. Tampa' tampamang dii'koo kivora-ita kenaanka muu' Isireeli-nupoong-koo avitoitoi purarenka'dariri otorimaing-koo.
Parapaarai Baito Purimarimaung Noru'ampima Keekoo'mariauka'
2 Ee mmaikori', ni'ninka nari' Jiisuu'koo baitorarimaing, doturoturariri otorimaatoaing tenang kapoo' avutevu' parapaarananka kune'erima. 3 Ai' dii'ke tee noru'eri otong tenang diikaang masika'anta teie parapaarai paararuriko tee, da'deng apukaruu'kiria' otorimaatoai. 4 Ee'noko tee' pinka'dariri otorikotaa' koonto' ima'dariai Kumponing bakaang pia narung tampa' siomperima ookusii'eri, nii'noo' siperia'.
Naning Matau-koo Apuka'parara Deeko' Kunsiaravaing
5 Dii'koo naning narung matau-koo apuka'parara tee Kumponing nia'uaing, tee ookara nantoong-koo avusiro', domang manki'oa', ee'noko teie avuaing tee. 6 Teka tee baito ninka eentavaravaing noru' keekoo'arava', ai' tee keekoo'aramaung tee tee-pina' boo'a dovinge avitoitoi bereravumaung. 7-8 Teie naninge ee' noru'uai: Naning noru' kenaankai tee kapoo' nkavuarupeu' Ovoring-eta, bakaang aarumo ookara naro'ke pinka'aravaung deemparako.
Tautau Aa'ning-koo Kapoo'koo Apuka'parimaing Ee'noko Maneearimaing
9 Teing ata'oinku nii'maikorori' teing dotuariai Kumponinge deto kompurimaung-koo. 10 Ee'noko teing nantoong mmau'po'nupoong tee dotuariai Kumponinge doonko otoromanoo' tasi'antavuru'nung-koo, ai' teing tee-pina' kaakaa' napo' namu'ke boomaung. 11 Duaa' tee uipaarii' naapu ninka daa'aramaung ee'noko baa'nanka mara'antavukoo', napo' kaakaa'nanka dua'arikoo' ee'noko tampa' oro'noo' tenang paa'arakoo'. Tee' nari' napo' teing nantoong mmau' kavo-po'nupoong paa'ariaing teing biikaning nko-nkonanka nkoaamaing.
Kumponinge Nii' Tampa' Nkomurimaung, Oraka' Nko-koo Baramuriaung
12 Biraanke-nupoong teing nantoong parapaaranankai apukaruu'antavuriaung-koo, ai' te'mung ookara parapaarananka puru'aara teing tee biikaang moo' nkasiiaavaing, tee domang-anta Kumponinge maraka-antavuru'nung teing-koo tee pankaruntoompaamaing-koo. 13 Tenang naninge parapaara kune'uma tosiarama aa'puauka', “Kumponinge orara nko-koo paaramumaang,” ai' naninge Kumponing orara nko-koo paaravuarupeu' ee'noko teie baka naning tee' paaravuarupeu'. 14 Teka tee nantoonge kantena' parapaara kune'aako teie biikaang karaa' orarai narunge teing tosivurima barampurikoo' orara aarumo nko-koo. 15 Teka tee karaa' domang-koo nare'ukotaa' oraka'nko basi-antavuu'naang, ee'noko teketa otokotaa' orara aarumo panka'parara boo' basiaraa'naang. 16 Ee mmaikori' piaarampimaing, tarerariai dii'ka tosirarima nii'na' noru'eri'neeng, ai' Kumponing tee orara nko-koo paaramuriaung. 17 Ookara kapoo' paning-eta pomaing teing tampeng naing, ee'noko ookara avuavu'nanka tampeng masikeng teing Kumponinge nii'koo depeto po'antavumaing tee Ookara Araka Okonara deempario'. Tee aampari'arava' araka narung naumurimaung. Mutaananameng tee-koo otoa'. 18 Teie nii' baurukaa' deeng-antamuru' bakaang kara masikung taara-antamurira. Baka piavora tee' nkomuru' nii' tutuna'nupoong o'norii'naang ookara bakaning nkovuru'nanka-koo.
Nii'ke Kumponing-koo Aroo'marimainge Nantoong Tampa' Nkoarampiaing
(1:19–5:6)
Kara Taaravampira Meumpampiaing
19 Ee mmaikori' piaarampimaing, tee aung noru'eriaing: Ookara naruna' naruna' namu'ke kara taaraverimaatoai, teka maku'koo ee'noko iira-koo iri'naruntaria' otoai, 20 ai' naning bakaang iirai aarumo koonto' Kumponing bakaang narung tavo'antavuaung. 21 Tee'koo teing aing aa'ning enang siperiai: aarumo ku'mi' ee'noko domang orarai maanto'ui oto'; ee'noko tee kara Kumponing bakaang dii'koo keempuko baroromperira aroo'eriai, tee tenaarei dii' domang-anta-koo makosinaare.
22 Tee kara tamung taaraverima tosirariauka', teka taaraverima nkoverimatoai. 23-24 Ai' dii'ke ampa'dori siomperiaung deeko' dii' teing tee-pina' naning bakaang oing oorara-koo ooarama tenkenura namu'ke ampa'opeu' bakaang oing oro'oro'na'. 25 Teka tee Kumponing bakaang kara koonto' unaa-anta-koong, ee'noko baa tee naning tee kara kuung oovumatoaing kapoo' nauvumaung nko-koo ampa'oa', teie tee bakaang nko-nko-koo kuunge biraanke nkavuaing.
26 Naning dootuu'nung tamparama bakaang karang makosina' minkuvuaung tee, bakaang domang tosi-antavarapeu' ee'noko bakaang dootuu' daange. 27 Tee dootuu'koong aarumo kiiroraa' masikung ee'noko pituaravaung Niuma Kumponing-koo uro'kanoo'ke tee aung: Naning maantuaara' ee'noko teing naaroonku beero'urima pakuvurimatoai ee'noko naning baka tanatavari otoai kansi' bakaang aarumo orari-antavu'neeng-koo.

- JEEMISI
- ←
- 1
- →

© 1994 WBT