- JEEMISI
- ←
- 5
- →

5
Kavo Mmau'po'nupoonge Moo' Orara Nkavaavaina'
1 Enang ooveriko dii' kavo mmau'po'nupoong, enang bairarima birontariaing arikananka kune'eriaining-koo. 2 Ookara kapoo' diikaning teing dera'oroaining ee'noko diikaning mononopa'nanka pumpu'ke taiaavaininge. 3 Ee'noko diikaang kooro ee'noko siliva'nanka takarau'oroaing, ee'noko teie takarau'noo'ke tee diikaang mosii' sira'duriko tora'kiriaing nta'ke kate'during-pina'. Dii'ke tamung oosierimaung-koo teinankai tuumpiruriaing asi'na'mung Ovoringe simpe' nkovuko. 4 Ooveriko, teing dii'koo mintoomparimaing mintoong daaka'deraariko tosiererima moo' pinka'evurererikoo', ee'noko tee ee'nara mooni' baku'erimaung Ovoring Iirakuta-koo punkang-koo biromparamang, teing kavu'nupoong biikaang birovirong ninka. 5 Ee'noko dii' teing nantoong koonto'nuka tuutunampererima dupisi'erererimaing bii'ka avo'avo'daariaruko; 6 Anke kansi'koo otoritaa' tee dii' ookara kapoo'nanka piarorimaing oto'derurimaung, ee'noko teing-koo doturarima otorikoo' Ovoringe tuutunanturima mosianung-aape botoruriaina'mung nemperi, pooro' pina' tamung doreng-antavarima te'mung domang tampe'aariaina'mung nempaamana'.
Purimariri Kunsimariaing Ovoring Toroaravaina'mung Nempampima
(5:7-20)
Manki' Puru'ampiri Purimariai Ovoring Nempampima
7 Tee'koo, ee mmaikori', teinge tee' oraka' nkoraariko mii'kiri otoriai poaina'mung nemperi. Ooverimang tee naning mintoong bauko sinang petaa'oainoo' nempui ka'duuari otomaung tee taamang tampara kansi'keta nkavuaina'mung noru'ui. Tutuntoma-ita bera o'domai basi tampa' tarevumaung. 8 Dii' tee'ke, ima'dariri ka'duurariri otorimaatoai, ai' Ovoring poaina'mung tee doong due'uing. 9 Minkuminkureeria' otoai, ee mmaikori', tuumpiruri'neenga. Ooveriko, tee Simpe'nko˜ tee karanaang-koo donkonui otong. 10 Ee mmaikori', teing urikupoong nakaro-nupoong˜ io' oovereriaing, tee Ovoring bakaang miring ninka kareaako'ning. Teinge arikung kune'aama ka'duuariri otoroko'na' tampa' tasi'perira siomperiaing. 11 Enang noru'ereriaing, teing turampaariko domang tampa' nari' otoroko'ning biraankenuka tamparampimaing. Narung tee Jop, bakaang domang maamuari otoko'na' taaraverimaunge amutemurii' manki'anta ninka, ee'noko tee' Ovoringe tampa' botu basi-antavuu'na' tasi'peri otong. Teie Ovoringe nii' napo' tee' nkomurimaung piaae maanto' deemparitaa'.
Marakamariauka'
12 Ee mmaikori', ookara-koo daua ee' noru'eriai, o'nori marakamaria' otoai paning-aape ee'noko kansi'aape nii'noo' nii'ning kapoo' tampampima, teka masikung deeko' tamung “ee'” tamperiai, ee'noko masikung deeaung deeko' tamung “a” tamperiai, tuumpi kune'eri'neenga.
Naning Koompari Otomaung Bakaang Kunsi Tee Purinto'
13 Dii'koo nii'nung manki' kune'umaung deeko' kunsiaravaing. Napo' nii'nung domang kuaa'oi oto' otomaung deeko' Ovoring kenavuma daangampuaing. 14 Napo' dii'koo nii'nung siipavomaung deeko' dootuu'koo urantanuka-koo botoaravaing, ee'noko teinge tee kunsiaavaing duunie sisi'aama Ovoring bakaang miring-koo. 15 Ee'noko baitoariri kunsiariko Ovoringe domampura deto i'ampuai tee. Ee'noko orara nko-nko nkovuu'nung deeko' tonta'antavevuai. 16 Tee'koo diikaang oraka' nkonanka sirasira'darimatoai nii'ning dii'maikorori'koo. Ee'noko napo' kunsi-koo pakureerimaatoai taarevoroaina'. Ai' tee kunsi naning koonto' bakaang tee aa'na' purinto'po'nung kapoo' nko-koo. 17 Eliasi tee naning tee' oro' nii'pina' bakaang aarumo, nii'na'mung tee aa'na' kunsiaru' apo'uaroo'naang beenaumo mare'koo bera ˜nau-taa kaara, ee'noko tee' nari' apo'uaruu' kansi'. 18 Teketa napo' dama'ke kunsiario' paning-eta apo' pou', ee'noko kansi'ke bakaning sinananka tavo'antavuru'.
Baa Tee Kumponing Bakanavung Sipupeu'nung Tee Napo' Bere'antavampiai
19 Ee mmaikori', dii'koo narung tampara aarumo sipui pooarako deeko', narunge koong-antavuaing tee. 20 Noru'eriaing, baa tee naninge tee pooaru'nung koong-antavuaing teie tee bakaang tanuaang boo'parapeu'noo'keta domampuing. Bakaning mmau' orananka tonta'aravaing deeng-antavuing.
Basi te'.

- JEEMISI
- ←
- 5
- →

© 1994 WBT