- JOONI
- ←
- 7
- →

7
Jiisuu'ke Paroro Bare-koo Oto'koong Oovuu'naang Nanuu'na'
1 Teketa tee dama'ke Jiisuu' Kaaleli'namenge nanuko'nung. Judia'namenge nanu'koo piavoaruu' Ju'koong ovontunge te' otoroko'ninge tavaava'naang piavoroko. 2-3 Ju'nupoong biikaang Paroro Bare-koo Oto'koong due'uio' Jiisuu' baara'mainkaange aa'pau', “Ameng sipera Judia'nameng-koo naniaing dakaning barevare-nupoonge dakaang nko-nko ooaavaina' nkovemaung. 4 Naning kapoo' nkovumaing ookarai oo-koo piavoi baku'uarupeu'. Tee'koo aing kapoo' ookara nkovemaung deeko' sirapo' si'daravaing ookarai ooraara masika'antaraavaina'.” 5 Teinge bane baara'mainkaange masika' antavaava' tee'pau'. 6 Ee'noko Jiisuu'ke teing aa'puru', “Nkaang doong mme' makotua'. Ookara doonanka dii'koo makosi. Kapoo' otoa' dii' avo'duripeu'nung. 7 Kansi'nupoonge dii' munte'koo makosi deea', nka ning munte'maamaung doong kante ninge biikaang aarumo orara sira'pamaung-koo. 8 Berira naniriaing paroro-koo. Ning mme' nanamparoo'naang tee-koo paroro-koo, ai' ning nkaang doong mme' makotua'.” 9 Ee'noko tee' nauvurirai'nange tee, Kaaleli'nameng-koo teke otou'.
10 Teketa baara'mainkaang paroro-koo ureai beroio' Jiisuu'ke dama'keta sira'parava' baku'aritaa' siompuru'. 11 Ee'noko Ju'koong ovontunge besi'aako' tee-koo paroro-koo, aa'paama, “Tee are' otong?” 12 Ee'noko tee karika' iaampeema nii'ninge aa'paako', “Tee naning tampara.” Ee'noko nii'ninge aa'paako', “A, teie nantoong tosivurima orari-antavurimaung.” 13 Nka baru' sirapo'ke minkuaavaruko' avoreaitaa' biikaang ovontung-koo.
14 Ee'noko paroro-koo navaro opario' Jiisuu' dootuu'nava pankava-koo kuung tumparara kara nau tutumpuru'. 15 Ee'noko Ju'koong ovontung ta'ninaama aa'pau', “Keei. Aung naning sikuru'aravaruu'nunge arekee' kapoo' avutevu' noru'ui otong?” 16 Jiisuu'ke aa'puru', “Ninge kara naurampimaung ning ninka nkaang deea', Kumponing-eta pomaung, ning botomuu'nung-eta. 17 Teinge Kumponing bakaang pia nko-koo okovuriainge ning nkaang kara tasi'paavaing Kumponing-etaing deeko' nii'noo' tamung nkaang noru'keta karomaung deeko'. 18 Naning baka bakaang noru'keta karomaung baka daangang piavoma, ee'noko naning tee botovuu'nung bakaang miring pankaing deemparaa'naang piavomaung tee, tee naning koonto', daang minkuvuaung. 19 Moosesie ee boto aruria'? Ee'noko dii'koo narung otoa' doma tee boto siompumaung. Aming-koo dii'ke dupisi'merii'naang piarorimang?” 20 Ee'noko karingai maku'aama aa'pau', “Da' ma'naang orara-po'nung. Baie da' taruu'naang tantumang?”
21 Jiisuu'ke maku'urima aa'puru', “Ninge narung nko-nko pankaing nkoanko ta'niniru'. 22 Moosesie naururu' diurukaa'koong dopa' napu'erii'naang. Tee ee'nara aarumo Moosesie koonto' tutumpua', dii' diikakatauroi tutumpau'nung, ee'noko tooto' donkaani-koong dopa' toto'perimaung bane Uaana'mung. 23 Dii'ke tooto'nung dopa' napu'erimaung Doong Uaana'mung Moosesi-nung boto siomperitaa'. Enang aming-koo dii' iirarorimaang ninge naning mono ookutunung taare-antavansio' Doong Uaana'mung-koo? 24 Tamung daunaa'keta tuumpimeriauka'. Tampa' mataueri aarumo simpe'eriai.”
Jiisuu'koo Nia'eema Tata'eu'na'
25 Nii'ninge Jerusalema'nupoonge aa'pau', “Ee', masika', aung tee ee'nara naning tavaava'naang mau'aamang, ape'? 26 Ooveriaing, aung ee'nara tee sirapo'ke karoko naninge karavua'. Niikaning pankainankai pa tee Kumponinge Pako'pari'nii' tasi'pai otong, ai' arekee'? 27 Nka tee Pako'pari'nii' poaina'mung naninge noru'uauka'nung areketa poainge, ee'noko nii'ke noru'ampiri otong aung pou'noo'.”
28 Teketa Jiisuu'ke dootuu'nava pankava-koo kara nauvurima aa'na' karoma aa'puu', “Ee', dii'ke noru'meri otong, ee'noko mou'noo' noru'eri otong. Ning a' ninka moa'. Nka tee ning botomuu'nung tee masikung dii'ke noru'eria'. 29 Teka ninge noru'ansi o'nong tee, teie botomuio' ning tee-ankoita mou'nung.” 30 Ee'noko teinge tee moo'koo kariaama moo'aavaruko'. Naninge tanka' pante'ua' tee-koo, bakaang batei mme' makotuaruko. 31 Ee'noko karingai nantoonge tee masika'antavaama aa'paako', “Tee Kumponinge uripo'keta Pako'pari'nii' nii' domamuri taremuriainoo'koo porai'nange arekee' taa'ni'anta nkovuaing aung naning bakaang-koo dau basinoo'? Makotua'.”
Piatooronanka˜ Jiisuu' Dai'koo Kasiaavaruu'na'
32 Karingai tee' minkuminkuaako teinge Boto Keperuu'navitue taaravau'. Taaravaara tee teinge ee'noko piristi'koong ovontunankai nii'ning Piatooronanka botoaaru' Jiisuu' moo'aava'naang. 33 Jiisuu'ke aa'puru', “Ning dii' ninka oki'noo' mme' o'noriaing, teketa napo' toromaravaing ning botomuu'nung-anko. 34 Dii'ke ning besi'meriaing ee'noko oomeriauka'nung, ai' ning o'noainoo' dii' beriarupeu'.” 35 Ju'koong ovontunge bii'ka kareaama aa'pau', “Are' nanuko nii'ke ooampiauka'nunge? Ai' Kiriki'nupoong biikanameensi'aape nanuu'naang nii'koong nii'ning ninka otoroo'naang, ee'noko teing akopo'nupoong Kiriki'nupoong kara nauvurii'naang dee'ma. 36 Teie aa'muring, ‘Dii'ke ning besi'meriaing ee'noko oomeriauka'nung.’ Ee'noko napo' aa'muri, ‘Dii' beriarupeu' ning o'noainoo'.’ Tee miru'noo' aming tee' minkuvuing?”
Jiisuu' Ntonari Domaang-po'nari Tamparama Daankiaru'na'
37 Paroro-koong asirana'mung bakei aa'na' meeka'na'mung. Te'mung ee'na'mung Jiisuu'ke donkonura aa'na' karoma aa'puru', “Dii'koong naning tee nukaa'doma ning-anko pora naikiaing. 38 Daari Meekung-koo daariari otoina' aa'pumana',
‘Naning tee ning masika'antamumaung ntonari domaang-po'nari tunsi-eta koo'uaing.’ ” (Aisaia' 58:11; Sekaraia 14:8)
39 Jiisuu'ke tee' minkuvuu' Tanuaang Meekung minkuvuma. Tee ee'nara Tanuaang Meekung teinge Jiisuu' masika'antavaako'ninge due'ka nkavaava'naang. Te'mung ee'na'mung tee' minkuvuko Kumponinge Tanuaang Meekung avuria', Jiisuu' meenasi-koo mme' daa'aravaruko.
Nantoong Turampeeko'na' Jiisuu' Taaravaara
40 Jiisuu'ke tee'puio' mmau' nantoonge karika'ke otoroko'ninge taaravaara aa'pau', “Aung naning masika' tee ee'nara nakaronung Kumponing-etaing.” 41 Ee'noko napo' nii'narionge aa'pau', “A, tee Pako'pari'nii' Kaaleli'keta poauka'nung. 42 Daari Meekunge ee' minkuvumaang: Tee Pako'pari'nii' Deevita' bakanamuiaang-koo tavo'kuaing, ee'noko Beeteleema'navuntu'koo ponto'aravaing, te' ee'noo' osi Deevita' otoko'navuntu'koo.” 43 Teketa tee, ookara teing nantoong paroro-koo poru'ning pokapoka'ariru' Jiisuu'nung minkunaa tata'eema. 44 Nii'ninge moo'aara dai'aava'naang piavorou', nka naninge birenge kompua'.
Ju'nupoong Biikaning Pankainankai Masika'antavaavaruko'na'
45 Teketa tee Piatooronuka toroariru' piristi'koong ovontung-anko Boto Keperuu'navitu-anko. Toroariko nia'aarima aa'paaru', “Aming-koo dii'ke tee bokueri poria'?” 46 Ee'noko piatooronukai kara maku'aarima aa'paaru', “Naning tee' karoaung tee karomana'.” 47 Ee'noko teinge Boto Keperuu'nukai maku'aarima aa'paaru', “Dii' ee napo' teie papaara-antarurining? 48 Nii' nantoong pankainanka-koo ee'noko Boto Keperuu'navitu-koo naninge baitoaring tee-koo? Otoa'. 49 Teka aing karika' Moosesi-nung boto noru'aava' Jiisuu' siompaama barakosi'nii' otorong.” 50 Nikodemasi teing-koong narung otoko, tee ee'nara tero Jiisuu' beero'uu'nung. Enang teie aa'puru', 51 “Niikaange botoi taura'muria' naning boo'koo tang-koo tutung kara bakaang taaravampia' ee'noko noru'ampia' aming kapoo' nkovuing.” 52 Ee'noko teinge maku'aama aa'pau', “Ekee, da' doma Kaaleli'nung! Daari Meekung tampa' deerueaing noru'eaina' nakaro-nupoong poroaung Kaaleli'keta.” 53 Teketa ookara biikanoo' tenkenau', ee'noko Jiisuu' iu'koo nanuu' Olive'po'namii-koo.

- JOONI
- ←
- 7
- →

© 1994 WBT