- PILIPAI
- ←
- 2
- →

2
Tampa' Pakumeeri Daangamaria' O'noriai
1 Ee aing, ning dotumari o'nong dii' aing aa'ning oto'derurimaung-koo: tee domang kuaa'anta Karistoo' ninka narung deentarira nkaveru'nung, ee'noko napo' tee bakaang piaae dunsirunsi˜anta-koong, ee'noko tee bakaang Tanuaang-koo kuunge navunavu, ee'noko napo' dii'ka pankaruntoong-eta piaareeri otorimaung-koo; 2 makosi, dii'ke nkaang doturotu dupe-antaveriaing narung noru'koo otori, nari' piaareeri, napo' nari' onourariri kapoo'nanka nari' nkoverima. 3 Deikoo'na' ee'noko baka daangana' nkorariauka', teka dii'ka boonko noru'dariri deto pankaing-antareerimatoai. 4 Dii' naruna' naruna' mintoontarima nii'ning nari' paku-koo mintoontariaing dii'ka dii' naing noru'daria'.
Tee Karistoo' Boonko Noru'ari Otoko Kumponinge i'ampuu'na'
5 Diikaang aarumo tee' nari' Jiisuu' Karistoo' bakaang-pina' noru'dariri otorimaatoai. 6 Bane Kumponing-pina' nari' oro'ke, teka baka etuarava' Kumponing-pina' nari' basi otoo'naang. 7 Baka naning tamunsi'nung deeng-antavaru', tee naning botovotonaa'pina' oto'antavarara. 8 Ee'noko bakei naning-pina' masika' oro'paru'noo'keta baka boonko noru'ari Kumponing meumpuitaa' boo'koo taura'paru', bane aa'barata'koo oroo'ke boo'koo. 9 Tee'koo Kumponinge kansi'keta deto a'dei' ookara-koo dau i'ampura teka tee miring pankaing deto basi ookara-koo mirinanka-koo avuu'. 10 Ee'noko ookara nantoong aa'noko paning-koo-nupoong ee'noko kansi'koo-nupoong, napo' kansi'koo boong-nameng-nupoong, teing tee-koo Jiisuu' bakaang miring-koo kinkinaavaing. 11 Ee'noko napo' teinge ookarai Jiisuu' Karistoo' tee Ovoring sirakura' tampaavaing, Bauma Kumponing meenasi oko-antavai.
Aa'na' Arakamariaina' Mutaananoo'ke
12 Tee'koo, ee mmaikori', tee' nari' ookara batei-koo Karistoo' bakaang kara meumperiko'na' enang napo' tee' nari' meumperimaatoainge, tenang ning dii'ankoi o'noko naro' deea', teka baru'noo' tenang ning dii'ankoi o'noaruko tee' nkorariaing, monkeena'dariri tee diikaang domanturiaing tampa' dupe-antasiiriaina' aroo'eri mintoontarima. 13 Ai' tee dii'koo mintoompari otomaung tee Kumponing, dii' paku-antaruri tee aroo'erira bakaang pia siomperii'naang.
14 Ookara kapoo'nanka nkoverima minkuminkunanka nii'noo' tata'deerima nkoveriauka' tuumpiropanuka otoriaina' ee'noko kiiroraa'nuka, Kumponing baurukaa' kararopanuka anke kansi'koo oroo'ke koomparia'navitu ninka otorimaing. 15 Teing-koo ee'ning-koo meu'ke arakarariri otoriaing beento'nanka paning-kooning-pina' tee kara domantoo' deto komperi ookarai ooaavaina'. 16 Tee' nkoveriko dii'koo aa'na' dotumaravaing Karistoo' poaina'mung ee' noru'ama: dii'koo amari mintoomarakotaa' tamung pore'moaruu'nung. 17 Diikaang baito tee boontunang tampara makosi Kumponing-koo, ee'noko ning dupisi'maavaing deeko' nkaang ereng tee-koo boontunang-koo dau dakoaravainang ning tee dotumaravaing dii' ninka nari' dotumariaina' noru'ansitaa'. 18 Ee'noko napo' dii' teinge ni'ninka nari' doturariaining.
Paula'ke Timoti Naanka Epaparodaitas Botovuretu'na'
19 Ovoringe Jiisuu'ke taura'puko tee Timoti dii' Pilipai-nupoong-anko namu'ke botoama'naang, ning-koo dooreruriko doturarii'naang ee'noko toroarako diikaang doorenang taaravamira dotumaravaina' nari'. 20 Nii'nung naning noru'ampa' Timoti-pina' mantong, napo' dii'koo onou aa'na' otoing. 21 Nii'ning nantoong teing kapoo'nanka biikaning naing tanata-koo otoromaing, Karistoo' bakaning sipai. 22 Teka dii'ke Timoti bakaang aarumo tampa' noru'eri otoring tee teing pina' deea', ai' naninge bauma pakuvumaatopeu'na' nari' teie ning aa'na' pakumumaung tee doorenang tampaara bereng-anta-koo. 23 Enang tee dii'anko namu'ke botoama'naang piamomaang, tokoona' ning o'noaina' baakeenemarara. 24 Ee'noko ning tee'ke Ovoring-koo aroo'mari aa'pamaang, “Ning da'deng simpiri'antamaako dii'anko dama'ke moo'naang.”
25 Teka io' tutung tee Epaparodaitas dii'anko napo' botoama'naang tee ninge mmaiko', nari' mintoomaremaung ee'noko nari' ni'ninka nee' piatoorora˜ baito-koo kuunge. Teenoo' tee diikaang naning, kapoo'koo ning apuka'maramaing-koo pakumuu'naang botoveru'nung. 26 Ee'noko tee dii' aa'na' oo-koo piavoi otong. Ai' tee tee enang manki'antavari otong siipavou'na' taaraverira mi'miinki'doriko noru'durima. 27 Ee', masika', tee tee dapi' boo'paru'nung, teka tee Kumponinge piaavura domang-antavuu'nung. Teka tee narung deea', tee aa'noko ning piaamura Epaparodaitas domampuu', orarunsi ning-koo pau'eere'neeng-koo. 28 Tee'koo dau basina' dii'anko boto-koo piamoi o'nong dii'ke napo' ooverira doturoturariaina', ee'noko nkaang orarunsi birimpuai. 29 Emu' tee te' dii'anko basiarako bakei aa'na' onkeonke'eriaing Ovoring bakaang miring-koo aa'na' doturariri. Ee'noko nantoong tee-pina' oro'nuka pankaing-antaverererimaatoai. 30 Ai' tee tee dapi' boo'paru'nung tee-koo Karistoo' bakaang-koo nko-nko-koo kuunge; boo'koo taura'paru' ning pakumuma dii' isipo' otori makosiriaruko.

- PILIPAI
- ←
- 2
- →

© 1994 WBT