- 2 KOORIN
- ←
- 8
- →

Paula'ke Avuavu' Neri-koo Tante-antavuru'na' Judia'nupoong Paku-koong
8
(8:1–9:15)
Mooni' Oosiaavaina' Nauvuru'na' Paula'ke
1 Enang tee mmaikori', nii'ke pia-antararampimaang tee' avusiro'ari oto'na' Kumponinge piaavurima teing Masedonia'nameensi'koo osi kante-koo dootuu'nupoong avuru'nung noru'erii'naang. 2 Bane aa'na' arikanankai paaravuriko ee'noko aa'na' ata'kai, teka doturotue maanto'uri avusiro'ariri avuavu' nkoaako'. 3 Koonto' ooamira ninge sira'pamaang makosiau'na' biikaang avuavu' nkoau'nung-koo, ee'noko bono' divu'au' avu'koo makosi-pina' oro'noo'. 4 Maroita bii'ka aa'na' tana'maako' nii'ke taura'parampiko nii'ning ninka nari' pakuei nantoong Kumponing bakaning meekupoong teka Judia'ka pakuaarii'naang. 5 Nii'ke ee' noru'ampiko', “Ai' pang tang nii'ning mooni' sipaava'naang,” teka teing bii'ka tutung avariru' Ovoring-koo ee'noko napo' nii'koo Kumponing bakaang pia-koo kuunge. 6 Tee'koo Taitas tana'ampiko aroo'ario' botoampiru' teie koompaara'durii'naang temurii' pakupaku piaa-koong dupeverii'naang, ai' dii' teing ee'narai tutung-antaruru'ning tee' nko-koo. 7 Dii' bakei dau basinoo' amutemurii' aarumo Kumponing-etaning tampa' nko-koo bia'dorimaung aa'ning-koo: masika'anta-koo, kara-koo, noru'koo, ookutuari aroo'koo ee'noko nii' piaa-koo. Enang napo' tanatarariai nari' dau basinoo' avusiro'dariri nko-koo.
8 Ninge eturampia' naurampimang diikaang piaa taa'ni'poaina' oo-koo nii'ning ninka. 9 Ai' dii'ke tee noru'eri otong tee piaa niikaang Ovoring Jiisuu' Karistoo' bakaang. Tee aa' bane maanto'ari otoitaa', teka dii' noru'duri boonko batari'arara ata'kuu' dii' teie bakaang ataata'ke maanto'antararii'naang. 10 Ee'noko ning nkaang tautau aung dii'koo, aung amurii' aarumo avuavu'koong nkoveriaina'koo: Boonamare'koo tee dii' ee'ning dootuu'nupoong ookara osi-koo avuavu'koo tutuna' tutuntariru'ning, ee'noko tee narung-koo deea', tee avuavu' nko-koong pia tee dii'keta tutumparu'. 11 Enang tee tampa'na' ee': dupeveriaing temurii' nko-nko nari' dompirompi'doritaa' otori tutuntariru'na' tee' dii'ka-koo makosina' noru'darimana'. 12 Kapoo' oto'deruriaung-eta deea', nka oto'derurining-eta avu'koo makosi. Arekee' basi tee avuavu' averiko tee Kumponing dotuaravaing diikaang aroaroo' oovui.
13 Nii' tee dii'koo manki' pante'koo piamoria' teing pakuererimaing tamung kuaa'oroi otoroko, teka ookamenta nari' basi-koo piamori otong. 14 Enanung batei-koo tee mmau' oto'derurining-eta nii'ning pakuereriaing apuka'pariko tenang dii' apuka'dariko pakuraariaina'. Ee'noko ookara naro' basinoo' oto'deruriai. 15 Tee' Daari Meekunge maana' ukuau'na' minkuvuma aa'pumana',
“Bane tee naning mmau' oosivuu'nung, nka baru' deepo' oto'evua', ee'noko bane tee naning oki'ning oosivuu'nung nka apuka'parava'.” (Toro 16:18)
Paula'ke Taitas Dovang Botovuriko Onkeonke'aarii'naang Nauvuru'na'
16 Ninge tampara tampamang Kumponing-koo tee Taitas napo' Kumponinge siong-antavumaung-koo dii' aa'na' pakururii'naang tee' ee'na' nari' ninge dii' noru'dampimana'. 17 Ai' tee Taitas tee aa'na' dotuari otong nkaang pia siompui napo' dii' beero'durii'naang, teka ee' noru'amaang, ninge nauamparuko dei baka beero'duripeu', ai' tee tee bakei dii' oo-koo aa'na' piavomaung. 18 Teka nii'ke Taitas ninka narung nii'maiko' nari' botoampimang dii'anko uroresi beree'naang, tee ee'nara ookarai dootuu'nupoonge osi kante-koo tampa' noru'aamaung doorenang tampara tampa' bereng-koo pakuvuriko. 19 Aung tee naning tampara, ai' ookarai dootuu'nupoonge osi kante-koo miru'au'nung nii' ninka nari' nanu'koo tee mooni' Karistoo' siompaamainge amaarimaung nari' kompampira dama' Jerusalema'ke tankaampampii'naang. Tee' ookara avuavu'nanka tavo'ampima tee Kumponing bakaang miring pankaing-antavampii'naang ee'noko niikaang paku-koong pia oro'antavampii'naang tee' pakumeeri. 20 Nii'ke bokuampiru'nung aung naning pakumurii'naang nantoonge tee mooni' avusiro'ariri sipau'nung oraka' tankaang-koo tuumpimaari'neeng-koo. 21 Nii'ke tampa' pukeampiri nkoampimaung kapoo' tampa' nari' nko-koo, Kumponing-koo dutakanoo'ke naro'ke deea', teka aa' nantoong-koo dutakanoo'ke tee' nari' nkoampimaunge.
22 Napo' tenaanka ninka nari' narung nii'maiko' motekaro' dii'anko botoampimang tee ookara batei-koo kake'iiari amutemurii' manki'nanka-koo pakumuriko tampa' ooampimaung, ee'noko dii' tampa' noru'duritaa' aa'na' masika' pakururii'naang noru'durimang.
23 Taitas tee ni'ninka manta'maresi pakumeeremaung dii' paku-koo ee'noko anaanka nii'maikorori'ka tenaanka ainge dootuu'nupoonge osi kante-kooninge anke otoromainge miru'aaretu'naanka biikaang noru' sira'puree'naang. Napo' teie tee Karistoo' pankaing-antavuremanaanka. 24 Tee'koo dii'ke diikaang piaa oro'antaveriaing aing-koo, ai' nii'ke tee diikaang piaa pankaing-koo biivintarampimaung, ee'noko ookarai dootuu'nupoonge ooaava'naang piamomaang.

- 2 KOORIN
- ←
- 8
- →

© 1994 WBT