- 2 KOORIN
- ←
- 13
- →

13
Koorin-nupoong Biikaang Masika'anta-koo Tareariaing Nauvuru'na' Paula'ke
1 Enang tee ning maamumaramaang dii' beemu'pina' beero'dampii'naang. Ookara kapoo' simpe'kooning tavo'erii'naang nerirarira masikee-anta-nupoonge beenaumoi nii'noo' kenaankarai tavo'koo makosi. 2 Tenang ning dii' ninka nari' kemu'kana' o'noru'nang tero koono-antarampiri tautaurampiru'. Enang taapo' o'noi napo' unampama naurampima aa'pamaang: Ninge tee teing temu'keta oraka' nkoarimaing ee'noko napo' nii'ning nari' nkoariaining mora ookara naro'ka turamparampaing. 3 Dii'ke taa'ni'anta ning-koo oo-koo piarori otong tee Karistoo' ning-koo kuunge karomaung-koong. Bakei ooverii'naang tenang turamparampainang, ai' tee Karistoo' tee aruaru'oa' dii' koong-antarurima, teka tee tee iri'oi otong dii'koo meu'ke. 4 Nii'ke tasi'koo ee' ooampiaing, bane teie aruaru'oio' aa'barata'koo bi'aara dupisi'au'nunge, teka tee tee domampari otong Kumponing bakaang iri'ke. Ning teie tee-pina' nari' aruaru'ke tee aruaru'oi otoko'na', teka tee Kumponing bakaang iri'ke ning tee tee ninka nari' o'noremaatoaing dii' koong-anta-koo.
5 Dii' dii'ka paararariai diikaang domang-eta baito-koo otorimana' masika' oo-koo dii'ka Karistoo' bakaning masika'antarariaina'. Dii'ke ee tasi'peria' tee Pako'pari'nii' Jiisuu' dii'koo otoing? Teka a'noo' parapaara-koo dua'darimaung deeko' dii'koo otoa' tee. 6 Ee aing, ninge tampa' tasi'meripeu'na' noru'amaung, ai' ning tee parapaara-koo dua'maravaung. 7 Teka enang tee ning kunsimaramaang Kumponing-koo dii'ke kapoo' orara nkoveriaroo'naang, nantoonge ning kara-okomui-nka-koo makosi-pina' oomaava'naang deea', teeo dii'ke tampara aarumo siomperii'naang piamoi. Ee'noko bane turantampiaruma aruaru'pina' oro'marako ning makosi deeaung-pina' oomaapeu', teka dotumarapeu' dii' tampa' otoriko oorampira. 8 Ai' ninge tampara aarumo-koo nantoong turamparamparupeu', teka deto puring-antavarampeu' kara masikung siong-koo. 9 Ning dotumaramaung tenang ning aruaru'pina' oro'maramanang dii' purintariri otoriko diikaang masika'anta-koo, ee'noko nkaang kunsi tee dii' paku-koo nkoamaung dii' petaa'dori otorii'naang. 10 Tee'koo enang ning taapo' o'noi ane' daarirerompimang tenang ning dii'anko mera iiramoaroo'naang tee ninka iri' Ovoringe amuu'nung ninka. Ai' teie iri' ning amuu'nung tee dii' deto du'anta-koong, dii' kepu'koong deea'.
Kara-koo Asi'naare
11 Asi'namoora'koo aa'dampimang ee mmaikori': Tampara, otoriko! Petaa'doriai. Tautau taaraveri domang kuaa'doriai, ee'noko napo' narung noru' ninka mooa-koo otoriai. Bera tee Kumponing piaa bauko mooa-po'nung dii' ninka nari' otoaing. 12 Ee'noko tampa' nari' onkeonke'deeriaing Kumponing-koo meekupoong-pina' otori. 13 Ookarai Kumponing bakaning meekupoonge anke otoromainge biikaang doturotukoong tampa' tang botoaamang dii'anko.
14 Tee biraanke Ovoring Jiisuu' Karistoo' bakaang ee'noko napo' tee piaa Kumponing bakaang ee'noko tee navunavu Tanuaang Meekung bakaang dii' ninka nari' otomatoaing. Ee', masikung.

- 2 KOORIN
- ←
- 13
- →

© 1994 WBT