- IIBURU
- ←
- 1
- →

Ane'
IIBURU-nupoong
Narung Kara-okovui-nkai Daarievuru'nane'
Dootuu'nupoong Ju'nupoong-kooning
Kara Baavootunanka Ane'kooning
1:1 Jiisuu' Tee Koosinunanka-koo Dau Basi
3:1 Jiisuu' Tee Moosesi-koo Dau Basi
4:14 Jiisuu' Tee Piristi' Pankaing Deemparing Nerakung Naroong-anta Tarevui
11:1 Nii'ke Kumponing Masika'antavampiri Bauring-koo Ima'mariai
Jiisuu' Tee Koosinunanka-koo Dau Basi

1
(1:1–2:18)
Kumponinge Bauring-koo kuunge karamuru'na'
1 Tero urikamu' tee Kumponing niumaraang-koo oki'noo'na' taung avuntevunge karoko' amutemu'ke bakaning nakaro-nupoong˜ karantavurima˜. 2 Teka aing-koo asi'ning doong-koo tee Bauring-koo karoma karamurimatoieeng nii', tee ee'nung ookara kapoo'nanka nkovuu'nung Kumponinge nauvuko, ee'noko tee tee ee'nung ookara kapoo' barenkunanka okovuu'naang miru'uu'nung. 3 Bauringe tee Kumponing bakaang meenasi aa'na' arakavari sira'pukoo' ee'noko tee tee Kumponing siuraampi˜, ee'noko ookara kapoo' tee bakaang karai purinto'ke kompui otong. Tenang teie niikaning oraka' nkonanka-ita kiiroraa'anta-koong nko-nko nkovurai' nange Kumponing-koo Tee Aa'na' Pankaing-koo tampanaang-koo ba'namparu' a'dei'ke ovorimpari otoo'naang.
Kumponing Bauring Koosinunanka-koo Tee Dau Basi
4 Tee tee aa'na' pankaing masikung deemparu' koosinunanka-koo dau basie. Ee'noko Bauring deempari otoko teie bakaang miringe pankainge nari' sira'pui otong, aa'na' tampara masikung teing koosinunanka biikaang-koo. 5 Ai' urikamu' Kumponinge tee Bauring tampuma aa'puu' Daari Meekung-koo,
“Da' tee nnuring, e'mung tee ninge daa'dansing.” (2 Samuela' 7:14)
Nii'nang ee Kumponinge koosinunanka-koo narung tee' minkuvuu'? Otoa'. 6 Napo' tee'ke tenang teie tee Bauring kirokai a' kansi'koo botovuu'nang nauvurima aa'puu',
“Ookarai koosinunankai Kumponing bakaninge tee ee'nung dootuu'aavaing.” (Boto 32:43)
7 Teka koosinunanka-koo Kumponing bakaang kara ee' daariari otong,
“Teie koosinunanka, bakaning botovotonaa'nanka doving ee'noko urung-pina' aampari'antavurimaung.” (Kena 104:4)
8 Teka Bauring-koo napo' ee' daariari otong,
“Dakanoo' ovorintari ba'nani'doma tee tee' nari' otomatoainoo' da' Kumponing, ee'noko dake tee dakanamuu' koonto'na' taa'ni'antarari tanataveri otoainge.
9 Dake tee aarumo koonto' piaavemaung ee'noko aarumo boto-toto' munte'ekoo', tee'koo da' Kumponing dakaang Kumponinge duunie dotu-anta-koonge sisi'duu' pako'pari'duma da'maikori'koo dau basi otoo'naang.” (Kena 45:6,7)
10 Ee'noko napo' Bauring-koo ee' daariari otong,
“Da' tee Ovoring aung kansi' ookutunung tutuntoma-ita nkoveu'nung, ee'noko paning dakaang birenge nkoveu'nunge.
11 Teing teing paa'areaining, teka da' tee' nari' otoko.
12 ‘Napo' urika'pareai baarong-pina' ee'noko tee-pina' mononopa'pina' kai'aamana' kai'era paarieai, teka da' tee' nari' otoi otoaing, ee'noko dakaning mare'nanka botu basiaravauka'nunge.” (Kena 102:25-27)
13 Ee'noko napo' Bauring-koo miru'uma aa'puu',
“Ning-koo tampavine-koo ba'naniai bera dakaning kare-nupoong da'koo kau'koo boonavete-koo siparampainoo'ke basi.” (Kena 110:1)
Teka koosinunanka-koo tee' minkuvua'. 14 Ai' teing teing koosinunanka tamung pakupaku-nupoong tanuaananka teing barenku okovuri domampariaining paku-koo.

- IIBURU
- ←
- 1
- →

© 1994 WBT