- ROOMA'
- ←
- 13
- →

13
Nii'ke Teing Nantoong Ovontung Meumparampiaina'.
1 Teing doonge-taaranuka˜ meumpereriai dii' ookarai, ai' tanata nkonuka bii'ka daa'aririning otoroa' Kumponinge miruu'uriaruko. Ookara daa'aririning teing Kumponinge miru'uru'ning. 2 Tee'koo tee naning biikaang kara dimpa'uaing tee tee-pina' Kumponing teing miru'uru'nung bakaang kara dimpa'umaang, ee'noko teing dimpa' nkoaavaining tee kiimata nkavaavaining. 3 Tampa' siompereriaing deeko' tee dii' avoro'koo makosi deea' teing-koo dii' tareraariaining-koo, teka dii'ke oraka' nkoveriaing deeko' aroreripeu'. Dii'ke ee diikaning doonge-taaranuka-koo aroreria' oto'koo piarori otong? Tampa' nari' nkoverimatoaing, tampeng tantaariaina'. 4 Doonge-taaranuka teing Kumponinge botovuru'ning dii' pakuraarii'naang. Nka dii'ke kapoo' oraka' nkoverima deeko' dii' teing avoro'koo otoripeu' teing-koo iri' oto'evoromaung ninka kiimataraari'neeng-koo, ai' teing teing Kumponinge botovuru'ning temurii' nko-nko nko-koo. 5 Tee'koo dii'ke siomperiaing, Kumponing-etaing kiimata baari'koo narung-koo deea', teka tunsi unaarori oto'koo diikaang onoue diikaang nko-nko tampara-pina' tasi'perima. 6 Tee narung onou-koo napo' dii'ke iivaa nkoverimatoainge doonge-taara bakaning moo'aarimaatoaina'. Tee'koo Kumponing-nung nko-nko tampa' nkoaamatoai dii' pakuraarima. 7 Komaaru amutemurii' oto'deruriko maku'eriai, aremurii', iivaa deeko' iivaarariai, masika'anta-koo-nupoong deeko' masika'antaverererimaatoai, deto basi-anta-koo-nupoong deeko' deto basi-antavererimaatoai.
Piaa Tee Niikaang Komaaru˜ Oparavaung Noru'ampima Koomariri O'noriaina'
8 Ee', komaaru maku'eri bakeveriaing tampamang, teka Kumponing bakaang piaa tee komaaru maku'paa' deemparako piaareeri otorimaatoai. Baa tee naning tee-koo miirinung piaavumaung Kumponing-nung boto tampa' siompumaung. 9 Daari Meekung-koo ee' minkuvui otoina',
“Nampeesi orarieauka'.
“Naning dupisi'eauka'.
“Bakiaa' nkoveauka'.
“Nii'nung bakaang kapoo' karaa'eauka'.” (Toro 20:13-15,17)
Teing ee'noko nii'ning botonanka otoromaing anaare-koo bi'ariri otorong,
“Dake tee naning da'koo due'nung daka piaararamana' nari' tee' piaaveaing.” (Boontu 19:18)
10 Baa tee naning nantoong piaavurimaung tee kapoo' orara nkovuarupeu' teing-koo. Tee' piaavurima tee boto siompumaung teie.
11 Tee' nari' nko-koo ana'dariauka' doong asi'na'mung due'uio' tasi'peri. Tamung aasiri otoriauka'. Te'mung tutung masika'antavampima aa'pampiko', “Moo'mariaina'mung due'uing.” Nka e'mung-eta baru' due' masipo' deemparing. 12 Muung tee enang oparama nanuko tane'ke due'uing. Enang kiru'marira dua'ampiaing teing nko-nkonanka muung bakaning ee'noko nepu'mariaing aarumo tamparai araka-koonunge. 13 Tane'nung aarumo-pina' nkomariaing. Aa'noauka': taarapiikarariauka' naikirima, kaukauro nkoveriauka', ee'noko nii'ning kapoo' maimaia'na' nkoveriauka', napo' mamairoreeri tata'deeriauka'. 14 Teka Jiisuu' Karistoo'pina' nari' otoriai. Orara aarumo nko-koo piaroria' mono bakaang pia siomperi.

- ROOMA'
- ←
- 13
- →

© 1994 WBT