- 2 PIITA
- ←
- 3
- →

3
Ovoring Poaina'mung-koo Keekoo'dariauka'
1 Aung ane' karavoto kene'ka-nane' dii' mmaikori' masikupoong daarirerompimang. Ee'noko aing-koo ookane'ka-koo ninge diikaang noru' tante-antarampimang nari' pituraria' otorii'naang. 2 Tee'koo aing kapoo' unampansi naurampimang teinge urikupoonge nakaro-nupoonge Kumponing-etaininge miru'ai minkuau'ning napo' norunoru'eriai ee'noko niikaang Ovoring Domang-anta bakaang boto nari' tero nii'ke kara okomuri nkanukai naurarampiru'na'. 3 Aming-koo tee' naurampimang? Nna' doong asi' due'uko teing nantoonge tee bakei benkentaariaining dii', biikaang mono-koong pia siompai. 4 Aa'paavaing, “Tee napo' toroaravaing tamparu'nung arerai? Ai' teing niikakatauro tee' nari' naumaariko'ning boorou'noo'keta ookara kapoo' nari' otong kansi' pupu'aru'noo'keta otomana'.” 5 Teka tee' minkuaama narung kapoo' maroita bei'bei'aamaung aa'nou'nung: Kumponinge karoko paning tavo'aru' tero, ee'noko kansi' pirung-eta bakoarara ta'namparu'. 6 Napo' Kumponing karoko tee kansi' tero otoko'nung douai pirung-pina' dunkumpura orarivuu' Nooa' bakaang batei-koo. 7 Ee'noko tenaarei ee'naarei napo' paning ee'noko kansi' enang otomatomaing nta'ke paro'koo miru'ura sipuu', ee'noko teka pinka'ui otong bera te'mung doong nantoong oreng simpe'urira kera'antavuriaina'mung-koo basi.
8 Teka ee mmaikori', bei'bei'eriauka' aung kapoo': Ovoring-koo tee mare' kivora daaku' na'mung doong-pina' otong, ee'noko na'mung doong tee mare' kivora daaku'pina' otong. 9 Ovoringe tee bakaang maraka-anta dupe-koo tamung ana'aravaung nii'ninge tampaamana'. Teka teie piaavuri nempuri otong teing bei'bei'arimaing-koo naning narung kera'para'neeng-koo, teka ookara bere'arii'naang piavorora batei makosinoo' avurii'naang.
Kansi' Ee'noko Paning Paa'aravaina' Ovoring Toroarako
10 Ai' te'mung Ovoring bakana'mung bateinana'mung te'mung bakiaa' nko-pina' poaina'mung, ee'noko tenang paning kurunkurunkaanang paa'aravai ee'noko ookara kapoo' paning-koonanka nta'ke taivurira ta'da'purira ntong deeng-antavuriaing, ee'noko kansi' teing ninka bakaning nko-nkonanka naro'ka parosinampurira opuriaing. 11 Enang tee dii' aing-koo ookara kapoo'nanka-koo bakei oki'noo' bi'dariauka' taivurira tara'puriaining noru'eritaa', ee'noko meeka'dariri Kumponing-koo arariri otoriai. 12 Tee' nari' nemperi Kumponing poaina'mung duerue'antaveri otoriai, te'mung ee'na'mung Kumponinge paning paro'uko tara'pura tuuvuaina'mung, teing ookara kapoo'nanka teke otoromaing nari'. 13 Teka tee kapoo' masikung nempampiri o'norimaung tee paning ee'noko kansi' nerakeng tavo'kureaing maraka-antamuru'na', te' aarumo koonto' narung otoainoo'.
Taremariri Ovoring Nempampimaatoaing
14 Tee'koo dii' mmaikori' masikupoong, te'mung nemperimaing deentariko ee' naurampimang, purintariri otoriaing ku'mi'dopanuka, nii'noo' tuumpi otoriaing, Kumponinge tee ninka mooa-koo oto'nuka meu'duriaina'. 15 Ee'noko noru'eriaing aming-koo tee' pankaroong nemurimaunge. Tee aa' batei amurima bakaang doorenang domang-anta-koong noru'anta-koo tee' nemurimaung. Tee' ee'na' nii'maiko' piaavampimaunge, Paula'ke daarirerurima naururu'na' Kumponinge onou avuio'. 16 Ookara karavoto bakaning-koo tee' nari' daarivukoo'. A'noo' tee nii'ning kapoo' teing-koo karavotonanka-koo ivekeng otong noru'koo, ee'noko teinge noru'dopanukai teing mare'aama bii'ka orari-antavarimaung tee' napo' nii'ning Daari Meekung-kooning kara mare'aamana' nari'. 17 Tee'koo dii'ke mmaikori' masikupoonge tutung aing ee' oro' kapoo'nanka tasi'perira tarerariri otoriaing boto siompaavaininge taapo'ke barantaari'neenga kara koonto' deeaung nauraarima e'mantoma dekopi'antaraari. 18 Teka deto du'duriaing Karistoo' noru'koo, tee niikaang Ovoring Domang-anta, ee'noko bakaang piaa nka-koo. Tee ee'nara meenasi ookara okovui otoaing enang-eta deto bera te'mung doong oparavauka'na'mung. Ee', tee' nari'.

- 2 PIITA
- ←
- 3
- →

© 1994 WBT