- KOLOSI
- ←
- 2
- →

2
Masika'anta-koo E'manampiri Daang Minkunanka Dimpa'ampiaina'
1 Ninge tee dii'ke noru'koo piamoing tee dii'koo ning pore'momana' dii' pakurampima ee'noko napo' teing-koo Leodesia'nupoong-koo nari', ee'noko napo' teing-koo nkaang oing mme' oomaavaing-koo. 2 Dii' diikaang domang kuaa'dori otorii'naang pore'momaung, teie piaae naro'ka dai'durii'naang ee'noko noru' dupenii' nkaverii'naang dii'ke Karistoo' kenkumperiaina' tero Kumponinge makempuko'nung pako'pari'uu'noo'keta. 3 Ai' tee ookara noru' ee'noko mataunanka aa'na' tamparananka Karistoo'koo kuunge otoko nkaveru'nung. 4 Ee'noko ninge tee' naurampimang naninge nii'nunge kara menaankai kanu'antarurira tosiruri'neeng-koo. 5 Ai' ning tee bane isipo' o'nong nkaang mono, teka tee nkaang domange punkaantampiri otong. Ee'noko bakei aa'na' dotumaramaung diikaang otooto' tampa' otori mintoontarimaung-koo, Karistoo'koo e'maniri baitorariritaa'.
6 Tee tee, dii'ke tee Jiisuu' Karistoo' diikaang Ovoring masika'antaveru'na'koo, tee' nari' tee-koo kuung otoriaing. 7 Ee'noko napo' tee-koo kuunge pinka'dariri ari'arurira du'duriai, ee'noko tee masika'antaveri pinka'dariri otoriai tee' ee'na' bare-antaraaru'na', ee'noko aa'na' dotu-eta tampa' tamperimaatoai Kumponing-koo.
Kansi' Bakaang Norukasi' Tee Tamunsi'nung
8 Dii' tarerariri otoriai, nantoong-etaing daang-koong matau ninka aavaraarima kanu'antaraari'neenga, aa'ning ninka toomo ee'noko norunoru'nanka kanto'puaing kansi'aapening, Karistoo' bakana' nauraaria'. 9 Ai' Karistoo' tee nii'koo narung deempari otoi ookara aarumo Kumponing bakaang tee-koo dupeario' otoi otomaung, ee'noko tee tee ookara tanuaananka-koo ovontung-koo dau basi biikaning piatooronuka ninka nari'; 10 Tee'koo dii' tee-koo Karistoo'koo kuung porimaing teing kapoo'koo apuka'daria' otorimaing Kumponinge dii' ba'maikori' tanturiaina'koong. 11 Aa'noko tenang dii' Karistoo'koo poru'nang teie tee dii' dopa' toto'nii'nuka pina' makosinuka deeng-antaruru' urikung onou orara mono-aapenung toto'antarurima, Ju'pina' birenge nkona' deea', teka teie Tanuaang-aapenung nko-nkoi. 12 Ee'noko tenang dii' teie ntong-koo minkie meeka'antaraaru'nang dii' teing Karistoo' ninka nari' Kumponinge dako'duru'ning tee urikung aarumo onoue komperiko'ning ninka. Ee'noko napo' tee Karistoo' ninka nari' daa'duru', Kumponing bakaang iri' tasi'peri masika'antaveriko, Jiisuu' boo'keta daa'uu'nung-koong. 13 Aa'noko tero mme' bere'daria' dii' teing tanuaang boo'nuka otoriko' urikung onou toto'daria' otoriko'nung-koo, diikaning oraka' nkonanka ninka dai'dariri, teka enang Kumponinge dii' teing Karistoo' ninka nari' domanturining ee'noko diikaning oraka' nkonanka tonta'deruri ookara. 14 Ee', Moosesi bakaang botoi nii' orara aarumo-po'ning boo'numpo'nuka tammuriko, Kumponinge piaamurira niikaang oraka' nkonanka-koong deeru kuivuu' kara tumpituumpi-koong ninka nari'. Bakei, taapo' tonta'ura aa'barata'koo taakavuu'. 15 Napo' teie teka ma'nari-koong ovontung biikaning piatooronuka ninka nari' orari-antavuru' ookara-koo dutakanoo'ka sira'antavui, ai' Karistoo'ke biikaang iri' kiru'urira tamunsi'nuka deeng-antavuru' aa'barata'koo boo'paru'noo'ke.
16 Tee'koo teinge aava nkonukai Ju' biikana'koo tuumpiraariko taaraverereriauka' taamang tovang ntong nai dovang-koo, nii'noo' doong pankeng-koo aa'ning-koo: dootuu'kooning doong pankeng, kaara neraku dupumanang, ee'noko Doong Uaana'mung. 17 Ai' aing teing tamunsi'ning uu'aa' makosining urikupoong nau-antavuriko'ning kapoo' tavo'kuaining-koong, teka enang teing ookara Karistoo'koo kuunge dupenii'nanka deemparirio' Karistoo' narung tee mono masikung nii'ke noru'koo makosi.
18 Napo' teinge aava nkonukai dii' dootuu'nupoong makosinuka deeaing tantaariko taaraverereriauka', aa'paako, “Dii' oki'nareka' Kumponinge taara-koo makosinuka deea', bakaning koosinunanka-anko kunsirariko deeko' makosi.” Teing tee' nauraarimaing daang noone-koo ooaamaing-koo e'manaama deravarimaung, ee'noko biikaange monoi noru' oraka' siong-antavurio' tamung boturopa daangamparikoo'. 19 Ee'noko teing nantoong tee' oro'nuka teing Karistoo'koo be'nu'aria', tee Bore' nii'koo ee'noko nii' bakaang mono makosinuka. Teie narunge bau'uma tanatavuio' bakaang mono panka'paramaung anairu-tenairu karu dovange be'nu'antavari tee Kumponing bakaang miru' siompario'.
Karistoo' Ninka Nari' Moompirio' Boto Amutemurii'ke Pakumuriarupeu'na'
20 Dii' teing Karistoo' ninka nari' dooru'ning deentariritaa' norunoru'nanka kanto'puaing kansi'aapening-koo enang dai'daria' otoring. 21 Tee'koo biikaning dootuu'koong botonanka-koo noru' kato siperiauka' taamang tovang bio' kereng-koong. 22 Teing aing kapoo'nanka teing tamung namu'ke paa'numpo' kompampiko, temurii' boto nantoong-etaning tamunsi'ning nau-antananka deemparako. 23 Masika', oo-koo tee matauna' oro'pari otong boto tampeng-pina', teka teinge nii' mono bakaang pia-ita unaa-anta-koo pakumaariarupeu'. Tamung daang dootuu' avutevu'anta-kooning, ee'noko baru' boonko noru'arama baka mono sisikeera-anta-kooning.

- KOLOSI
- ←
- 2
- →

© 1994 WBT