- MAATIU'
- ←
- 17
- →

17
Jiisuu' Paning-etaing Daurarong-pina' Oro'paru'na'
(Mak 9:2-13; Luk 9:23-36)
1 Teketa pa'noko'keta na'mung doong tankinuio' Jiisuu'ke Piita dovang Jeemisi ee'noko baara'ma'nung Jooni, bokuvurira iu' isikung-koo deto koinau' teing naing bii'ka. 2 Ee'noko teke teinge ooaio' Jiisuu' bakaang mono aampari'arama aa'nou', bakaang oing duaa'pina' siisiou' ee'noko bakaang mononopa' aa'na' kakaaravou' araka-pina'. 3 Ee'noko tenang teing-ankoi Moosesi naanka Eliasi oro'pareta Jiisuu' ninka kareaako'. 4 Ee'noko Piitai aa'puu' tee Jiisuu', “Ovoring ee, bakei tampa' nii' anke o'norimaang. Da' piaroko deeko' ninge bare beevaari kaniampaing, nava da' dakanava, nava Moosesi bakanava ee'noko nava Eliasi bakanava.” 5 Ee'noko tenang tee Piita tee' karoi otoko narunge kamo'ke sisisiisie teka daka'puru', ee'noko teieta kamo'keta auronge karoma aa'puu',
“Aung tee nnuring ninge piaavamaung. Ning tee-koo aa'na' dotumaramaung. Taaraveriaing tee.”
6 Tenang teinge bakaning barevare-nupoonge tee aurong taaravaara avoreaara oing kansi'koo doonko kinkinau'. 7 Teka Jiisuu'ke pora kompurima aa'puru', “Deto daa'dariai, aroreria'.” 8 Teketa tenang deto daa'arira ookaama nii'nara naning ooaava', Jiisuu' narung teka ooau'.
9 Teketa iu'keta depeto siarima Jiisuu'ke teing orokovuru' tee kapoo' ooau'nung nauaariaroo'naang bera tee Naning-naumpo' Paning-etaing boo'keta daa'aravainoo'ke basi.
10 Teketa teinge bakaning barevare-nupoonge tee nia'aama aa'pau', “Teinge boto naunukai aming-koo aa'paamaung Eliasi tee tee-koo Kumponinge Pako'pari'nii'koo˜ uro'ke poaing?” 11 Ee'noko Jiisuu'ke maku'urima aa'puu', “Masika' Daari Meekung-koo Eliasi tee poo'naang tampari otong ookara kapoo'nanka nerivuu'naang. 12 Teka ninge aa'dampimang, tee Eliasi aa' tee tero pou'nung, teka teinge tasi'paavarura tee oraka' piavorou'na' nari' nkoau' tee. Tee' nari' napo' ning Tee Naning-naumpo' Paning-etaing nantoonge sisikeera-antamaavainge.” 13 Teketa tee' minkuvuio' teinge bakaning barevare-nupoonge tasi'pau' tee ee'nung Jooni Minkinara miru'ui Eliasi tee' minkuvuu'nung.
Jiisuu'ke Narung Nemaka Kookokoarako'nung˜ Taare-antavuu'na'
(Mak 9:14-29; Luk 9:37-42)
14 Tenang teing nantoong karinga-anko poroio' naning narung pora Jiisuu'anko kinkinura aa'puu', 15 “Ovoring ee, nnuring piaaveai kookokoaramaung, ee'noko aa'na' sisikeeravokoo'. Mmau'namu'pie nta'koo nii'noo' ntong-koo dua'arakoo'. 16 Aing-anko dakaning barevare-nupoong-anko tavo'ansio' teinge taare-anta-koo makosiaavaruing.” 17 Ee'noko Jiisuu'ke maku'urima aa'puru' teing, “Nko dii' masika'anta otoriainge, koontariaing, are' basinaroonge dii' ninka nari' o'norimaatoainge dooroontampiri? Po'antaveai tee oki'nara a' ning-anko.” 18 Teketa tavo'uio' Jiisuu'ke tee ma'naang teka aka'puio' teieta nemaka-ita bakoaru', ee'noko tenang-eta deto taarevou'.
19 Teketa teing bakaning barevare-nupoong makenge tee-anko porora aa'pau', “Nii' aming-koo tee ma'naang bata'koo makotumpia'?” 20 Jiisuu'ke maku'uma aa'puru', “Diikaang masika'anta bakei oki'nung deemparako tee' bata'eriarupeu'nung. Masika' naurampimang ninge, diikaang masika'anta tee masitara'koong sinang-pina' basi oto'derui dei dii'ke aunteto iu' aa'peripeu', ‘Anka' diiri'daravai anketa,’ ee'noko tee diiri'arapeu'. Tee'koo kapoo' dii'ke nko-koo makosi deeaung otoarupeu' dii'koo. 21 Teka tee aung amurii' tamung bakoaravarupeu', naninge kunsiarama ee'noko unkumoarama deeko' makosi temurii' bata'koo.”
Jiisuu'ke Dama'ke Boo'antavaavaing Kemu'kana' Sira'puu'noo'
(Mak 9:30-32; Luk 9:43-45)
22 Ee'noko tenang teing ookara Kaaleli' porora oosiarirai'nange Jiisuu'ke aa'puru' teing, “Ning Tee Naning-naumpo' Paning-etaing tee nkaning-koo navumainuka-koo narunge tooka kompui taura'muu'naang nantoong oreng biikaang bireng-koo. 23 Teinge dupisi'maavaing, teka beenang doong deemparako napo' domamarara daa'maravaing.” Ee'noko teing bakaning oraka' dee'orou' tee'puio'.
Piita naankai Jiisuu' Taakisi Dua'uretu'na'
24 Teketa Jiisuu' bakanavitu ninka Kapaneume'navuntu'koo basiaririo' taakisi nkanukai porora Piita nia'aama aa'pau', “Diikaang nau-antai ee taakisi dootuu'nava pankava-koong dua'uaung?” 25 Piitai maku'uma aa'puu', “A, tee aa' dua'umaung.” Teketa tenang Piita pava-koo pora mme' nauvuaruko teie Jiisuu'ke tutung minkuvuma aa'puu', “Saimoni' ee, arekee' noru'emaang, ookara dauraronukai kansi'kooninge baata-koo taakisi barampaamaung, biurukaa'koo ai' oovuning-koo?” 26 Piitai maku'uma aa'puu', “Oovuning-eta barampaamaung.” Teketa Jiisuu'ke aa'puu', “Tee tee tee'koo dauraronuka biurukaa' teing unaanisi oto'nuka, ee'noko ning napo' tee'ke, unaanisi oto'nara. 27 Teka makosi nee'ke moo'ampeaing noru' orari-antavarampe'neeng teing. Enang bera a'doong nuaru'koo airiraravaing, teketa tutuna'nu tavi'nu barampeainu-koo karang kaake'era teka mooni' ooveaing. Oovera nkavera teing averiaing, neekaang taakisi deemparavaing.”

- MAATIU'
- ←
- 17
- →

© 1994 WBT