- JEEMISI
- ←
- 2
- →

2
Amutemurii'koo Tampa' Nari' Nkoarampima Siivenke'meeriauka'
1 Ee mmaikori', niikaang Ovoring Jiisuu' tee ee'nara urikamu'keta Kumponinge Pako'pari'nii' domamurira taremuriainoo'koong, tee daurarong˜ meenasi okora'. Tee' masika'antaveri otori nantoong daunaro' oovererima siivenke'ereria' otoriaing. 2 Aa'noko deeko', naning tampa' nepunepu'nii' diing tovang kooro-kooning kurunii' dootuu'nava-koo kuung poko, napo' naning ata'oi' nari' porepeu' te', mononopa' dere' kurunii'. 3 Ee'noko tenaanka-koo tee tampa' nepunepu'nii'koo doororaripeu' ee'noko mooni' mmau' dua'upeu'na' noru'erima aa'peripeu', “Pinau, aa' pora tampa' ba'naniai,” tee ata'oi' aa'perima, “A, duuku'darava' basi ba'naniai.” 4 Tee' nkoverima nantoong tankaamperima makotua'na' simpe' nkonuka˜ deeng-antararimaung daang matau oraka' siomperi siivenke'ererima. 5 Ee mmaikori', taarameriai, nantoong kansi'nupoonge ata'oi'nuka tampaarimaing bii'ka duuku'nuka deea', ai' Kumponinge teing miru'uru'nung tee-koo aa'na' baito-nii'nuka otoroo'naang ee'noko tee'koo bakaang muu' okovuriaing tee' maraka-antavuru'na' teing-koo tee pankaruntoompaamaing-koo. 6 Teka dii'ke tamunsi'nupoong tamperererikoo' teing ata'oi'nuka. Teka io' noru'eriai, teing mmau' kavopo'nupoong teing iki'antaraarimaing ee'noko diikaang komaaru˜ namu'ke maku'eriaruko tuutunang˜koo donkong-antaraarikoo'. 7 Ee'noko Jiisuu' bakaang miring pankaing akapeu'aakoo', tee miring dii' biraankerariru'nung.
8 Daari Meekung-koo narung boto pankaing otong aa'pumaung,
“Dake tee naning da'koo due'nung daka piaararamana' nari' tee' piaaveaing.” (Boontu 19:18)
Tee tenaare makosina' dupe-antaverira deeko' tampa'. 9 Teka siivenke' nkoveriaing deeko' tee dii' oraka' nkoraririning ee'noko teie botoi tompinturi otong tee toto'perining deentariko. 10 Ai' baa tee naning ootukunung boto tampa' siompuma nii'navu' toto'pura deeko' teie tee ootukunung boto naro'ka toto'puinung. 11 Tee ee'pina', Kumponing bakaang boto-koo nampeesi orarieauka'naare nanaare minkuvua', napo' naning tavema dupisi'eauka'naare minkuvuu'. Teka dake teing-koo aa'nopeu' nampeesi orariea' naning tavema dupisi'epeu', tee'koo da' tee boto toto' deentaring.
12 Dii' teing Karistoo' bakaang boto-koo kuunge unaarori otorimaing, tee'koo tampa' karerima unaa-antareerimatoaing, ai' dii' teing teie botoi Karistoo' bakaange simpe'ruriaining. 13 Kumponinge tee piaavuria' kiimatavuriaing teing nantoong piaa oro'antavaavauka'ning. Teka piaa oro'antavaako deeko' teie napo' piaavurira baari'antavuriaing kiimata-ita.
Baito Nko-nko Ninkaing
14 Ee mmaikori', naninge aa'pui dei, “Ning masika'anta oto'memung,” teka nko-nko otoa', tee-koong sinang aming? Temurii' masika'antai ee domang-antavupeu'? 15-16 Nii'noo' naning narung Karistoo'koo nii'maiko' aa'ning-koo apuka'parako duaana-koo ee'noko taamang-koo, ee'noko dii'koo narunge tamung aa'pupeu' tee, “Pinau, bera duaanararavai ee'noko pooruai,” teka kapoo' avua' tee mono-nameng-koo apuka'pari otoining-koo, tee-koo aming basiarapeu'? 17 Tee'koo tee masika'anta nko-nko oto'evuaung tee boo'. 18 Naninge aa'muko “Tamung masika'antavanko Kumponinge domang-antamuaing,” ninge aa'pampeu', “Aia' io' dakaang masika'anta nko-nkoropa baito masikung deeko' naumeai, ee'noko ninge nkaang masika'anta naurampai nkaang nko-nko-koo sira'pario'.” 19 Dake tamung masika'antavei aa'pemaung, “Kumponing tee narung,” teka temurii' masika'anta makosi deea'. Teinge ma'narie tee' nari' masika'antavai otorong, ee'noko Kumponing meumeevanuka tasi'pariri dankusi'kaamaunge kera'pariaina' noru'ai.
20 Da' tee naning masika'anta-koo daunaa'anta oto'derung arekee', nau-antarama'naang piaromaang tee temurii' masika'anta manta'paravaung tamung sinangropa? 21 Noru'ea' ee tee niuma Eebaraami' nko-nko-koo Kumponinge naning koonto' tampuu'nung tenang tee bauring Aisake' boontunampuu'naang nkoaru'nang? 22 Ooveko teie nko-nkoi masika'anta dupe-antavura makosi-antavuu'. 23 Tee' meumpuio' tee Daari Meekung-koong kara dupearu' aa'pumaung,
“Eebaraami'ke Kumponing masika'antavuio' Kumponinge naning koonto' tampuu'.” (Pupu' 15:6)
Ee'noko tee Kumponing bakaang navumai tampari otomaung. 24 Ooveko, naning tee nko-nko ninka nari' masika'antavuko deeko' Kumponinge naning koonto' tampupeu', masika'anta narung-koo deea'. 25 Ee'noko napo' teni Reeapi, orani, tee' nari'ke, nko-nko ninka nari' masika'antavui tenaanka Kumponing bakanaanka botovotonaa'ka bokuvureta napo' beekaning kare-nupoong-koo koono-antavuresi mo'minge sivuresio' Kumponinge koonto'nani tampuu'. 26 To'biiario' aa'pamaang, tee' nari' tee mono domaangropa tee boo' tee-pina' masika'anta tee'ke, nko-nkoropa tee boo'.

- JEEMISI
- ←
- 2
- →

© 1994 WBT