- JOONI
- ←
- 14
- →

14
Jiisuu' Bauma-anko Nanu' Taung Tamparu'na'
1 Jiisuu'ke aa'muru', “Domang oraka' dee'doriauka'. Kumponing masika'antaveriaing, ee'noko ning masika'antameriainge. 2 Mma' bakanava-koo avatevaro otong. Ninge otoriainoo' neriampaing. Tee' naurampiarupeu' tosi dei. 3 Dii' otoriainoo' osi neri bakeamira napo' toromaravaing, ee'noko ning-anko po'antarampiaing te' ning o'noainoo' dii' otoriaina'. 4 Dii'ke noru'eri otong nanampainoo' ee'noko te' basiraripeu'na' noru'eri otong.”
5 Toomasie aa'puu', “Ovoring, nii'ke noru'ampia' te' da' naniainoo'. Arekee' noru'ampipeu' taung te' tavo'maripeu'navung?”
6 Jiisuu'ke aa'puu', “Ning tee ee'nara taung masikung, kara masikung okovenung ee'noko domaang okovenunge ning ee'nara. Naning Mma'anko bearupeu' baka. Ninge deeko' tavo'antavampeu'. 7 Dii'ke ning noru'meri dei Mma' noru'eripeu'; enang-eta noru'ering, ee'noko ooveringe.”
8 Pilipi'ke aa'puu', “Ovoring, Dauma naumeriaing ooampiaina'. Tee narung oo-koo piamorimang.”
9 Jiisuu'ke aa'puu', “Ning pankaroonge dii' ninka o'noru'. Arekee', Pilipi', dake ning ee mme' noru'mea'? Naninge ning oomuu'nunge Mma' oovuu'nung. Aming-koo dake aa'pemaang, ‘Dauma naumeriai?’ 10 Ai' da' masika'antavea' ee, Pilipi', ning Mma'koo o'nomaung ee'noko Mma' ning-koo otomaunge? Ee'noko teing kara naurampimatoining ning-eta poa'. Mma'keta ee'nara-ita pomaung. Mma'ke ning-koo otomaunge bakaang nko-nko nkovumaung. 11 Masika'antameriaing ning Mma'koo o'nong ee'noko Mma' ning-koo otong. Makotuaung deeko' masika'antameriaing aing-koo nko-nkoning-koo. 12 Masika' naurampimang, baa tee ning masika'antamumaung ninge nko-nko nkoamaung nkovuaing. Ee', nko-nkonanka pankainanka nkoansing-koo dau basi pankaing nkovuainge, ning Mma'anko nanampaing-koo. 13 Ee'noko kapoo' nkaang miring-koo nia'meriaing nkoampaing, Kumponinge bakaang meenasi sira'antavuaina' ning-koo Bauring-koo. 14 Kapoo' nkoama'naang nia'meriaing nkaang miring-koo nkoampaing.”
Jiisuu'ke Tanuaang Meekung Botovuaing Minkuvuu'na'
15 “Dii'ke ning piaameritaa' nkaang boto siomperiaing. 16 Ninge Mma' nia'ampaing nii'nung domang kuaa'anta dii'anko botovuaing, Tanuaang Meekung ee'nara, kara masikung tanata, dii' ninka doong kante otoriaina'. 17 Teinge tamung kansi'koo otoromainge nkavaavarupeu', ooaavarura noru'aavaung-koo. Teka dii'ke tee noru'eri otong, ai' tee dii' ninka otorimaung-koo; ee'noko diikaang domang-koo otoi otoaing. 18 Ninge dii'ka maantuaara'nuka-pina' si'dampiauka'nung. Napo' toromaravaing dii'anko. 19 Oki'noo' batei tankinuko tamung kansi'koo otoromainge oomaavauka'nung ee'noko dii'ke oomeriaing. Ee'noko ning domamari o'noma'noaing-koo dii' napo' domantariri otoriainge. 20 Te'mung ee'na'mung dii'ke noru'meriaing ning Mma'koo o'nong ee'noko dii' ning-koo otoring tee' ning dii'koo o'nomana'.
21 “Baa tee nkaang boto aroo'uma siompumaung tee ee'nara naning ning piaamumaung. Ee'noko baa tee naning ning piaamumaung Mma'ke piaavuainge. Ee'noko ninge piaavampainge. Ee'noko ning ninka sira'maravainge tee-koo.”
22 Judasi, Kerio'nunge deea', aa'puu', “Ovoring, aming-koo nii'koo naing-koo oro'daravainge ee'noko ookara kansi'koo-nupoong-koo deea'?”
23 Jiisuu'ke maku'uma aa'puu', “Baa tee naning ning piaamumaung nkaang boto siompuaing. Ee'noko Mma'ke piaavuainge. Mma' ee'noko ning mereaing tee-anko; tee ninka o'noriaing. 24 Baa tee ning piaamuaung, teie tee nkaang kara meumpuauka'nung. Ee'noko tee kara minkuanko taaraverimaung nkaang deea', Mma' tee ning botomuu'nung bakaang.
25 “Enang aing kapoo'nanka ninge mme' dii' ninka o'noritaa' naurampimaing. 26 Teka dama'ke teie Domang Kuaa'antai, Tanuaang Meekunge, Kumponinge dii'anko botovuainunge nkaang miring-koo, ookara kapoo' nau-antaruriaing, ee'noko noru'antaruriainge napo' ookara kapoo' ninge naurampiru'ning.
27 “Tampara, otoriko. Tampara masikung, nkaang mooa koonto' masikung arompimaang. Avitoitoi noru'daria' ee'noko aroreriauka'. 28 Dii'ke taaramering ninge aa'panko, ‘Ninge dii' si'dampiaing nka napo' toromaravaing dii'anko.’ Dii'ke ning piaamerimaung dei doturoturaripeu' ning Mma'anko nananko, tee-anko ning-koo dau basi-anko. 29 Ninge enang naurampiring mme' nkoaravaruko masika'antamerii'naang nkoaravaina'mung. 30 Dii' ninka ning baru' pankaroong minkumariauka'nung. Aming-koo, nna' Sietani' pomaang, tamung kansi'koo otoromaing biikaang pankaing. Nka tee nkaang pankaing deea'. Komaaru˜ o'noa' baramupeu'nung-koong. 31 Teka pora paaramuko tara'moa' taaravampaing ookara kansi'nupoonge tasi'paavaina' ninge Mma' narung piaavamaung, ee'noko Mma' narung bakaang pia keperuu'mari siompamaung. Aia', daa'darira danto meriai.”

- JOONI
- ←
- 14
- →

© 1994 WBT