- JOONI
- ←
- 13
- →

Barevare-nupoong Sipurira Jiisuu' Bauma-anko Toroaravaing Nauvuru'na'
13
(13:1–17:26)
Jiisuu'ke Bakaning Barevare-nupoong Kau' Duu'puru'na'
1 Aung aa' tee enang kore'noo'na'mung Baari'koong˜ Paroro-koo. Jiisuu'ke noru'uu' bakaang doong makotuio' aung-eta kansi'keta tenkenuainoo' Bauma-anko nanuu'naang. Teie kansi'koo otoitaa' bakaning doong kante piaavuriko' bera bou'na'mung-koo basinoo'.
2 Ee'noko Jiisuu' nii' bakaning barevare-nupoong ninka taamang-koo ba'namariru'. Ee'noko Sietani'ke Judasi Kerio'nung, Saimoni' bauring, tero maamu-antavuu' Jiisuu' sivuu'naang kare-nupoong-koo. 3 Jiisuu'ke koonto' noru'uu' Baumai iirakuta ookara kapoo'koo makosina' avuu'nung, ee'noko noru'uu' Kumponing-eta pou'nung, ee'noko napo' Kumponing-anko toroaraa'naang. 4 Ee'noko tee, Jiisuu'ke taamang banto'nii' sipura daa'aru', ee'noko bakaang mononopa' kiru'arara tauro meu'ke kapeto tokoaru'. 5 Ee'noko ntong diisi-koo koo'urai'nange nii' niikaang kau' duu' tutumuru'. Ee'noko napo' teie tauroi tokoaru'nunge piu'muru'.
6 Ee'noko tee Jiisuu' Saimoni' Piita-anko basiarako Piitai aa'puu', “Ovoring, nkaang ee kau' duu'mee'naang?” 7 Ee'noko Jiisuu'ke maku'uma aa'puu', “Dake enang kapoo' noru'ea' nkoamaa'nomaung. Dama'ke noru'eaing.”
8 Ee'noko Piitai aa'puu', “Dake nkaang kau' koonto' duu'meauka'nung.” Ee'noko Jiisuu'ke maku'uma aa'puu', “Da' ninge duu'damparuko deeko' nkaning-koong barevare-nupoong-koong deentaravauka'nung.” 9 Ee'noko Saimoni' Piitai aa'puu', “Ovoring, nkaang kau' narung duu'meauka'nung, bireng duu'meainge; bore' duu'meainge.” 10 Jiisuu'ke aa'puu', “Naning tee mono duu'parinung ookara mono kiiroraa'aring. Napo' duu'paravaung. Bakaang kau' narung duu'paravaing. Dii' ku'mi'doria', nka ookara deea'.” 11 Jiisuu'ke tero noru'uu' tee naning kare-nupoong-koo sivuainung. Tee'koo ee'na'koo aa'puu', “Dii' ookara kiiroraa'dariri otoria'.”
12 Ee'noko Jiisuu'ke kau' duu' bakemurirai'nange Jiisuu' mononopa' napo' siparara bakanoo' taamantoma toroaru'. Teka Jiisuu'ke nia'murima aa'muru', “Dii'ke ee noru'eri otong tee kapoo' nkorampiring? Tasi'peringe? 13 Dii'ke ning Nau-anta ee'noko Ovoring tammerimaung. Ning tee ee'nara. Tampa' miring tammerimaung. 14 Ning diikaang Ovoring, ee'noko Nau-anta ee'noko ninge ee'narai kau' duu'dampiring. Dii' tee' napo' boonko noru'dariri pakureeriainge. 15 Aung dii' nau-anta-koo tee' nkorampiring dii' pakureerii'naang pakurampirina'. 16 Masika' naurampimang, naning botovotonaa' bakaang pankaing-koo dau basi deea', ee'noko naning kara-okovui-nka tee botovuu'nung-koo dau basi deea'. 17 Aung kara taaraverirai'nange tee' nkoverima biraanke-nupoong otoriaing.
18 “Ninge dii' ookara koonto' naurampia'. Ninge barearantu'ning noru'aransi o'nong. Ee'noko aung Daari Meekung nau'ka masikung deemparaa'naang aa'pumaung,
‘Teie naninge nari' taamanampemaunge tamaava'naang simuu'.’ (Kena 41:9)
19 Enang naurampimang mme' nkoaravaruko dii'ke masika'antamerii'naang ning tee ee'nara pankaing tenang nkoaravainang. 20 Masika' naurampimang, baa tee ninge botoampainung onkeonke'uaing tee ning napo' onkeonke'muaing. Ee'noko naning tee ning onkeonke'muaing tee ning botomuu'nung onkeonke'uainge.”
Jiisuu'ke Tero Nauvuru'na' Naninge Too'dempuaina'
(Mat 26:20-25; Mak 14:17-21; Luk 22:21-23)
21 Teketa Jiisuu'ke tee' minkuvurai'nange domang oraka' dee'ou', ee'noko sira'pui naumurima aa'muru', “Ninge masika' naurampimang dii', narunge dii'koonge tooka kompui ning kare-nupoong-koo simuaing.”
22 Jiisuu'ke tee' minkuvuio' nii' nii'ka oo'oomeeru' avitoitoi noru'ampima, miru'noo' besi'ampima. 23 Ning˜ Jiisuu'koo due' ba'namarako' ba'maiko' deemaritaa'. 24 Ee'noko Saimoni' Piitai birenge pinka'muma aa'muu', “Nia'eai tee baa tee' minkuvumaang.” 25 Tee' nia'muko Jiisuu'anko diiri'marara nia'antu', aa'pama, “Ovoring, tee baa ee'nara?”
26 Jiisuu'ke maku'muma aa'muu', “Ninge navio' duuni-koo iimpamira tee avompainung, tee ee'nara tee naning.” Enang tee' minkuvura navio' nkavura iimpura Judasi avuu', Saimoni' Kerio'nung bauring. 27 Ee'noko Judasie tevio' kompuko Sietani' namu'ke tumparu' Judasi-koo kuung. Ee'noko Jiisuu'ke aa'puu', “Kapoo' nkoveainung iri'narung nkoveaing.”
28 Tee' minkuvuu'nung-koong miru'noo' nii'ke taamantomai ba'namariri o'noriko'ninge noru'ampiaruu'. 29 Nii'ninge aa'pau', “Tee Judasie kapoo' moo'uu'naang paroro-koo makosi Jiisuu'ke tee' minkuvumaang,” Judasie mooni'koonara' bakura-nara' tarevuko'nung-koo. Ee'noko nii'ninge ee' noru'au', “Tee Jiisuu'ke botovuing sitovuru'nuka kapoo' avurii'naang.” 30 Judasie tevio' nkavura namu'ke siaru', tenang muunga.
Jiisuu'ke Nerakung Boto Sipuu'na'
31 Teketa Judasi tenkenuio' Jiisuu'ke aa'muru', “Enang ning Tee Naning-naumpo' Paning-etaing nkaang meenasi sira'pari otong, ee'noko Kumponing bakaang meenasi ning-koo sira'pari otong. 32 Ninge Kumponinge pankaing-antavansio' teie ning napo' bakaang meenasi amura pankaing-antamuu'naang. Ee', emu' due'ka tee' nkomuaing. 33 Nnurukaa' ee, ning dii' ninka baru' pankaroong o'noriauka'nung. Dii'ke dama'ke besi'meriaing, ee'noko Ju'koong ovontung nauarantu'na' enang naurampimang, ning nanampainoo' dii' poriarupeu'. 34 Nerakung boto arompimaang: Piaareeriaing dii'ka. Tee' ninge dii' piaarampimana' dii'ka piaareeriaing. 35 Dii'ke dii'ka tee' piaareeriko ookara nantoonge tasi'daaripeu' dii' nkaning barevare-nupoong.”
Piita Penkemparavaina' Jiisuu'koo Jiisuu'ke Tero Nauvuru'na'
(Mat 26:31-35; Mak 14:27-31; Luk 22:31-34)
36 Teketa Piitai aa'puu', “Ovoring, are'aape nanimang?” Jiisuu'ke maku'uma aa'puu', “Dake ning siomearupeu' enang nanamatomanoo', nka dama' nii'nang siomeriaing.”
37 Piitai nia'uma aa'puu', “Aming-koo ninge siontamparupeu' enang? Ning da' ninka boo'koo makotunsi o'nong.” 38 Jiisuu'ke maku'uma aa'puu', “Da' ee koonto' ning-koo boo'koo makosi? Bakei koonto' masika' nauramaang, kokoree' mme' koo'kuaruko da' beemu'pie penkentaravaing ni'ninka nari' o'noremaung-koo.”

- JOONI
- ←
- 13
- →

© 1994 WBT