- 1 KOORIN
- ←
- 5
- →

Dootuu'nupoong-koo Meu'ka Orara Aarumo Koong-antanaare
5
(5:1–6:20)
Maritoro Nkovumaung Dootuu'koo Ako' Si'koong
1 Ninge doorenang orara taaravansing dii'koo narung-koo maritoroaramaung. Tee temurii' maritoro teie nkovumaung maremaarenamurii' nantoonge taura'koo makosi deea', bane mutaanang-koo-nupoonge. Tee temurii' bauma ba'aang ninka oto'. 2 Bakei, arekee' daangantarimaunge pankaing noru'koo ee'noko aung orara tasi'peria' maia'doriaung? Orarunsiraripeu'nung-koo tampa'. Tee' nkorarima tee naning temurii' aarumo nkovumaung bata'eripeu' dii'ankoita. 3 Ning tee mono taapo' o'nong, teka nkaang tanuaang dii' ninka otong, ee'noko teke o'noitaa' tee simpe'ansing tee naning tee' maremaare nkovumaung. 4 Ninge naurampimang tee-koo niikaang Ovoring Jiisuu' bakaang miring-koo: Nari' minkunaarariai ning-koong ninka tanuaang ninka ee'noko tee purinto' niikaang Ovoring Jiisuu' bakaang ninka. 5 Tee' oosirarima bata'eri tavo'eriai tee aung naning Sietani'anko bakaang mono-koo naunaua tora'purai'nange bere'arara bakaang tanuaang domamparavaina' te'mung Ovoring bakana'mung.
6 Tee' ee'na' daangantarimaatomana' tampa' deea'. Noru'eria' dii'ke ee narung naning oraka' nkoarama teie tee ootukunung naro'ka baaro'antavuring? 7 Dii' Karistoo' boora moo'duru'ning tantarimaung deemparako, makosina' tanatarariaing Taamang Baari'koong˜ tanatana', tee paroro Karistoo'nung boo'koong uro'kanoo'nung taa'ni'anta Ju'nupoong-koo. Dii'ke noru'eri otong Baari'koong Taamang-koo berete' iisi-po'nung uro'ke dua'aako' taamang iisi-ninka baaro'arava' narung otoko, meeka'mung-koo makosining. 8 Tee' nari' meeka'mariri o'noriaing urikung aarumo sipampiri ookara oraka' nkonanka, too'de dovang ninka, ee'noko domang kiiroraa'mori kara masikung-narung-po'nupoong deemariri o'noriaing.
9 Nkaang karavoto daariantu'nung dii'anko aa'pama, “Navurariauka' kaukauroarima otoromaing ninka.” 10 Nka ninge tee' minkuama ookara kaukauro nkonuka aung kansi'kooning minkuarampa', kapoo'koo tata'arimaing, bakisipunanka, ee'noko kumponing tositosinanka siompaarimaing tovang ninka. Teka tee a'noo' teing-eta si'dariarupeu' kansi'keta tonta'dariarura deeko'. 11 Tee aa' ee'pina' miru'ansi daarirerompiru'nung: Tamung navurariauka' tee ninka naning ninka nii'maikorori'koong tamparamaung ninka aing aa'ning ee' oro' nkoarama: Kaukauroarama, tata'arama, kumponing tositosinanka siompuma, nantoong miring orari-antavurima, purinto'naru'ke kanu'arama ee'noko bakiaa' nkovuma. Aing nantoong tee' oro'nuka ninka nari' taamaniria' otoai. 12 Aming-koo papaararariringe nkaang karavoto deeruerima? Ninge ee simpe'aramaung teing nantoong dama'du-nupoong? Otoa'. 13 Kumponing narunge simpe'uriaing. Ee'noko dii' dii'ka tee'ke, teing nari' otorimaing naing simpe'ererimaing, ape' aing? Bata'eriai tee naning orara dii'ankoita.

- 1 KOORIN
- ←
- 5
- →

© 1994 WBT