- MAATIU'
- ←
- 18
- →

18
Toire' Teing Pankenuka Tee-koo Muu' Paninung-koo
(Mak 9:33-37,42-48; Luk 9:46-48; 17:1-2; 15:3-7)
1 Tenang ee'nang napo' teinge bakaning barevare-nupoonge porora Jiisuu' nia'aama aa'pau', “Pankaing baa tee-koo muu' paninung-koo?” 2 Teketa Jiisuu'ke narung tooto' bokuvura teing-koo meu' donkong-antavura aa'puru', 3 “Masika' naurampimang, dii' diikaang domang bere'dariarura deeko' toirekaa'pina' onou-koo dii' teing bakei makosiria' te' muu' paninung-koo tung-koo. 4 Tee'koo baa tee naning baka boonko noru'aravaing aung-pina' tooto'pina' tee tee ee'nung muu' paninung-koo pankaing. 5 Ee'noko baa tee naning ning nkaang miring-koo onkeonke'uaing narung tooto' oki'nara aung-pina' oro' teie tee onkeonke'muaing.
6 “Teka Baa tee naning aing toire' ning masika'antamaamaing-koo narung dua'antavuaing tee-koo orara aarumo-koo deeko' tee tee piaaru'. Tee' oro' naning baukoi paravuaruu'nung dei tampa', ai' Kumponinge aa'na' kiimatavuaing tee. 7 Bakei piaaru'nuka kansi'nupoong amutemuriaunanka orara aarumo-koo nantoong dua'antavaarimaing. Masika', tee' oro' aarumo dua'anta-koong tee poaing, teka bakei piaaru'nuka teing nantoong tee' oro' aarumo tavo'antavaavaining!
8 “Ee'noko dakaang birenge nii'noo' kau'ke dua'antaruko deeko' orara aarumo-koo, napu'darara taapo' dua'eaing tenau'. Tampa' masika' tee da' nanau' kopu'darara de'doonima domaang otoi oto'noo' beaing, ookanau'ka otoi nta'koo otoi-oto'koong-koo dua'du'neenga. 9 Ee'noko napo' dakaang dutai orari-antaruko deeko' ka'bantarara taapo' dua'eai. Tampa' masika' tee da' naruta otoi domaang otoi oto'noo' beaing, ookaruta otoko mosianung-koong nta'koo dua'daa'neenga. 10 Tee'koo tarerariri otoriaing dii'ke aing-koo narung oki'nareka'koo tamung baa'pina' ooeri'neeng, ai' toire' biikaning koosinunakai tee paning-koo uatepa Mma'anko beroma sira'paarimaung baata teing anutua oraka' nkoaarimaing.
11 “Ee'noko ning Tee Naning-naumpo' Paning-etaing tee nantoong toire' makosinuka pooariru'ning besi'koo mou'nung. 12 Arekee' noru'erimang dii'ke, naning narung daaku' sipisipi' oto'evuma otopeu'nung ee'noko teing-koo nau pooari dei, teie ee teing nii'ning mmau' tee-koo mii-koo nii'nameng-koo sipurira teu nau besi'koo nanuarupeu' pooarapeu'nu? 13 Ee'noko masika' minkuamaang, teie daa'ura deeko' teu, tee tee bakei aa'na' dotuarapeu' teu-koo ee'nu-koo sipisipi'nu-koo, bane teing nii'ning mmau' otoroko pooariarupeu'ning. 14 Tee' nari' napo' tee ee'nung Diuma paning-koong koonto' piavoa' narung toire'koo oki'nareka' makosinuka-koong paa'koo.”
Naning Da'maiko' Oraka' Nkoarapeu'nung Koong-antana'
15 “Naning da'marang-koonge oraka' nkoruko deeko' bera naueai bakaang oraka'nko dee' dee'ka otoresi, ee'noko da' taararuaing deeko' tee dake tampameng-koo barampeing tee. 16 Teka da' taararuaruko deeko' nii'nara nii'noo' kenaankara da' ninka bokuereta nari' beriai tee-anko. Tee' nkoveko ookara kapoo'nanka makosina' masika' sira'paravaing kenaankarai nii'noo' beenaumoi ooaio'. (Boto 19:15)
17 Ee'noko napo' teing taara-koo piavoaruko deeko' dootuu'koo sira'peai. Ee'noko napo' dootuu'nupoong taara-koo piavoaruko deeko' koonto' mutaanang-koong-pina' nii'noo' taakisi nkanuka-koong-pina' nari' nkoveriaing. 18 Masika' naurampimang, aming kapoo' dii'ke anke kansi'koo pinka'eriaing tee napo' paning-koo pinka'ari otoainge, ee'noko aming kapoo' anke kansi'koo dii'ke dapa'eriaing deeko', paning-koo tee' nari' dapa'ari otoainge. 19 Napo' ee' naurampii'naang, dii'koo nii'naankai anke kansi'koo kapoo'koo kara naroompereta nia'kireko deeko' tee tee' nari' piaroreaina' nko-antavuaing teie Mma'ke paning-koonge. 20 Ai' are' tokoo beenaumo nii'noo' kenaanka naro' poroainoo' nkaang miring-koo, ning tee teke teing-ankoi nari' o'noaing.”
Tee Mirumiru' Naning Tonta'anta Noru'uaung-koong
21 Teketa Piitai pora Jiisuu' nia'uma aa'puu', “Ovoring, ninge naning mmarang-koong arekee'ning bateie tonta'antavampeu' ning oraka' nkomuko deeko'? Ai' ˜kemu'ka-taae?” 22 Teka Jiisuu'ke maku'uma aa'puu', “Ninge ee' naurama'naang, ˜kemu'ka-taae deea', teka teing ˜kemu'ka-taa tampematomaing amutemu'ari ˜kemu'ka-taa kivora-namu'pie tonta'antaveaing tee da'maiko'.
23 “Tee'koo tee muu' paninung tee ee' oro'pari otong: Narung daurarong˜ otopeu'nung, ee'noko teie bakaning botovotonaa'nuka biikaang komaaru˜ tee-koo nkoau'ning nerivuu'naang piavou'. 24 Teketa nerivuri otoko naning mmau' koko-kokorei' mooni' nkavuu'nung tee-anko po'antavau' bakaang komaaru narivuu'naang. 25 Teketa pora teie moo' kasi-antavuaruio' teie bakaang ovoringe ee' minkuvuu', ‘Ookara-da', da'aang, ee'noko daurukaa', ee'noko dakaning kapoo'nanka baave-koong tee komaaru maku'aravaina'.’ 26 Teketa teie botovotonaa' tee-koo uro'kanoo' miinge keemparara eentavarama aa'puu', ‘Io' si'mera batei ameko ookara kapoo'nanka maku'derompaing.’ 27 Ee'noko teie bakaang ovoringe tee' oovura bakaang domang aa'na' piaavou' tee-koo, ee'noko unaa-antavuma tonta'evuu' tee bakaang komaaru.
28 Teka tee ee'nung botovotonaa' teketa tenkenura teie nii'nung botovotonaa' oovuu' napo' tee-koo nau kiina'nu komaaru oto'evuing. Ee'noko teie moo'ura keni'uma aa'puu', ‘Koonto' maku'memuai tee nkaang mooni' dake nkaveu'nung!’ 29 Teketa tee ee'nung ba'maiko' doonko kinkinura eentavarama aa'puu', ‘Io' si'mera batei ameko maku'derompaing.’ 30 Teka teie aroo'ua' tee' minkuarako, nka teie bera kiimatanava-koo dai'antavuu' teke otoo'naang bera tee komaaru maku'uainoo'ke basi.
31 Ee'noko nii'ning botovotonaa'nukai tee teie tee' nkovuko ooaara oraka' dee'orora berora tee biikaang ovoring nauau' ookara kapoo' teie nkovuu'nung. 32 Teketa teie bakaang ovoringe tee botovotonaa' kuung bokuvuu'. Bokuvura aa'puu', ‘Da' tee bakei orara botovotonaa'! 33 Ninge teing dakaning komaarunanka eentameio' ookara o'antareronsio' dake aming-koo tee da'maiko' nari' botovotonaa' piaavearui tee' ninge piaarantu'na' da'?’ 34 Ee'noko teie bakaang ovoringe iiravoma tee kiimata-nupoong tanatanuka-anko kosi'uu' teke kiimatavari otoo'naang bera ookara komaarunanka maku'uainoo'ke basi.
35 Tee' ee'na' nari' teie Mma'ke paning-koonge dii' naruna' naruna' nkoruriaing dii'marang tonta'antaverereriaruko deeko' diikaang domang-eta.”

- MAATIU'
- ←
- 18
- →

© 1994 WBT